CELEX: E2012C0291
Language: ro
Date: 2012-07-11 00:00:00
Title: Versiune publică Decizia nr. 291/12/COL a Autorității AELS de Supraveghere din 11 iulie 2012 privind ajutorul de restructurare acordat în favoarea Arion Bank (Islanda)

15.5.2014   
            
            
               RO
            
            
               Jurnalul Oficial al Uniunii Europene
            
            
               L 144/169
            
         Versiune publică (1)
   
   DECIZIA NR. 291/12/COL A AUTORITĂȚII AELS DE SUPRAVEGHERE
   din 11 iulie 2012
   privind ajutorul de restructurare acordat în favoarea Arion Bank (Islanda)
   Autoritatea AELS de Supraveghere („Autoritatea”),
   AVÂND ÎN VEDERE Acordul privind Spațiul Economic European („Acordul privind SEE”), în special articolul 61 alineatul (3) litera (b) și Protocolul 26 la acesta,
   AVÂND ÎN VEDERE Acordul dintre statele AELS privind instituirea unei Autorități de Supraveghere și a unei Curți de Justiție („Acordul privind Autoritatea de Supraveghere și Curtea de Justiție”), în special articolul 24,
   AVÂND ÎN VEDERE Protocolul 3 la Acordul privind Autoritatea de Supraveghere și Curtea de Justiție („Protocolul 3”), în special articolul 1 alineatul (3) din partea I, articolul 7 alineatul (3) din partea II și articolul 13 din partea II,
   întrucât:
   I.   DATE FACTUALE
   
   1.   PROCEDURĂ
   
               (1)
            
            
               În urma corespondenței neoficiale din octombrie 2008 și a adoptării de către Parlamentul Islandei (Althingi) la 6 octombrie a Legii nr. 125/2008 privind Autoritatea pentru rambursările de trezorerie ca urmare a unor situații neobișnuite pe piețele financiare (denumită în continuare „ordonanța de urgență”), prin care statului islandez i s-au conferit competențe extinse de intervenție în sectorul bancar, președintele Autorității a trimis autorităților islandeze la 10 octombrie 2008 o scrisoare prin care le solicita acestora să notifice Autorității măsurile privind ajutoarele de stat adoptate în temeiul ordonanței de urgență. Au urmat contacte și schimburi de corespondență periodice, inclusiv o scrisoare trimisă de către Autoritate la 18 iunie 2009 prin care aceasta reamintea autorităților islandeze necesitatea de a verifica măsurile privind ajutoarele de stat și clauza de statu-quo prevăzută la articolul 3 din Protocolul 3. Ca urmare a corespondenței și a reuniunilor ulterioare, ajutorul de stat acordat pentru restaurarea anumitor operațiuni ale (fostei) Kaupthing Bank și pentru înființarea și capitalizarea New Kaupthing Bank (redenumită Arion Bank începând cu 21 noiembrie 2009) a fost în cele din urmă notificat retrospectiv de către autoritățile islandeze la 20 septembrie 2010.
            
         
               (2)
            
            
               Prin scrisoarea din 15 decembrie 2010 (2), Autoritatea AELS de Supraveghere („Autoritatea”) a informat autoritățile islandeze cu privire la decizia de deschidere a procedurii de investigare prevăzută la articolul 1 alineatul (2) din partea I a Protocolului 3 referitor la măsurile adoptate de către statul islandez pentru restaurarea anumitor operațiuni ale (fostei) Kaupthing Bank hf și pentru înființarea și capitalizarea New Kaupthing Bank hf, redenumită Arion Bank (decizia de deschidere a procedurii de investigare) (3). De asemenea, Autoritatea a solicitat prezentarea unui plan de restructurare detaliat cu privire la Arion Bank în termen de șase luni.
            
         
               (3)
            
            
               Prin scrisoarea din 24 martie 2011 (4), Autoritatea a primit de la părțile interesate o observație, care a fost transmisă autorităților islandeze la 25 mai 2011. Autoritățile islandeze nu au răspuns observației respective.
            
         
               (4)
            
            
               Prin scrisoarea din 31 martie 2011, autoritățile islandeze au prezentat un plan de restructurare cu privire la Arion Bank. Un plan de restructurare actualizat a fost prezentat prin e-mail-ul din 30 aprilie 2012.
            
         
               (5)
            
            
               Autoritatea a solicitat informații cu privire la planul de restructurare la 11 iulie 2011 și 13 februarie 2012. Autoritățile islandeze au răspuns solicitării la 26 octombrie 2011, 16 aprilie 2012, 30 aprilie 2012, 21 mai 2012 și 6 iulie 2012. Versiunile finale ale angajamentelor făcute de către autoritățile islandeze și Arion Bank au fost prezentate la 3 iulie 2012 (5).
            
         
               (6)
            
            
               În plus, reprezentanții Autorității s-au întâlnit cu autoritățile islandeze și cu reprezentanții Arion Bank la 7 iunie 2011 și la 27-28 februarie 2012.
            
         2.   CONTEXT
   
               (7)
            
            
               În prezenta secțiune autoritatea va descrie evenimentele, faptele, evoluțiile economice, politice și în materie de reglementare legate de prăbușirea și reconstrucția sistemului financiar islandez din octombrie 2008 până în prezent care apar drept necesare pentru stabilirea contextului în care s-a realizat evaluarea măsurilor privind ajutoarele de stat în cazul de față. Înainte de aceasta, se vor reaminti, de asemenea, etapele prăbușirii Kaupthing Bank, în ordine cronologică.
            
         2.1.   Prăbușirea Kaupthing Bank
   
   
               (8)
            
            
               În septembrie 2008, o serie de instituții financiare importante la nivel global au început să experimenteze dificultăți grave. În timpul turbulențelor survenite pe piețele financiare globale, cele mai importante trei bănci comerciale din Islanda, care înregistraseră o creștere economică extraordinară în ultimii ani, s-au confruntat cu dificultăți în ceea ce privește refinanțarea datoriei pe termen scurt și cu retrageri masive ale depozitelor. Lehman Brothers a solicitat protecție împotriva riscului de insolvență la 15 septembrie, iar în aceeași zi s-a anunțat că Bank of America urma să preia controlul asupra Merrill Lynch. În paralel, una dintre cele mai importante bănci din Regatul Unit, HBOS, a trebuit să fie preluată de către Lloyds TSB.
            
         
               (9)
            
            
               Problemele din sectorul financiar islandez au devenit mai evidente la 29 septembrie 2008, când guvernul Islandei a anunțat că a ajuns la un acord cu Glitnir Bank, căreia urma să îi injecteze un capital de 600 milioane EUR în schimbul a 75 % din acțiunile acesteia. Cu toate acestea, planul de preluare a Glitnir Bank de către guvern nu a oferit siguranță piețelor, fiind ulterior abandonat. Prețurile acțiunilor celor trei bănci comerciale au scăzut, ratingurile de credit fiind coborâte.
            
         
               (10)
            
            
               Retragerile masive ale depozitelor din sucursalele din străinătate ale Landsbanki și Kaupthing au crescut dramatic, sucursalele de la nivel național confruntându-se, în egală măsură, cu retrageri masive de numerar. În primul weekend din luna octombrie a devenit clar faptul că încă una dintre cele mai importante trei bănci islandeze, Landsbanki, se afla în mare dificultate. Glitnir Bank și Landsbanki au fost preluate de către FME la 7 octombrie 2008. Pentru o anumită perioadă de timp, s-a sperat că Kaupthing Bank poate evita aceeași soartă, la 6 octombrie 2008 CBI acordând Kaupthing un împrumut în valoare de 500 de milioane EUR în schimbul garanțiilor privind filiala daneză a Kaupthing, FIH Erhvervsbanken. Cu toate acestea, acordurile de împrumut și titlurile de creanță ale Kaupthing Bank conțineau în general o clauză conform căreia, în eventualitatea în care una dintre principalele filiale ale băncii nu își onorează obligațiile, aceasta constituie o nerespectare a obligațiilor din partea Kaupthing Bank care poate conduce la scadența creditelor acordate băncii. La 8 octombrie 2008, autoritățile britanice au pus filiala Kaupthing din Regatul Unit, Kaupthing Singer & Friedlander (KSF), în încetare de plăți. În ziua următoare, FME a preluat controlul asupra băncii prin exercitarea competențelor care i-au fost conferite în temeiul ordonanței de urgență.
            
         2.2.   Criza financiară și principalele cauze ale nerespectării obligațiilor de către băncile islandeze
   
   
               (11)
            
            
               În notificarea privind ajutorul acordat în favoarea Arion Bank, autoritățile islandeze au explicat că motivele prăbușirii sectorului bancar din Islanda și necesitatea de a interveni au fost prezentate în detaliu într-un raport elaborat de o Comisie specială de investigație („CSI”) înființată de parlamentul islandez (6), ale cărei obligații constau în investigarea și analizarea proceselor care au condus la prăbușirea principalelor trei bănci în cauză. Autoritatea sintetizează în continuare concluziile comisiei privind cele mai relevante cauze ale prăbușirii Kaupthing Bank. Informațiile au fost preluate din capitolele 2 (Rezumat) și 21 (Cauzele prăbușirii băncilor islandeze — Responsabilitate, greșeli și neglijență) din raportul CSI.
            
         
               (12)
            
            
               Reducerea lichidităților pe piețele financiare globale, care a început în 2007, a condus în cele din urmă la prăbușirea celor mai importante trei bănci islandeze, ale căror operațiuni comerciale au devenit din ce în ce mai dependente de finanțarea de pe piețele internaționale. Cu toate acestea, cauzele prăbușirii băncilor islandeze au fost complexe și numeroase. CSI a analizat faptele care au condus la prăbușirea celor mai importante bănci din Islanda, notând faptul că majoritatea concluziilor erau aplicabile tuturor celor trei bănci, multe dintre acestea fiind interconectate. Cauzele prăbușirii legate de activitățile băncilor sunt sintetizate pe scurt în cele ce urmează.
            
         
      Expansiunea excesivă și nedurabilă
   
   
               (13)
            
            
               CSI a concluzionat că, pe parcursul exercițiilor financiare anterioare prăbușirii, băncile și-au extins bilanțurile și portofoliile de credite dincolo de propria capacitate operațională și de gestiune. Activele combinate ale celor trei bănci au înregistrat o creștere exponențială de la 1,4 trilioane ISK (7) în 2003 la 14,4 trilioane ISK la sfârșitul celui de-al doilea trimestru al anului 2008. Cea mai mare parte a creșterii înregistrate de cele trei bănci a constat în credite acordate părților străine, care au crescut semnificativ pe parcursul anului 2007 (8), în special după debutul crizei internaționale de lichidități. Aceasta a determinat CSI să concluzioneze că o mare parte din creșterea respectivă a creditării a rezultat din creditele acordate întreprinderilor cărora li se refuzase creditarea în altă parte. De asemenea, raportul a concluzionat că investițiile bancare cu un grad de risc inerent mai ridicat au devenit o caracteristică tot mai des întâlnită a activităților bancare, creșterea creditelor contribuind la problemele respective.
            
         
      Reducerea finanțelor disponibile pe piețele internaționale
   
   
               (14)
            
            
               Cea mai mare parte a creșterii băncilor a fost facilitată de accesul pe piețele financiare internaționale, de capitalizarea pe baza ratingurilor de credite bune și de accesul pe piețele europene prin intermediul Acordului privind SEE. Băncile islandeze au împrumutat 14 miliarde EUR pe piețele străine ale titlurilor de creanță în 2005 în condiții relativ favorabile. Atunci când accesul pe piețele europene ale titlurilor de creanță a devenit și mai limitat, băncile și-au finanțat activitățile pe piețele americane, titlurile de creanță islandeze transformându-se în obligațiuni garantate prin creanțe. În perioada anterioară prăbușirii, băncile depindeau tot mai mult de creditele pe termen scurt, ceea ce a condus la riscuri de refinanțare majore și, potrivit CSI, previzibile.
            
         
      Orientarea proprietarilor băncilor
   
   
               (15)
            
            
               În cazul fiecărei bănci islandeze importante, principalii proprietari se numărau printre cei mai mari debitori (9). CSI a considerat că anumiți acționari beneficiau de un acces excesiv de facil la creditele furnizate de băncile pe care le conduceau în calitate de proprietari. Acționarul majoritar al Kaupthing Bank era Exista hf., cu o cotă care depășea doar cu puțin 20 %. Exista hf. era, în egală măsură, unul dintre cei mai mari debitori ai băncii. În perioada 2005-2008, totalul creditelor acordate în favoarea Exista hf. și a părților afiliate (10) de către Kaupthing a crescut constant de la 400 500 de milioane EUR la 1 400-1 700 de milioane EUR, pe parcursul perioadei 2007–2008, creditele fiind aproape egale cu baza de capital a băncii. Creșterea respectivă a creditelor acordate principalilor acționari a avut loc în pofida faptului că Kaupthing începea să se confrunte cu probleme în materie de lichidități și de refinanțare. De asemenea, creditele au fost adeseori acordate părților afiliate în lipsa unor garanții specifice (11). Fondul de piață monetară al Kaupthing era cel mai mare fond al întreprinderii de administrare a activelor Kaupthing Bank, în 2007 fondul investind semnificativ în obligațiunile emise de Exista hf.. La sfârșitul anului, aceasta deținea titluri în valoare de aproximativ 14 miliarde ISK, echivalentul a aproximativ 20 % din totalul activelor fondului la momentul respectiv. Robert Tchenguiz deținea participațiuni în Kaupthing Bank și Exista hf., făcând parte și din consiliul de administrație al Exista hf.. De asemenea, Robert Tchenguiz a primit importante facilități de împrumut din partea Kaupthing Bank din Islanda, Kaupthing Bank din Luxemburg și Kaupthing Singer & Friedlander (KSF). În total, facilitățile de împrumut primite de către Robert Tchenguiz și părțile afiliate din partea întreprinderii-mamă Kaupthing Bank la momentul prăbușirii băncii se ridicau la aproximativ 2 miliarde EUR (12).
            
         
      Concentrarea riscurilor
   
   
               (16)
            
            
               În ceea ce privește problema expunerii anormale a acționarilor majoritari, CSI a concluzionat că portofoliile de active ale băncilor nu erau suficient de diversificate. Potrivit CSI, normele europene privind expunerea semnificativă erau interpretate în sens restrâns, în special în cazul acționarilor băncile încercând să evite normele respective.
            
         
      Capitalul propriu scăzut
   
   
               (17)
            
            
               Deși rata de capital a Kaupthing și a celorlalte două bănci islandeze importante era raportată întotdeauna ca fiind ușor mai ridicată decât valoarea minimă statutară, CSI a concluzionat că ratele de capital nu reflectau cu exactitate puterea financiară a băncilor. Aceasta se datora expunerii la risc a acțiunilor proprii ale băncilor prin intermediul garanțiilor primare și al contractelor la termen privind acțiunile. Capitalul social finanțat de întreprinderi și denumit de CSI „capital propriu scăzut” (13) reprezenta peste 25 % din bazele de capital ale băncilor (sau peste 50 % la momentul evaluării în raport cu componenta de bază a capitalului, și anume capitalul propriu al acționarilor minus activele necorporale). La aceasta se adăugau problemele cauzate de riscul de expunere a băncilor prin deținerea de acțiuni una în cadrul celeilalte. La mijlocul anului 2008, finanțarea directă de către bănci a propriilor acțiuni, precum și finanțarea încrucișată a acțiunilor celorlalte două bănci se ridicau la aproximativ 400 de miliarde ISK, reprezentând aproape 70 % din componenta de bază a capitalului. Potrivit CSI, amploarea finanțării capitalului propriu al acționarilor prin creditele obținute din partea sistemului însuși era atât de mare încât amenința stabilitatea sistemului. Băncile ofereau o parte semnificativă din acțiuni drept garanții de împrumut, prin urmare, scăderea prețurilor acțiunilor aducea cu sine scăderea calității portofoliilor lor de credite. Aceasta a afectat performanța băncilor, exercitând presiuni suplimentare asupra prețurilor acțiunilor; în consecință (CSI a presupus pe baza informațiilor deținute că), băncile au încercat să creeze în mod artificial o cerere excesivă pentru propriile acțiuni.
            
         
      Dimensiunea băncilor
   
   
               (18)
            
            
               În 2001, bilanțurile celor mai importante trei bănci însumau (împreună) puțin peste produsul intern brut (PIB) al Islandei. Până la sfârșitul anului 2007, băncile au devenit internaționale, deținând active cu o valoare de nouă ori mai mare decât cea a PIB-ului islandez. Conform raportului CSI, în anul 2006 observatorii au declarat că sistemul bancar depășise capacitatea Băncii Centrale a Islandei (CBI), îndoindu-se că aceasta putea să îndeplinească rolul de creditor de ultimă instanță. Până la sfârșitul anului 2007, datoriile pe termen scurt ale Islandei (suportate în principal din cauza finanțării băncilor) erau de cincisprezece ori mai mari decât rezervele de schimb valutar, depozitele în monedă străină ale celor trei bănci fiind, de asemenea, de opt ori mai mari decât rezervele de schimb valutar. Fondul de garantare a depunătorilor și investitorilor deținea resurse minime în comparație cu depozitele bancare pe care trebuia să le garanteze. Potrivit CSI, factorii în cauză au făcut Islanda susceptibilă de retrageri masive ale depozitelor din băncile naționale.
            
         
      Creșterea bruscă a băncilor în comparație cu infrastructura financiară și de reglementare
   
   
               (19)
            
            
               CSI a concluzionat că organismele relevante de supraveghere din Islanda nu beneficiau de credibilitatea necesară în lipsa unui creditor de ultimă instanță care să dispună de suficiente resurse. Conform raportului, FME și CBI nu dețineau expertiza și experiența necesare pentru a reglementa băncile într-o perioadă economică dificilă, însă puteau adopta măsuri de reducere a nivelului riscurilor la care erau expuse băncile. De exemplu, FME nu a crescut proporțional cu băncile, iar practicile organismului de reglementare nu au ținut pasul cu evoluțiile rapide din domeniul operațiunilor bancare. De asemenea, raportul este critic la adresa guvernului, concluzionând că autoritățile ar fi trebuit să adopte măsuri de reducere a impactului potențial al băncilor asupra economiei prin reducerea dimensiunii acestora sau prin obligarea uneia sau a mai multor bănci să își mute sediul central în străinătate (14).
            
         
      Dezechilibrul și expansiunea excesivă a economiei islandeze ca întreg
   
   
               (20)
            
            
               Raportul CSI face trimitere la evenimentele privind economia ca întreg, care au avut, de asemenea, un impact asupra creșterii economice rapide a băncilor, contribuind la un dezechilibru în materie de dimensiune și de influență între sectorul serviciilor financiare și restul economiei. Raportul a concluzionat că politicile guvernamentale (în special politica fiscală) au contribuit cel mai probabil la expansiunea excesivă și la dezechilibrul economiei islandeze, politica monetară a CBI nefiind suficient de restrictivă. De asemenea, raportul face trimitere la relaxarea normelor privind creditele care guvernează Fondul islandez de finanțare a locuințelor (HFF), pe care o consideră drept „una dintre cele mai mari greșeli ale gestiunii monetare și fiscale din perioada premergătoare prăbușirii băncilor” (15). În egală măsură, raportul critică ușurința cu care băncile au putut să se împrumute de la CBI, stocul de credite garantate pe termen scurt ale CBI crescând de la 30 de miliarde ISK în toamna anului 2005 la 500 de miliarde ISK la începutul lui octombrie 2008.
            
         
      Coroana islandeză (króna), dezechilibrele externe și marjele swap-ului pe riscul de credit
   
   
               (21)
            
            
               Raportul menționează că în 2006 valoarea coroanei islandeze (króna) a fost extrem de ridicată, deficitul de cont curent al Islandei depășind 16 % din PIB, pasivele exprimate în valută minus activele atingând PIB-ul anual total. Condițiile prealabile unei crize financiare se instalaseră deja. Până la sfârșitul anului 2007, valoarea coroanei islandeze (króna) s-a depreciat, marjele swap-ului pe riscul de credit (CDS) ale Islandei și ale băncilor înregistrând o creștere exponențială.
            
         2.3.   Măsurile adoptate pentru reconstrucția sectorului bancar
   
   
               (22)
            
            
               În urma prăbușirii celor mai importante trei bănci comerciale în octombrie 2008 (inclusiv Kaupthing), autoritățile islandeze s-au confruntat cu provocarea fără precedent de salvgardare a operațiunilor bancare continue în Islanda (16). Politica urmărită de guvernul islandez este prevăzută, în principal, de ordonanța de urgență (17) adoptată de parlamentul islandez la 6 octombrie 2008. Aceasta conferă FME competențe extraordinare de a prelua controlului asupra întreprinderilor financiare și de a dispune de activele și pasivele în consecință. Ministerul de Finanțe era autorizat, în numele Trezoreriei, să elibereze fonduri pentru înființarea de noi întreprinderi financiare. Mai mult, în procedurile de insolvență ale întreprinderilor financiare, depozitele erau prioritare în raport cu alte creanțe. Guvernul a declarat că depozitele din băncile comerciale și de economii naționale și sucursalele acestora situate pe teritoriul Islandei vor fi protejate în totalitate.
            
         
               (23)
            
            
               Prioritățile politice se concentrau inițial pe asigurarea funcționării de bază a sistemelor bancare, de plăți și de decontări de la nivel național. În primele săptămâni ulterioare prăbușirii, guvernul Islandei a pregătit, de asemenea, un program economic în colaborare cu Fondul Monetar Internațional („FMI”), care a condus la aprobarea, la 20 noiembrie 2008, a solicitării Islandei privind un acord stand-by cu o durată de doi ani care includea un împrumut în valoare de 2,1 miliarde USD din partea FMI și care viza să consolideze rezervele valutare ale Islandei. Credite suplimentare de până la 3 miliarde USD au fost garantate de alte țări nordice, precum și de anumiți parteneri comerciali. Din împrumutul FMI, 827 de milioane USD au fost puse imediat la dispoziție, în timp ce restul sumei a fost acordată în opt tranșe egale, sub rezerva evaluărilor trimestriale ale programului.
            
         
               (24)
            
            
               Programul FMI a fost un program de stabilizare la scară largă axat pe trei obiective-cheie. În primul rând, stabilizarea și restaurarea încrederii în moneda națională (króna) cu scopul de a limita impactul negativ al crizei asupra economiei. Măsurile respective au inclus introducerea unor controale asupra capitalului menite să pună capăt scurgerilor de capital. În al doilea rând, programul a inclus o strategie cuprinzătoare de restructurare a băncilor, care viza în cele din urmă să reconstruiască un sistem financiar viabil în Islanda, precum și să salvgardeze relațiile financiare internaționale ale țării. Printre obiectivele secundare se numărau asigurarea unei evaluări echitabile a activelor băncilor, maximizarea recuperării activelor și consolidarea practicilor de supraveghere. În al treilea rând, programul viza să garanteze existența unor finanțe publice durabile prin limitarea socializării pierderilor în cadrul băncilor care s-au prăbușit, precum și prin punerea în aplicare a unui program de consolidare fiscală pe termen scurt.
            
         
               (25)
            
            
               Autoritățile islandeze au subliniat faptul că, din cauza circumstanțelor excepționale referitoare la dimensiunea considerabilă a sistemului bancar în raport cu capacitatea financiară a Trezoreriei, opțiunile de politică de care dispuneau autoritățile erau limitate. Soluțiile pe care se bazau acestea erau, prin urmare, extrem de diferite de măsurile adoptate de guvernele altor țări care se confruntau cu amenințări la adresa stabilității financiare.
            
         
               (26)
            
            
               În temeiul ordonanței de urgență, cele trei bănci comerciale importante, Glitnir Bank, Landsbanki Íslands și Kaupthing Bank, au fost împărțite în bănci „vechi” și bănci „noi”. Ministerul de Finanțe a identificat trei întreprinderi cu răspundere limitată care au preluat operațiunile interne ale vechilor bănci, numind pentru fiecare dintre acestea un consiliu de administrație. FME a preluat controlul asupra vechilor bănci, alocând în principiu activele și pasivele interne (depozitele) ale acestora noilor bănci care continuau operațiunile bancare pe teritoriul Islandei, în timp ce vechile bănci erau supravegheate de comitetele de administrare provizorii (18). Activele și pasivele în valută au fost plasate în principal în vechile bănci, care au făcut apoi obiectul procedurilor de lichidare și încheierii ulterioare a tuturor operațiunilor în străinătate (19).
            
         
               (27)
            
            
               În bilanțurile de deschidere provizorii ale celor trei bănci noi la 14 noiembrie 2008 s-a estimat că totalul activelor combinate ale băncilor s-ar ridica la 2 886 de miliarde ISK, capitalul propriu în valoare de 385 de miliarde ISK urmând să fie furnizat de către stat. Valoarea totală a obligațiunilor care urmau să fie emise de către noile bănci în favoarea vechilor bănci în schimbul activelor transferate în afara pasivelor era estimată la 1 153 de miliarde ISK. FME a solicitat Deloitte LLP să evalueze valoarea activelor și a pasivelor transferate. În cursul procesului s-a constatat că evaluarea independentă nu ar furniza valori fixe ale activelor nete transferate, ci valori variabile. De asemenea, a reieșit că creditorii băncilor și-au manifestat dezacordul cu privire la procesul de evaluare, pe care nu îl considerau a fi imparțial, plângându-se că nu își puteau proteja interesele. Complicațiile respective au condus la modificarea politicii de stabilire a conturilor între vechile și noile bănci, implicând faptul că, în loc să se bazeze pe evaluările unui expert independent, părțile au încercat să negocieze o serie de acorduri cu privire la valoarea activelor nete transferate.
            
         
               (28)
            
            
               Era evident faptul că urma să fie dificil pentru părți să încheie acorduri privind evaluările deoarece acestea făceau în mod evident obiectul unor ipoteze diferite asupra cărora era posibil să nu cadă de acord. Statul urmărea să încheie acorduri privind evaluările principale care să ofere o bază solidă pentru capitalizarea inițială a noilor bănci. Nivelul prețurilor activelor peste evaluarea de bază putea fi atribuit creditorilor sub forma obligațiunilor condiționale sau a creșterilor valorii capitalului social al băncilor, întrucât rezulta din negocieri că comitetele de administrare ale Glitnir și ale Kaupthing și majoritatea creditorilor acestora puteau fi interesați de achiziționarea de participațiuni în noile bănci, ceea ce le-ar fi permis să beneficieze de potențialele creșteri ale valorii activelor transferate.
            
         
               (29)
            
            
               Capitalizarea totală a celor trei bănci noi și temeiul acordurilor încheiate cu creditorii băncilor vechi au fost anunțate la 20 iulie 2009. Guvernul, în calitate de unic proprietar al celor trei bănci noi, a încheiat acorduri-cadru cu comitetele de administrare ale vechilor bănci în legătură cu modul în care urma să fie stabilită și plătită compensația pentru transferul activelor nete către noile bănci. În ceea ce privește două dintre băncile noi, Íslandsbanki și Arion Bank, aceasta includea acorduri condiționale pentru vechile bănci de subscriere a participațiilor majoritare în capitalurile proprii ale noilor bănci.
            
         
               (30)
            
            
               În baza proiectelor de acord menționate mai sus, comitetele de administrare ale vechilor bănci au hotărât în octombrie 2009 (Glitnir) și în decembrie 2009 (Kaupthing Bank și Landsbanki Islands) să exercite opțiunile negociate și să subscrie participațiile în capitalurile noilor bănci. La 18 decembrie 2009, guvernul a anunțat că reconstrucția băncii a fost finalizată și că au fost încheiate acorduri între autoritățile islandeze și băncile noi, pe de o parte, și comitetele de administrare ale Glitnir Bank, Landsbanki Íslands și Kaupthing Bank, în numele creditorilor acestora, pe de altă parte, cu privire la soluțiile privind activele care au fost transferate de la vechile bănci către cele noi, precum și faptul că noile bănci erau finanțate integral la momentul respectiv.
            
         
               (31)
            
            
               Astfel după cum s-a dovedit ulterior, contribuția Trezoreriei la capitalul propriu al băncilor noi a fost redusă în mod semnificativ, de la 385 de miliarde ISK, cum era prevăzut inițial, la 135 de miliarde ISK sub formă de capital social, iar în cazul a două dintre cele trei bănci, Íslandsbanki și Arion Bank, la aproximativ 55 de miliarde ISK din capitalul de rangul 2 sub formă de credite subordonate sau la un total de 190 de miliarde ISK. În plus, Trezoreria a pus la dispoziția Íslandsbanki și a Arion Bank anumite facilități de lichiditate. Capitalul social furnizat de vechile bănci băncilor noi s-a ridicat în total la aproximativ 156 de miliarde ISK. Prin urmare, capitalizarea totală a noilor bănci a fost de aproximativ 346 de miliarde ISK. În loc să păstreze controlul absolut asupra celor trei bănci, acordurile implicau faptul că participațiile statului urmau să fie reduse la aproximativ 5 % în cazul Íslandsbanki, la 13 % în cazul Arion Bank și la 81 % în cazul Landsbankinn.
            
         
               (32)
            
            
               În timp ce preluarea a două dintre cele trei bănci de către creditorii vechilor bănci soluționa probleme majore în ceea ce privește reconstrucția sectorului financiar și consolidarea unui capital mai ferm pentru băncile noi, rămâneau nesoluționate numeroase puncte slabe care trebuiau remediate. Începând cu toamna anului 2009, băncile și-au concentrat eforturile în principal pe problemele interne, stabilind strategia globală a operațiunilor, în special restructurarea portofoliilor lor de credite, care reprezentau cel mai important factor de risc la adresa operațiunilor și a viabilității pe termen lung. Procesul de restructurare a fost unul complex din cauza diferiților factori agravanți, inclusiv hotărârile Curții Supreme privind ilegalitatea creditelor acordate în ISK, dar indexate în funcție de cursul valutar. În ceea ce privește Arion Bank, în măsura în care acestea sunt relevante pentru restructurarea băncii, problemele respective sunt analizate mai jos.
            
         2.4.   Mediul macroeconomic
   
   
               (33)
            
            
               Prăbușirea sistemului bancar în octombrie 2008 a adus cu sine turbulențe majore pe plan economic. Dificultățile cu care se confrunta sistemul financiar islandez erau combinate cu pierderea încrederii în moneda națională. Coroana islandeză (króna) s-a depreciat semnificativ în primul trimestru al anului 2008, apoi în toamnă, înainte și după prăbușirea celor trei bănci comerciale importante. În pofida controalelor asupra capitalului, impuse în toamna anului 2008, volatilitatea monedei naționale s-a accentuat pe parcursul anului 2009 (20). Turbulențele respective au condus la o recesiune gravă a economiei Islandei, cu o scădere a PIB-ului cu 6,8 % în 2009 și cu 4 % în 2010.
            
         
               (34)
            
            
               Printre implicațiile crizei economice s-au numărat o creștere bruscă a șomajului de la 1,6 % în 2008 la 8 % în 2009, creșterea inflației și scăderea salariilor reale. Mai mult, s-a înregistrat o creștere semnificativă a gradului de îndatorare a întreprinderilor și gospodăriilor, a creditelor neperformante în portofoliile de credite ale băncilor, precum și o preluare la scară largă de către băncile noi a afacerilor care se confruntau cu dificultăți financiare. În același timp, costul fiscal ridicat al restructurării sistemului bancar a condus la o creștere semnificativă a deficitului fiscal și la o sporire semnificativă a datoriei publice.
            
         
               (35)
            
            
               În urma recesiunii economice grave, datele provizorii furnizate de Statisticile Islandei au indicat un moment de cotitură în cea de-a doua jumătate a anului 2011 și o creștere de 3,1 % a PIB-ului pentru întregul an în comparație cu anul anterior.
            
         
               (36)
            
            
               Creșterea economică din 2011 s-a datorat în cea mai mare parte creșterii cererii interne, în special unei creșteri cu 4 % a consumului gospodăriilor în sectorul privat. La aceasta s-au adăugat creșteri ale salariilor și ale beneficiilor sociale, precum și anumite inițiative de politică adoptate în vederea înlesnirii sarcinii achitării datoriilor gospodăriilor, inclusiv subvenționarea temporară a ratei dobânzii, înghețarea plății creditelor și rambursarea anuală a economiilor de pensii private. De asemenea, datele provizorii pentru 2011 au indicat o creștere ușoară a investițiilor, însă de la un nivel destul de scăzut (21). Consumul public a rămas scăzut pe parcursul ultimilor trei ani.
            
         
               (37)
            
            
               Datele macroeconomice generale maschează diferențe semnificative între sectoare. Pe lângă prăbușirea sectorului financiar, sectorul construcțiilor și numeroase activități de producție și de prestare de servicii de la nivel național au înregistrat o scădere. Pe de altă parte, anumite sectoare de export au înregistrat o creștere economică. Datorită ratei scăzute de schimb valutar a coroanei islandeze și prețurilor relativ stabile în monedă străină pentru produsele marine și de aluminiu, veniturile obținute din exporturi au crescut după declanșarea crizei economice, precum și cele din turism și alte exporturi de servicii. În același timp, importurile au scăzut în mod semnificativ, balanța comercială (22) înregistrând un surplus temporar de aproximativ 10 % din PIB în 2010. Cu toate acestea, având în vedere creșterea internă din 2011, importurile au crescut din nou, conducând la un surplus comercial general mai mic de 8,2 % din PIB.
            
         
               (38)
            
            
               Conform previziunilor Statisticilor Islandei pentru perioada 2012-2017, redresarea economică treptată va înregistra o creștere de 2,6 % în 2012. Se preconizează o rată similară a creșterii economice pentru aceeași perioadă. Cu toate acestea, previziunile respective nu sunt lipsite de anumite incertitudini. Investițiile industriale planificate la scară largă pot înregistra întârzieri. Termenii comerciali ai Islandei ar fi afectați în mod negativ de o recesiune prelungită în principalele țări cu care Islanda efectuează schimburi comerciale, implicând o rată mai scăzută a creșterii economice în Islanda. Un progres mai redus decât s-a anticipat inițial în legătură cu abordarea gradului de îndatorare a întreprinderilor și gospodăriilor ar restrânge ulterior cererea internă și perspectivele de creștere ale economiei. De asemenea, creșterea economică ar putea fi amenințată de instabilitatea continuă a prețurilor legată de volatilitatea monedei naționale în contextul eliminării controalelor asupra capitalului.
            
         2.5.   Supravegherea financiară și îmbunătățirile cadrului de reglementare
   
   
               (39)
            
            
               În urma lucrărilor inițiale ale FME legate de înființarea noilor bănci și de evaluarea valorii activelor nete transferate de la vechile bănci, FME a efectuat în primăvara anului 2009 un audit al băncilor noi și al planurilor de afaceri, al capacității financiare și al cerințelor de capital ale acestora în cadrul unui așa-numit proiect de aprobare. Auditul a fost realizat cu asistența firmei internaționale de consultanță în domeniul managementului Oliver Wyman.
            
         
               (40)
            
            
               După finalizarea procesului menționat mai sus, FME a acordat băncilor autorizații de funcționare în schimbul anumitor condiții. Având în vedere calitatea portofoliilor de active și incertitudinea economică anticipată, s-a considerat necesară impunerea unor cerințe de capital mai ridicate față de valoarea minimă statutară pentru cele trei bănci. Prin urmare, FME a stabilit o rată minimă de adecvare a capitalului (CAD) de 16 %, din care minimum 12 % pentru rata capitalului de rangul 1. Cerințele respective erau aplicabile timp de cel puțin 3 ani, sub rezerva revizuirii de către FME. De asemenea, au fost specificate condiții de lichiditate conform cărora fondurile de lichiditate disponibile trebuiau să însumeze cel puțin 20 % din depozite, iar numerarul sau echivalentele de numerar, cel puțin 5 % din depozite. Mai mult, au fost elaborate cerințe cu privire la alte aspecte precum restructurarea portofoliilor de credite, evaluarea riscurilor, guvernanța corporativă și proprietatea. FME a introdus cerințe de capital similare referitoare la alte întreprinderi financiare.
            
         
               (41)
            
            
               Programul de stabilizare economică elaborat în colaborare cu FMI a prevăzut o evaluare a întregului cadru de reglementare a serviciilor financiare și de supraveghere pentru îmbunătățirea protecției împotriva unei viitoare crize financiare. Guvernul l-a invitat pe fostul director general al Autorității finlandeze de supraveghere financiară, Kaarlo Jännäri, să desfășoare o evaluare a cadrului de reglementare și a practicilor de supraveghere existente. Printre îmbunătățirile propuse de către domnul Jännäri se număra înființarea unui registru național de credite în cadrul FME în vederea diminuării riscurilor de credit în sistem. De asemenea, raportul acestuia a propus elaborarea unor norme și practici mai stricte privind expunerile la scară largă și creditele aferente, precum și creșterea numărului de inspecții la fața locului cu scopul de a verifica supravegherea și rapoartele externe, în special în ceea ce privește riscul de credit, riscul de lichiditate și riscul de schimb valutar. De asemenea, raportul a recomandat revizuirea și îmbunătățirea sistemului de garantare a depozitelor urmărind îndeaproape evoluțiile din cadrul UE.
            
         
               (42)
            
            
               Guvernul a înaintat ulterior Althingi un proiect de lege bazat, printre altele, pe propunerile domnului Jännäri, precum și pe modificările aduse legislației SEE privind activitățile financiare din 2009 și până în prezent, care a fost adoptat și a intrat în vigoare la 1 iulie 2010 drept Legea nr. 75/2010. În temeiul noii legi, Legea privind întreprinderile financiare a fost modificată în mod semnificativ. Ulterior au fost introduse o serie de modificări suplimentare la Legea privind întreprinderile financiare, precum și cu privire la reglementarea și supravegherea serviciilor financiare. Modificările respective în materie de reglementare sunt prezentate în detaliu în anexă.
            
         2.6.   Principalele provocări viitoare (23)
      
   
   
               (43)
            
            
               În pofida realizărilor majore înregistrate în ceea ce privește reconstrucția sectorului financiar, Islanda se confruntă în continuare cu repercusiunile crizei financiare și monetare din toamna anului 2008. Criza financiară a dezvăluit diferite deficiențe ale sistemului financiar care trebuie soluționate dacă se dorește recâștigarea încrederii publice. Pare evident faptul că Islanda — la fel ca majoritatea celorlalte țări afectate din plin de criza financiară — se confruntă cu numeroase provocări în ceea ce privește adaptarea mediului juridic și de operare al serviciilor financiare în vederea susținerii unui sistem financiar viabil și eficient în viitor și reducerea, pe cât de mult posibil, a riscului de reapariție a unor șocuri sistemice ulterioare.
            
         
               (44)
            
            
               Provocările imediate cu care se confruntă în prezent întreprinderile financiare islandeze sunt legate de faptul că băncile operează într-un mediu protejat de controalele asupra capitalului și de o garanție globală a depozitelor. Băncile trebuie în prezent să se pregătească să opereze într-un mediu cu un grad mai ridicat de expunere la riscuri în momentul eliminării controalelor asupra capitalului și al revenirii la garanțiile privind depozitele prevăzute în directivele UE/SEE relevante (24). Autoritățile islandeze au subliniat că introducerea de noi norme în acest sens trebuie efectuată cu prudență extremă.
            
         
               (45)
            
            
               O altă provocare semnificativă constă în necesitatea adaptării suplimentare la cadrul juridic și de reglementare în vederea susținerii unui sistem financiar solid și eficient care să fie, de asemenea, coerent cu evoluțiile legislației SEE și ale celei internaționale (25).
            
         2.7.   Situația concurenței în sectorul financiar islandez
   
   
               (46)
            
            
               Conform informațiilor primite recent din partea autorităților islandeze (26), concurența existentă pe piața financiară s-a modificat semnificativ în urma prăbușirii sistemului bancar. Numărul întreprinderilor financiare a scăzut deoarece anumite bănci de economii, bănci comerciale și creditori specializați fie au făcut obiectul unei proceduri de lichidare, fie au fuzionat cu alte întreprinderi (27). Numărul întreprinderilor financiare continuă să scadă, în special în urma fuziunii dintre Landsbankinn și SpKef în martie 2011, dintre Íslandsbanki și Byr în decembrie 2011 și dintre Landsbankinn și Svarfdaelir Savings Bank, aprobată de către Autoritate la 20 iunie 2012. În urma reducerii numărului de întreprinderi financiare și după ce băncile mai mari au preluat depozitele băncilor aflate în insolvență, concentrările economice de pe piața internă au crescut. Prezența generală a băncilor noi pe piețele financiare din cadrul SEE este, pe de altă parte, cu mult mai redusă decât cea a predecesoarelor acestora, întrucât operațiunile bancare internaționale au fost încetate.
            
         
               (47)
            
            
               În plus, piața internă a cunoscut o diminuare semnificativă odată cu dispariția sau micșorarea anumitor subpiețe. Dispariția apropiată a pieței bursiere și introducerea controalelor asupra capitalului au redus operațiunile pe piețele bursiere și valutare, conducând la posibilități limitate de efectuare a investițiilor. Având în vedere nivelul extrem de scăzut al investițiilor în sectorul economic și gradul de îndatorare în general extrem de ridicat al gospodăriilor și întreprinderilor, cererea de creditare este scăzută. Din momentul prăbușirii, băncile și-au concentrat eforturile pe problemele interne și pe restructurarea portofoliilor de credite, precum și pe restructurarea unora dintre cei mai importanți clienți.
            
         
               (48)
            
            
               Înainte de criza financiară, băncile de economii însumau o cotă de piață de aproximativ 20-25 % în depozite. Aceasta a scăzut în prezent la aproximativ 2-4 %. Cotele de piață pierdute de către băncile de economii și băncile comerciale care au ieșit de pe piață au fost preluate de cele mai importante trei bănci comerciale, Arion Bank, Íslandsbanki și Landsbanki. În prezent, cele trei bănci însumează o cotă de piață de aproximativ 90-95 % în loc de 60-75 % în trecut, cota de piață a Landsbankinn fiind cea mai ridicată. În afară de cele 10 bănci de economii regionale, care însumează în prezent o cotă de piață de aproximativ 2-4 %, singurul actor concurent pe piață este MP Bank restructurată (28), cu o cotă de piață de aproximativ 1-5 %.
            
         
               (49)
            
            
               Prin urmare, piața financiară islandeză are în mod clar o structură de oligopol, cele mai importante trei întreprinderi putând dobândi împreună o poziție dominantă pe piață. Potrivit Autorității islandeze în materie de concurență (ICA), căreia Autoritatea i-a solicitat opiniile cu privire la situația concurenței în Islanda și la potențialele măsuri corective, există obstacole semnificative în calea intrării pe piața bancară islandeză. Această situație are efecte negative asupra concurenței. De asemenea, există anumite impedimente pentru consumatorii care doresc să schimbe băncile. În plus, autoritățile islandeze au recunoscut că riscurile privind cursurile de schimb asociate cu moneda națională mică și necomercializată a Islandei (króna) au restricționat în mod suplimentar concurența, împiedicând băncile și întreprinderile străine să intre pe piața islandeză.
            
         
               (50)
            
            
               ICA s-a concentrat recent pe o problemă specifică privind infrastructura informatică pentru operațiunile băncilor și cooperarea în acest scop. Aceasta are legătură cu furnizorul de servicii informatice deținut în comun de instituțiile financiare Reiknistofa bankanna (Centrul de date al băncilor din Islanda, RB). Acest aspect este relevant pentru evaluarea cazului de față, numărându-se printre problemele discutate de către Autoritate cu autoritățile islandeze și cu băncile.
            
         
               (51)
            
            
               RB este deținut în comun de către cele mai importante trei bănci islandeze, două bănci de economii, Asociația islandeză a băncilor de economii și principalii trei procesatori de carduri de plată din Islanda. Landsbankinn deține 36,84 % din acțiunile RB, Íslandsbanki 29,48 %, iar Arion Bank 18,7 %. Prin urmare, cele trei bănci comerciale dețin împreună 85,02 % din acțiunile RB. Clienții RB sunt proprietarii, Banca Centrală a Islandei și alte instituții financiare, precum și alte entități publice. Cooperarea băncilor în domeniu este intensivă, întrucât RB a elaborat sistemul de compensare și plată din Islanda. De asemenea, acesta furnizează o serie de soluții bancare de bază care sunt soluții multiple utilizate de majoritatea băncilor islandeze. În plus, RB operează un sistem de facturare și plată electronică pentru întreprinderi și clienți.
            
         
               (52)
            
            
               Potrivit ICA, prăbușirea băncilor în 2008 a făcut deosebit de vulnerabile băncile mai mici și băncile de economii. În ceea ce privește întreprinderile financiare mai mici, serviciile informatice solicitate erau extrem de importante deoarece acestea pot fi considerate drept unul dintre obstacolele în calea intrării pe piață a noilor participanți. Platforma de servicii informatice a fost furnizată în mare parte de către RB în cazul întreprinderilor financiare mai mari, iar în cazul băncilor de economii și al actorilor mai mici de pe piață, de către Teris. În urma închiderii majorității întreprinderilor financiare mai mici în ultimii ani, Teris a pierdut o cotă semnificativă din venituri, ceea ce a condus în ianuarie 2012 la vânzarea unei părți din soluțiile sale informatice către RB. Potrivit RB și Teris, tranzacția respectivă a vizat, printre altele, să asigure furnizarea continuă de servicii informatice întreprinderilor financiare mai mici.
            
         
               (53)
            
            
               ICA a investigat două cazuri în care a fost implicată RB. În primul rând, aceasta a evaluat dacă dreptul de proprietate în comun și cooperarea dintre bănci și alte întreprinderi financiare în cadrul forumului RB ar trebui considerate o încălcare a interdicției privind practicile restrictive în temeiul articolului 10 din Legea islandeză privind concurența. În al doilea rând, compatibilitatea achiziției principalelor active ale Teris de către RB este evaluată în temeiul dispozițiilor privind concentrările economice prevăzute de aceeași lege. Cu toate acestea, în mai 2012, cele două cazuri au fost soluționate printr-o înțelegere încheiată între RB și proprietarii săi, pe de o parte, și ICA, pe de altă parte (29).
            
         
               (54)
            
            
               În afară de preocupările menționate anterior, care se referă în mod direct la piața financiară islandeză, ICA a evidențiat în special necesitatea vânzării și restructurării societăților de exploatare (30) fără întârzieri nejustificate. Numeroase societăți de exploatare au fost preluate de către bănci (sau de către creditorii întreprinderilor respective) din cauza îndatorării excesive ulterioare crizei economice din 2008. Potrivit ICA, se poate crea un conflict de interese în momentul în care băncile furnizează servicii financiare întreprinderilor pe care le dețin, în același timp, în proprietate. ICA consideră că deținerea directă și indirectă de către bănci (31) este problema cea mai larg răspândită și gravă în materie de concurență ca urmare a crizei financiare, întrucât aceasta afectează aproximativ toate întreprinderile și industriile din Islanda. În opinia ICA, o restructurare mai rapidă a întreprinderilor ar îmbunătăți concurența pe piața financiară. În momentul în care implicarea băncilor în restructurarea clienților lor corporativi a făcut obiectul cerințelor de notificare în temeiul controalelor privind concentrările economice la nivel național, ICA a stabilit adeseori în acest sens condiții referitoare la deținerea de către bănci. Cu toate acestea, o soluție cuprinzătoare a problemei pare a fi dificilă, întrucât aceasta este legată în principal de gradul puternic de îndatorare a sectorului de afaceri din Islanda.
            
         
               (55)
            
            
               În observațiile prezentate Autorității, cele trei bănci comerciale, Arion Bank, Íslandsbanki și Landsbankinn, au considerat toate că începând cu toamna anului 2008 pe piața financiară islandeză nu au avut loc modificări majore ale condițiilor de concurență care să prezinte motive de îngrijorare. Piața era în continuare caracterizată de o concurență efectivă, fără a exista indicii de înțelegeri secrete între cei mai importanți trei actori. În momentul examinării condițiilor de concurență de pe piață, ICA a trecut cu vederea anumiți factori esențiali. Băncile străine, deși nu erau prezente pe piața din Islanda, au concurat cu băncile islandeze pentru o lungă perioadă de timp și continuă să facă acest lucru în mod activ cu privire la furnizarea de credite întreprinderilor și de alte servicii financiare celor mai importanți clienți, cum ar fi întreprinderile care desfășoară activități bazate pe export (activități de pescuit, industriile mari consumatoare de energie etc.), precum și activități de stat și municipale.
            
         
               (56)
            
            
               Cu toate acestea, opinia acestora contravine opiniei exprimate în informațiile prezentate de autoritățile islandeze, astfel cum sunt prezentate în raportul ministrului afacerilor economice către Althingi, menționat anterior, precum și opiniilor ICA. Mai mult, după cum se va sublinia mai jos, Arion Bank a hotărât, în pofida anumitor rezerve privind analiza condițiilor de concurență, să ofere o serie de angajamente menite să limiteze denaturarea concurenței legată de măsurile de ajutor vizate. Angajamentele respective sunt prezentate în anexă.
            
         3.   DESCRIEREA MĂSURILOR
   3.1.   Beneficiarul
   
   
               (57)
            
            
               Astfel cum s-a descris mai sus, Kaupthing Bank s-a prăbușit în 2008, la fel ca celelalte două bănci comerciale islandeze importante. Pentru a asigura funcționarea continuă a sectorului bancar național, autoritățile islandeze au adoptat o serie de măsuri de restaurare a anumitor operațiuni ale (fostei) Kaupthing Bank hf, inclusiv înființarea și capitalizarea New Kaupthing Bank hf (redenumită în prezent Arion Bank).
            
         3.1.1.   Kaupthing Bank
   
   
               (58)
            
            
               Înainte de criza financiară din 2008, Kaupthing Bank era cea mai importantă bancă din Islanda. La sfârșitul anului 2007, bilanțul său se ridica la 5 347 de miliarde ISK (58,3 miliarde EUR). Kaupthing era în primul rând o bancă europeană nordică care opera în treisprezece țări. Kaupthing oferea servicii financiare integrate întreprinderilor, investitorilor instituționali și persoanelor fizice, care erau împărțiți în cinci segmente de afaceri: servicii bancare pentru persoane fizice și întreprinderi, piețe de capital, trezorerie, investiții, gestionarea activelor și servicii bancare private. În plus, banca opera o rețea de sucursale care prestau servicii bancare pentru persoane fizice, în Islanda, unde își avea sediul central, și într-o măsură mai mică în Norvegia și Suedia. Kaupthing deținea autorizații de funcționare prin intermediul filialelor din Danemarca, Suedia, Luxemburg și Regatul Unit și al sucursalelor din Finlanda, Norvegia și Insula Man. Principalele filiale ale Kaupthing erau Kaupthing Singer & Friedlander (Regatul Unit) și FIH Erhvervsbank (Danemarca), însă banca gestiona șaisprezece alte filiale și sucursale în diferite țări din Europa, America de Nord, Asia și Orientul Mijlociu. La sfârșitul anului 2007, banca avea un personal de 3 334 de angajați. Acțiunile băncii erau cotate la bursa nordică OMX din Reykjavík și Stockholm.
            
         3.1.2.   Arion Bank
   
   
               (59)
            
            
               Succesoarea Kaupthing, Arion Bank, este o bancă islandeză care oferă servicii financiare universale întreprinderilor, investitorilor instituționali și persoanelor fizice. Banca urmărește să fie o bancă axată pe întreprinderile mai mari și pe persoanele fizice aflate în căutarea unei game variate de soluții financiare.
            
         
               (60)
            
            
               Arion Bank Group este formată din întreprinderea-mamă și opt filiale principale care fac parte integrantă din operațiunile băncii (32).
            
         
               (61)
            
            
               În ceea ce privește restructurarea recentă și continuă a portofoliilor sale de credite, banca a preluat activele clasificate ca fiind de vânzare sau, în cazul nefinalizării lucrărilor de redresare, operațiunile temporare. Potrivit băncii, aceasta se obligă în orice caz să vândă activele respective fără întârzieri nejustificate (33).
            
         
               (62)
            
            
               Aceasta deține alte participații esențiale în Auðkenni (o societate holding care gestionează cheile de securitate pentru serviciile bancare online; 20 %) și în Reiknistofa bankanna (centrul de date al băncilor din Islanda; RB; 18,05 %). Arion Bank a închis sau se află în proces de închidere a 15 întreprinderi în care banca a deținut participații în capitalul propriu. Întreprinderile respective fie se află în lichidare, fie nu dețin active sau nu efectuează operațiuni.
            
         
               (63)
            
            
               Principalele produse bancare ale acesteia pot fi clasificate în patru categorii: administrarea activelor, investiții, servicii bancare pentru întreprinderi și servicii bancare pentru persoane fizice, prezentate mai jos.
            
         
      Administrarea activelor
   
   
               (64)
            
            
               Această divizie cuprinde vânzări și servicii, servicii bancare private și administrarea de active pentru instituții. Filiala băncii, Stefnir Asset Management Company, operează afacerea de administrare a fondului, iar Arion Bank Asset Management este principalul distribuitor al fondului. Divizia este principalul participant de pe piața islandeză cu active administrate de Arion Bank și de filialele acesteia, în valoare de peste 659 de miliarde ISK la sfârșitul anului 2011.
            
         
               (65)
            
            
               Divizia răspunde de gestionarea activelor în numele clienților săi, inclusiv investitori instituționali, corporații, clienți cu disponibilități financiare ridicate și investitori din sectorul vânzării cu amănuntul. Aceasta deservește clienții cu obiective diferite în materie de investiții, oferind o gamă variată de servicii. Pe lângă o varietate de fonduri comune, mijloace de investiții alternative și scheme de pensii, divizia oferă strategii personalizate de alocare a activelor și conturi gestionate. De asemenea, divizia oferă fonduri din partea altor întreprinderi importante de gestionare a fondurilor la nivel global.
            
         
      Investiții
   
   
               (66)
            
            
               Divizia de servicii bancare de investiții furnizează diferite servicii clienților corporativi în patru domenii principale:
               
                           —
                        
                        
                           servicii de consultanță în materie de fuziuni și achiziții;
                        
                     
                           —
                        
                        
                           tranzacții pe piața de capital;
                        
                     
                           —
                        
                        
                           achiziții și finanțare cu efect de levier;
                        
                     
                           —
                        
                        
                           investiții principale.
                        
                     
         
               (67)
            
            
               Divizia vizează să combine serviciile de consultanță cu capacitățile de finanțare ale băncii, creând o soluție integrată pentru clienți în strânsă cooperare cu alte divizii ale băncii, în special serviciile bancare destinate piețelor de capital și serviciile bancare destinate întreprinderilor.
            
         
      Serviciile bancare pentru întreprinderi
   
   
               (68)
            
            
               Divizia de servicii bancare destinate întreprinderilor este organizată în 7 departamente: credite destinate întreprinderilor; credite specializate; servicii juridice și de documentație; servicii de gestionare a portofoliilor; servicii destinate întreprinderilor; servicii de recuperare; și servicii de factoring. Divizia de servicii bancare destinate întreprinderilor oferă o gamă variată de servicii financiare și de produse clienților săi corporativi, de la întreprinderile mijlocii până la întreprinderile mari. Principalul obiectiv al diviziei constă în menținerea relațiilor pe termen lung cu clienții, precum și în furnizarea de soluții și servicii personalizate.
            
         
               (69)
            
            
               Arion Bank se consideră în prim-planul soluționării problemelor întreprinderilor legate de datorii, înregistrând o evoluție semnificativă în ceea ce privește restructurarea întreprinderilor. Unitatea de recuperare din cadrul diviziei de servicii bancare destinate întreprinderilor răspunde de recuperarea datoriilor băncii, și anume de restructurarea întreprinderilor care se confruntă cu dificultăți de plată. Activitățile au avansat considerabil, fiind aproape de finalizare.
            
         
      Serviciile bancare pentru persoanele fizice
   
   
               (70)
            
            
               Divizia de servicii bancare pentru persoanele fizice deține o cotă de piață de 30 % în Islanda. Există 24 de sucursale pe întreg teritoriul Islandei cu peste 100 000 de clienți. Sucursalele furnizează o gamă variată de servicii, inclusiv consultanță privind depozitele și creditele, cardurile de plată, economiile pentru pensii, asigurările, fondurile și titlurile de valoare.
            
         
               (71)
            
            
               Rețeaua de sucursale este împărțită în șapte departamente, fiecare fiind condusă de propriul director comercial. Sucursalele mai mici capitalizează puterea unităților mai mari din fiecare grup. Se transferă sucursalelor o competență și o responsabilitate executivă mai accentuată care le apropie astfel de client. Potrivit băncii, structura respectivă contribuie la coordonarea procedurilor și la exploatarea în întregime a expertizei din interiorul sucursalelor. Patru dintre directorii comerciali respectivi lucrează în Reykjavík, iar trei în zone urbane de mari dimensiuni. Structura este menită să reconsolideze legăturile dintre sucursalele situate în aceeași parte a țării.
            
         
      Indicații privind cotele de piață
   
   
               (72)
            
            
               Conform calculelor Arion Bank, cota de piață a acesteia la depozite, bazată pe rapoartele anuale ale băncilor islandeze și ale băncilor de economii, este de [> 30] % sau mai scăzută decât cotele Landsbankinn ([> 30 %]) și ale Íslandsbanki ([> 30 %]). Alți actori mai puțin importanți de pe piață sunt MP Bank ([< 5 %]) și băncile de economii (care însumează [< 5 %]).
            
         
               (73)
            
            
               Cota de piață a Arion Bank la credite acordate clienților este de aproximativ [15-25] % sau similară cu cea a Íslandsbanki și ușor mai scăzută decât cea a Landsbankinn. Fondul de finanțare a locuințelor deține cea mai mare cotă pe piața respectivă, [> 25] %. Calculate împreună, fondurile de pensii dețin, de asemenea, o cotă semnificativă pe piața respectivă sau egală cu [5-10] %, în timp ce participațiile altor actori de pe piață sunt nesemnificative.
            
         
               (74)
            
            
               Cota de piață a Arion Bank în schimburile comerciale de pe piața bursieră islandeză măsurată pe baza cifrei de afaceri în primele 14 săptămâni din 2012 era de [10-20] %, în timp ce acțiunile fiecăreia dintre celelalte bănci comerciale, Íslandsbanki, Landsbankinn și MP Bank, erau de [20-25] %.
            
         3.2.   Comparație între vechea bancă și noua bancă
   
   
               (75)
            
            
               O comparație indicativă a datelor financiare esențiale din bilanțurile vechii bănci cu cele din bilanțurile noii bănci, prezentată în tabelul 1, indică o diferență semnificativă între dimensiunea și obiectivul operațiunilor celor două (34). Totalul activelor deținute de către Arion Bank la sfârșitul anului 2009 era de doar 11,5 % din activele deținute de către Kaupthing Bank la mijlocul anului 2008. Portofoliul de credite este cea mai mare categorie unică de active. Valoarea contabilă a portofoliului de credite al Kaupthing Bank la sfârșitul lui iunie 2008 era de 4 169 de miliarde ISK în comparație cu portofoliul de credite al Arion Bank în valoare de 358 de miliarde ISK la sfârșitul anului 2009, reprezentând 8,6 % din valoarea contabilă a Kaupthing. De asemenea, există o diferență semnificativă între participațiile sub formă de credite ale Arion Bank în comparație cu cele ale Kaupthing Bank. Acțiunile și instrumentele financiare derivate sunt reduse cu 96-100 %. Reducerea este mai mică în ceea ce privește obligațiunile, întrucât obligațiunile deținute de Arion Bank se ridicau la 25,7 % din acțiunile Kaupthing Bank.
               
                  Tabelul 1
               
               
                  Comparație între bilanțurile Arion Bank și Kaupthing Bank, exprimate în miliarde ISK
               
               
                            
                        
                        
                           Kaupthing
                           30.6.2008
                        
                        
                           Arion
                           31.12.2009
                        
                        
                           Arion ca % din Kaupthing
                        
                     
                           Total active
                        
                        
                           6 603
                        
                        
                           757
                        
                        
                           11,5
                        
                     
                           
                                       —
                                    
                                    
                                       Credite și creanțe pentru clienți
                                    
                                 
                        
                           4 169
                        
                        
                           358
                        
                        
                           8,6
                        
                     
                           
                                       —
                                    
                                    
                                       Obligațiuni și instrumente de îndatorare
                                    
                                 
                        
                           676
                        
                        
                           173
                        
                        
                           25,7
                        
                     
                           
                                       —
                                    
                                    
                                       Acțiuni și instrumente de capital propriu
                                    
                                 
                        
                           172
                        
                        
                           7
                        
                        
                           4,1
                        
                     
                           Total pasive
                        
                        
                           6 166
                        
                        
                           667
                        
                        
                           10,8
                        
                     
                           
                                       —
                                    
                                    
                                       Depozite
                                    
                                 
                        
                           1 848
                        
                        
                           495
                        
                        
                           26,8
                        
                     
                           Total capital propriu
                        
                        
                           438
                        
                        
                           90
                        
                        
                           20,6
                        
                     
         
               (76)
            
            
               Declarațiile de venituri ale celor două entități indică o diferență similară în ceea ce privește dimensiunea și obiectivul. Comparând Arion Bank în 2009 și Kaupthing Bank în 2007, venitul net din dobânzi al Arion Bank se ridică la 15,2 % din cel al Kaupthing, impozitul net și venitul obținut din comisioane al Arion fiind de 10,7 % din cel al Kaupthing. Arion Bank avea un personal angajat de 1 057 de persoane la sfârșitul anului 2009 (inclusiv personal din filiale) în comparație cu Kaupthing Bank, care angaja 3 334 de persoane la sfârșitul anului 2007. Prin urmare, numărul total de angajați ai Arion era de 32 % din totalul corespunzător Kaupthing (35). comparând operațiunile efectuate de cele două bănci islandeze, Kaupthing angaja 1 133 de persoane pentru operațiunile islandeze (exceptând angajații din filiale) la sfârșitul lui iunie 2008, în timp ce Arion Bank angaja doar 952 de persoane (exceptând filialele) la sfârșitul anului 2009.
               
                  Tabelul 2
               
               
                  Comparație între declarațiile de venituri ale Arion Bank și Kaupthing Bank, exprimate în miliarde ISK
               
               
                            
                        
                        
                           Kaupthing
                           2007
                        
                        
                           Arion
                           2009
                        
                        
                           Arion ca % din Kaupthing
                        
                     
                           Venit net din dobânzi
                        
                        
                           80
                        
                        
                           12
                        
                        
                           15,2
                        
                     
                           Impozit net și venit din comisioane
                        
                        
                           55
                        
                        
                           6
                        
                        
                           10,7
                        
                     
                           Venit din exploatare
                        
                        
                           166
                        
                        
                           50
                        
                        
                           29,9
                        
                     
                           Câștiguri înainte de impozitare
                        
                        
                           81
                        
                        
                           15
                        
                        
                           19,0
                        
                     
         3.3.   Temeiul juridic național
   
   
               (77)
            
            
               Temeiul juridic național al măsurilor de ajutor este următorul:
               
                           —
                        
                        
                           
                              Legea nr. 125/2008 privind Autoritatea pentru rambursările de trezorerie ca urmare a unor situații neobișnuite pe piețele financiare, cunoscută de regulă sub denumirea de „ordonanță de urgență”
                           
                           Ordonanța de urgență a autorizat FME să intervină „în circumstanțe extreme” și să exercite anumite competențe în cadrul adunărilor acționarilor și al consiliilor de administrație ale instituțiilor financiare, precum și să ia decizii cu privire la cedarea activelor și a pasivelor acestora. De asemenea, FME a fost însărcinată cu numirea comitetelor de administrație pentru întreprinderile financiare preluate, care dețineau competențe în cadrul adunărilor acționarilor. Pe parcursul lichidării instituțiilor, legea acordă prioritate solicitărilor titularilor de depozite și schemelor de garantare a depozitelor. De asemenea, legea autorizează Ministerul de Finanțe din Islanda să înființeze bănci noi. Ordonanța de urgență include modificări ale Legii nr. 161/2002 privind întreprinderile financiare, ale Legii nr. 87/1998 privind supravegherea oficială a activităților financiare, ale Legii nr. 98/1999 privind schema de garantare a depozitelor și de compensare a investitorilor, precum și ale Legii nr. 44/1998 privind locuințele.
                        
                     
                           —
                        
                        
                           
                              Legea suplimentară privind bugetul de stat pentru 2008 (articolul 4)
                           
                        
                     
                           —
                        
                        
                           
                              Legea privind bugetul de stat pentru 2009 (articolul 6)
                           
                        
                     
         3.4.   Măsurile de ajutor
   
   
               (78)
            
            
               Intervenția autorităților islandeze în urma prăbușirii Kaupthing Bank a fost descrisă mai sus, fiind prezentată mai detaliat în decizia de deschidere a procedurii de investigare. În principiu, intervenția poate fi sintetizată după cum urmează: Autoritatea de supraveghere financiară din Islanda (FME) a preluat controlul asupra Kaupthing la 9 octombrie 2008, pasivele interne și (majoritatea) activelor interne fiind transferate către New Kaupthing. Creditele imobiliare ale vechii bănci urmau să fie compensate în cadrul transferului respectiv prin intermediul unei sume de bani reprezentând diferența dintre active și pasive. Întrucât stabilirea diferenței s-a dovedit a fi dificilă și îndelungată, statul a furnizat o parte din capitalul inițial, angajându-se să contribuie suplimentar în caz de necesitate. A urmat capitalizarea băncii înainte de încheierea unui acord între stat și vechea bancă la 1 decembrie 2009, care a condus la reducerea controlului statului de la 100 % la 13 % (36). Autoritatea consideră că data respectivă — 1 decembrie 2009 — marchează începutul perioadei de restructurare de 5 ani care va dura, prin urmare, până la 1 decembrie 2014.
            
         
               (79)
            
            
               Următoarea secțiune se limitează la descrierea aspectelor intervenției statului care constituie măsuri relevante în vederea evaluării în temeiul articolului 61 din Acordul privind SEE.
            
         3.4.1.   Capitalul de rangul 1
   
   
               (80)
            
            
               Statul a furnizat de două ori capital de rangul 1 — o dată atunci când a fost înființată New Kaupthing, iar a doua oară când a capitalizat banca în întregime (și retroactiv); a urmat un acord încheiat cu vechea bancă în numele creditorilor acesteia, conform căruia statul reținea 13 % din capitalul social al băncii.
            
         3.4.1.1.   Capitalul inițial
   
   
               (81)
            
            
               În urma înființării New Kaupthing Bank în octombrie 2008, statul a furnizat 775 de milioane ISK (37) (5 milioane EUR) în numerar drept capital inițial pentru noua bancă, emițând în plus un angajament de contribuție cu 75 de miliarde ISK drept capital de risc de rangul 1 pentru noua bancă în schimbul capitalului propriu integral al acesteia. Prima sumă corespunde capitalului minim necesar în temeiul legislației islandeze pentru înființarea unei bănci. Cea de-a doua sumă a fost calculată drept 10 % dintr-o evaluare inițială a dimensiunii probabile a totalului activelor ponderate în funcție de risc ale băncii. Creditele pentru suma respectivă au fost incluse în mod oficial în bugetul de stat pentru anul 2009 drept alocare de fonduri guvernamentale în vederea abordării circumstanțelor extraordinare de pe piețele financiare. Alocarea capitalului în cauză era menită să furnizeze o garanție corespunzătoare pentru operabilitatea băncii până când aspectele referitoare la recapitalizarea finală a acesteia puteau fi soluționate, inclusiv dimensiunea bilanțurilor de deschidere și o evaluare a compensațiilor plătite vechii băncii pentru activele transferate.
            
         3.4.1.2.   Injecția de capital și reținerea a 13 % din capitalul social ca parte din înțelegerea cu creditorii vechii bănci
   
   
               (82)
            
            
               La 20 iulie 2009, guvernul islandez a anunțat că a încheiat acorduri-cadru cu comitetul de administrare al Kaupthing cu privire la capitalizarea inițială a New Kaupthing Bank (redenumită Arion Bank începând cu 21 noiembrie 2009) și la baza compensației plătite între cele două părți. Guvernul a stabilit în mod condiționat cu comitetul de administrare al Kaupthing faptul că, prin intermediul comitetului, creditorii ar trebui să aibă posibilitatea de a obține o participație majoritară în capitalul Arion Bank cu scopul de a facilita dezvoltarea independentă a băncii. Aceasta ar implica practic faptul că vechea bancă furnizează cea mai mare parte a capitalului Arion Bank ca parte din acordul de compensare. În cazul în care Kaupthing Bank nu ar încheia subscrierea de acțiuni în cadrul Arion Bank, guvernul ar urma să păstreze controlul absolut asupra băncii.
            
         
               (83)
            
            
               La 14 august 2009, guvernul a anunțat că s-a angajat să capitalizeze Arion Bank cu 72 de miliarde ISK din capitalul de rangul 1 sub forma obligațiunilor guvernamentale, oferind băncii o rată a capitalului de bază de rangul 1 de aproximativ 12 %. Capitalizarea Arion Bank de către guvern a avut loc la 9 octombrie 2009, implicând o injecție de capital de 71 225 de milioane ISK în cadrul băncii, care datează din 22 octombrie 2008, pe lângă capitalul inițial de 775 de milioane ISK în numerar. Prin urmare, capitalul social total injectat de guvern s-a ridicat la 72 de miliarde ISK. În plus, dobânda acumulată în obligațiuni guvernamentale a fost de 9,2 miliarde ISK.
            
         
               (84)
            
            
               La 4 septembrie 2009, guvernul a anunțat că au fost încheiate acorduri definitive privind capitalizarea Arion Bank și baza compensației. În conformitate cu acordurile-cadru din 20 iulie 2009, acordul conținea în principal dispoziții pentru două acorduri alternative: capitalizarea în proprietatea vechii bănci (creditorul) (Acordul privind capitalizarea în comun) sau capitalizarea în proprietatea guvernului (Acordul privind capitalizarea alternativă) (38). În temeiul primului acord, creditorii Kaupthing aveau posibilitatea de a obține (prin intermediul comitetului de administrare) controlul asupra Arion Bank prin subscrierea noului capital social. Având în vedere că valoarea pasivelor transferate către Arion Bank a depășit valoarea activelor transferate, Kaupthing urma să plătească noul capital social din activele vechii bănci. Valoarea compensației respective a fost calculată la 38 de miliarde ISK, însă trebuia reevaluată în mod periodic pe baza performanței viitoare a unui anume portofoliu de credite. Guvernul urma să dețină capitalul social minoritar ordinar în valoare de 13 % în cadrul Arion Bank. Pentru a respecta cerința FME de validare a supravegherii pentru un procent suplimentar de 4 % din capitalul de rangul 2, guvernul urma să contribuie, de asemenea, la capitalul Arion Bank sub forma unui împrumut subordonat în valoare de 24 miliarde ISK.
            
         
               (85)
            
            
               La 1 decembrie 2009, a fost încheiat un acord între guvern și Arion Bank, pe de o parte, și comitetul de administrare al Kaupthing, pe de altă parte, pentru soluționarea problemei privind activele și pasivele transferate de la Kaupthing către noua bancă. În aceeași zi, comitetul de administrare al Kaupthing a hotărât să apeleze la posibilitatea prevăzută în Acordul privind capitalizarea în comun de preluare a 87 % din capitalul social al Arion Bank. Guvernul urma să păstreze restul de capital de rangul 1 în procent de 13 %.
            
         
               (86)
            
            
               Kaupthing a plătit pentru preluarea respectivă prin transferarea activelor din creditele sale imobiliare evaluate la 66 de miliarde ISK către Arion Bank. În acest scop, Kaupthing a utilizat o combinație de numerar, credite corporative islandeze aferente și un portofoliu de credite ipotecare și credite destinate entităților afiliate guvernului islandez. Capitalizarea guvernamentală din 9 octombrie 2009 a fost ulterior inversată, iar Arion Bank a restituit guvernului 32,6 miliarde ISK în obligațiuni guvernamentale, emițând o obligațiune subordonată în favoarea guvernului în valoare de 29,5 miliarde ISK.
            
         
               (87)
            
            
               În acest context, au rezultat probleme în legătură cu cerința privind nivelul de adecvare a 12 % din capitalul de rangul 1 și a 4 % din capitalul suplimentar de rangul 2, întrucât transferul activelor fără risc către Arion Bank implica o creștere a bazei activelor ponderate în funcție de risc ale băncii. Având în vedere că Arion Bank a fost recapitalizată prin intermediul unei tranzacții care implica o creștere semnificativă a activelor ponderate în funcție de risc, în temeiul Acordului privind capitalizarea în comun era necesar un capital mai ridicat decât în cazul capitalizării guvernamentale, care a fost finanțată exclusiv prin intermediul obligațiunilor guvernamentale. O pondere mai ridicată a fondurilor restituite guvernului a trebuit să ia forma unei obligațiuni de rangul 2, lucru care nu ar fi avut loc în mod normal. Din același motiv, Kaupthing a plătit 66 de miliarde ISK pentru 87 % din acțiuni în loc de 62,6 miliarde ISK, care era suma prevăzută inițial (și anume 87 % din 72 de miliarde ISK). Guvernul a plătit 12,2 miliarde ISK pentru 13 % din capitalul social al Arion.
            
         3.4.2.   Contribuția capitalului de rangul 2
   
   
               (88)
            
            
               De asemenea, statul a furnizat noii bănci două credite subordonate cu scopul de a consolida poziția acesteia în ceea ce privește capitalul propriu și lichiditățile. Instrumentul A, exprimat în valută externă, avea la momentul respectiv valoarea de 29,5 miliarde ISK. Împrumutul a fost acordat sub forma unui instrument de capital care permitea Arion Bank să emită note subordonate nesecurizate. Instrumentul B avea valoarea de 6,5 miliarde ISK, fiind utilizat de către Arion Bank pentru plata către stat a veniturilor reținute (dividende) pe parcursul perioadei în cauză, până în momentul încheierii Acordului privind capitalizarea în comun. Instrumentele de rangul 2 furnizate de guvern se bazau pe necesitatea de asigurare a unei structuri de capital solide, fiind conforme cu cerințele FME.
            
         
               (89)
            
            
               Scadența instrumentului A este de zece ani începând cu 30 decembrie 2009. Acesta conține stimulente de ieșire integrate sub forma clauzei de „step-up” privind dobânda pentru o perioadă de cinci ani. Rata dobânzii pe an pentru primii cinci ani este de 400 de puncte de bază peste EURIBOR, iar în perioada care urmează celor cinci ani rata dobânzii este de 500 de puncte de bază peste EURIBOR. Scadența instrumentului B este aceeași, cu excepția faptului că în primii trei ani rata dobânzii este de 300 de puncte de bază peste EURIBOR.
            
         3.4.3.   Garantarea depozitelor
   
   
               (90)
            
            
               Pentru a respecta Directiva 97/9/CE a Parlamentului European și a Consiliului din 3 martie 1997 privind sistemele de compensare pentru investitori (39) și Directiva 94/19/CE a Parlamentului European și a Consiliului din 30 mai 1994 privind sistemele de garantare a depozitelor (40), Islanda a adoptat Legea nr. 98/1999 privind sistemul de garantare a depozitelor și de compensare a investitorilor, înființând, prin urmare, așa-numitul Fond de garantare a depunătorilor și investitorilor („TIF”), care a fost finanțat prin intermediul contribuțiilor anuale din partea băncilor, calculate în funcție de depozitele totale ale băncilor respective.
            
         
               (91)
            
            
               Potrivit autorităților islandeze, pentru a furniza un plus de asigurare și liniște publicului larg cu privire la securitatea depozitelor la debutul crizei, măsurile de salvare a băncii stabilite de guvernul islandez în toamna anului 2008 au implicat, de asemenea, o consolidare suplimentară a depozitelor de către stat în cadrul băncilor comerciale și de economii naționale în afara domeniului de aplicare a Legii nr. 98/1999 de punere în aplicare a sistemului de garantare a depozitelor, a Directivei 94/19/CE și a Directivei 97/9/CE privind sistemele de compensare pentru investitori.
            
         
               (92)
            
            
               La 6 octombrie 2008, cabinetul prim-ministrului anunța că „Guvernul Islandei subliniază faptul că depozitele din băncile comerciale și de economii naționale, precum și din filialele acestora situate pe teritoriul Islandei vor fi acoperite în întregime”. Anunțul respectiv a fost reiterat de cabinetul prim-ministrului actual în februarie și decembrie 2009. Mai mult, s-a făcut trimitere la acesta într-o scrisoare de intenție trimisă de către guvernul islandez Fondului Monetar Internațional (și publicată pe site-ul internet al Ministerului Afacerilor Economice și al FMI) la 7 aprilie 2010 (repetată într-o scrisoare de intenție ulterioară din 13 septembrie 2010). Conform scrisorii respective (care a fost semnată de către prim-ministrul islandez, ministrul de finanțe, ministrul afacerilor economice și guvernatorul CBI), „În momentul de față, rămânem pe deplin angajați să protejăm depunătorii, însă în momentul securizării stabilității financiare vom planifica renunțarea treptată la această garanție globală”. De asemenea, în secțiunea privind garanțiile de stat din proiectul de lege a bugetului pentru 2011, se face trimitere într-o notă de subsol la declarația guvernului islandez conform căreia depozitele din băncile islandeze se bucură de o garanție de stat (41).
            
         
               (93)
            
            
               O declarație recentă a ministrului actual al afacerilor economice, fost ministru de finanțe (2009-2011), Steingrímur Sigfússon, într-o dezbatere din parlamentul Islandei referitoare la costurile suportate de guvern în legătură cu preluarea de către Landsbankinn a băncii de economii SpKef, ilustrează cele menționate mai sus. Potrivit ministrului, nu trebuie să se piardă din vedere, în cazul de față, declarația statului din toamna anului 2008, conform căreia toate depozitele din băncile de economii și din băncile comerciale vor fi în siguranță și protejate. „Toate lucrările ulterioare s-au bazat, în orice moment, pe aceasta (și anume, declarația), fiind din păcate adevărat faptul că (plățile datorate SpKef) vor constitui unul dintre cele mai mari proiecte de lege stabilite direct de către stat drept costuri pentru securizarea depozitelor tuturor locuitorilor din Suðurnes … și ale tuturor clienților SpKef din West Fjords și din regiunea de vest și de nord-vest … Nu mă aștept ca cineva să se fi gândit că titularii de depozite din zonele respective ar urma să fie tratați diferit față de alți locuitori și, prin urmare, statul nu a avut de ales în această privință” (42).
            
         
               (94)
            
            
               Potrivit guvernului islandez, garantarea suplimentară a depozitelor va fi ridicată înainte de eliminarea în totalitate a controalelor asupra capitalului, care este prevăzută de către autoritățile islandeze pentru sfârșitul anului 2013.
            
         3.4.4.   Facilitatea specială de lichiditate
   
   
               (95)
            
            
               Finanțarea Arion Bank de către guvern a fost efectuată prin intermediul unei infuzii de 72 de miliarde ISK în obligațiuni guvernamentale repo în schimbul întregului capital al băncii. Cu toate acestea, decizia Kaupthing Bank de a-și exercita opțiunea de dobândire a 87 % din acțiunile băncii însemna că majoritatea obligațiunilor respective erau restituite guvernului. Kaupthing Bank a transferat activele din creditele sale imobiliare către Arion Bank în schimbul capitalului acesteia, reducând în mod semnificativ activele repo deținute de către bancă și amenințând capacitatea acesteia de a respecta cerințele de supraveghere referitoare la rezervele de lichiditate. Având aceasta în vedere și în contextul în care Kaupthing a apelat la posibilitatea menționată mai sus, guvernul a convenit să furnizeze o facilitate suplimentară de lichiditate în favoarea Arion Bank. Facilitatea de lichiditate a fost formulată ca o prelungire a acordului de swap al SPRON, descris mai jos.
            
         3.4.5.   Acordul de swap al SPRON
   
   
               (96)
            
            
               La 21 martie 2009, pe baza competențelor care i-au fost conferite în temeiul ordonanței de urgență, FME a preluat controlul asupra Reykjavík Savings Bank (SPRON), transferând majoritatea depozitelor către Arion Bank. A fost înființată o societate cu răspundere limitată, care urma să fie deținută de către SPRON, cu scopul de a prelua controlul asupra activelor SPRON, precum și asupra tuturor drepturilor garantate, inclusiv asupra tuturor ipotecilor, garanțiilor și altor drepturi similare legate de creanțele SPRON. Filiala, denumită Drómi hf., a preluat obligațiile SPRON față de Arion Bank pentru depozitele transferate și a emis o obligațiune către Arion Bank la 22 iunie 2009 pentru suma de 96,7 miliarde ISK. Toate activele SPRON erau promise drept garanție pentru obligațiunea respectivă, inclusiv acțiunile sale în cadrul Drómi. Cu toate acestea, părțile nu au putut să ajungă până în prezent la un acord privind dobânda care ar urma să fie plătită pentru obligațiunea respectivă (43).
            
         
               (97)
            
            
               În acordurile-cadru semnate la 17 iulie 2009, guvernul a fost de acord să scoată din cauză Arion Bank în ceea ce privește valoarea obligațiunii SPRON. Părțile au convenit ulterior să acționeze astfel încât obligațiunea SPRON să fie considerată drept garanție eligibilă pentru obținerea finanțării din partea CBI.
            
         
               (98)
            
            
               Într-o scrisoare adresată Arion Bank la 3 septembrie 2009, guvernul a prelungit termenele acordului de swap al SPRON pentru a acoperi nu doar potențiala ieșire a depozitelor SPRON, despăgubind banca pentru preluarea depozitelor, ci și lichiditățile necesare pentru a respecta condițiile FME. În scrisoarea respectivă, guvernul s-a angajat să furnizeze până la 75 de miliarde ISK în obligațiuni guvernamentale în cazul în care Kaupthing se hotăra să-și exercite opțiunea de a deveni proprietar majoritar al Arion Bank. Facilitatea modificată prevedea că și alte active în afară de obligațiunea SPRON puteau servi drept garanție în condiții mai puțin favorabile. Angajamentul respectiv al guvernului a fost oficializat ulterior în cadrul acordului din 21 septembrie 2010 privind împrumutul de obligațiuni guvernamentale către Arion Bank în calitate de garanție (44). Facilitatea în cauză expiră la 31 decembrie 2014, dată care coincide cu scadența obligațiunii SPRON. Valoarea fiecărei trageri a facilității trebuie să fie de minimum 1 miliard ISK. Obligațiunile guvernamentale se utilizează exclusiv pentru securizarea creditelor în raport cu garanțiile CBI în vederea dobândirii de lichidități pentru Arion Bank (45).
            
         3.5.   Planul de restructurare
   
   
               (99)
            
            
               Autoritățile islandeze au înaintat un plan de restructurare a Arion Bank la 31 martie 2011 și o modificare la planul respectiv la 26 octombrie 2011. Un plan de restructurare actualizat a fost prezentat la 30 aprilie 2012, împreună cu un plan de afaceri pentru 5 ani și un raport privind procesul de evaluare a adecvării capitalului intern (ICAAP) în aprilie 2012. Raportul ICAAP a fost înaintat către FME în aprilie 2012.
            
         
               (100)
            
            
               Planul de restructurare abordează probleme semnificative privind viabilitatea, repartizarea obligațiilor și limitarea denaturării concurenței. În conformitate cu planul de restructurare, Arion Bank desfășoară operațiuni exclusiv în Islanda, vizând să se concentreze pe serviciile bancare tradiționale universale.
            
         3.5.1.   Descrierea planului de restructurare
   
   
               (101)
            
            
               Autoritățile islandeze și banca consideră că restructurarea Arion Bank va asigura faptul că aceasta va redeveni o bancă puternică și bine finanțată cu indici de capital puternici, cu scopul de a-și putea păstra rolul de furnizor de credite în economia reală. Pe baza informațiilor din planul de restructurare și a răspunsurilor la întrebările Autorității, aceasta se va realiza prin parcurgerea următoarelor etape:
               
                           (i)
                        
                        
                           stabilirea direcției strategice pe termen lung, reducerea operațiunilor și limitarea expunerii la riscuri;
                        
                     
                           (ii)
                        
                        
                           obținerea și păstrarea unei poziții de capital puternice și a unei profitabilități satisfăcătoare;
                        
                     
                           (iii)
                        
                        
                           menținerea unei poziții puternice în materie de lichidități și îmbunătățirea structurii finanțării;
                        
                     
                           (iv)
                        
                        
                           restructurarea portofoliilor de credite către gospodării și întreprinderi;
                        
                     
                           (v)
                        
                        
                           limitarea dezechilibrelor privind cursul de schimb valutar;
                        
                     
                           (vi)
                        
                        
                           raționalizarea rețelei de sucursale și obținerea eficienței din punct de vedere al costurilor.
                        
                     
         
               (102)
            
            
               Înainte de descrierea mai detaliată a planului de restructurare, este necesară prezentarea pe scurt a opiniei băncii cu privire la modul în care sunt abordate deficiențele care au contribuit la prăbușirea Kaupthing în planul de restructurare a Arion Bank. În acest sens, s-a subliniat faptul că, în timp ce operațiunile Arion Bank se bazează pe operațiunile interne și activele Kaupthing Bank, aceasta este totuși o bancă nouă cu obiective comerciale diferite, precum și cu un proprietar, un consiliu director și un comitet de administrare diferite de cele ale Kaupthing. În fapt, conducerea actuală a Arion Bank a declarat că nu consideră a se afla în poziția de a face speculații cu privire la punctele slabe sau la prăbușirea Kaupthing. În schimb, Arion Bank face trimitere în primul rând la raportul CSI discutat mai sus cu privire la cauzele prăbușirii Kaupthing Bank. În al doilea rând, aceasta subliniază faptul că, în urma prăbușirii Kaupthing, au fost adoptate măsuri pentru consolidarea infrastructurii după evaluarea gestionării riscurilor și a guvernanței FME.
            
         
               (103)
            
            
               Potrivit Arion Bank, două proiecte sunt în special relevante în ceea ce privește acțiunile întreprinse în cadrul băncii ca răspuns la evaluarea de mai sus. În primul rând, în legătură cu expunerile mari și conexe, s-a declarat că Kaupthing avea o opinie „formalistă” cu privire la tratamentul expunerilor conexe, care îi permitea să se angajeze în credite acordate părților conexe sau afiliate în afara limitei legale de 25 % din capitalul de risc. Prin intermediul proiectului, Arion Bank a extins definițiile părților afiliate, aplicând procese mai stricte în acest sens, prin care divizia Arion Bank de gestionare a riscurilor deținea ultimul cuvânt în caz de litigiu. Expunerile mai mari sunt monitorizate și raportate cu strictețe, procesul de acordare a creditelor incluzând prezentarea unui raport special în momentul acordării de credite care au drept rezultat o expunere de amploare. Modificările aduse legislației islandeze cu privire la instituțiile financiare în urma crizei au ajustat în mod semnificativ capacitatea băncilor de a acorda credite băncilor afiliate. Creditele către proprietari sau angajați-cheie nu mai pot depăși 1 % din capitalul de risc, putând fi acordate numai în raport cu garanțiile de calitate.
            
         
               (104)
            
            
               În al doilea rând, se acordă o atenție specială proprietății încrucișate și expunerilor indirecte. Kaupthing Bank s-ar fi angajat în obținerea de credite în schimbul propriilor acțiuni, un lucru într-adevăr riscant, posibil dincolo de limitele prevăzute de Legea privind întreprinderile islandeze. Modificările actuale ale legislației islandeze fac imposibilă obținerea de credite în schimbul acțiunilor proprii sau încheierea de contracte în cadrul cărora acțiunile proprii reprezintă riscul subiacent.
            
         
      Ipoteze ale planului de restructurare
   
   
               (105)
            
            
               Planul de restructurare a fost elaborat pentru întreprinderea-mamă ca parte din procesul ICAAP, luând în considerare, de asemenea, efectele filialelor. Acesta se bazează pe o serie de ipoteze cu caracter general și economic, constituind baza economică a scenariului de bază și a scenariilor de simulare a situației de criză prevăzute mai jos.
            
         
               (106)
            
            
               Ipotezele includ următoarele:
               
                           —
                        
                        
                           Incertitudinile de ordin economic, juridic, politic și legislativ sunt în continuare semnificative în mediul operațiunilor bancare, afectând previziunile pe termen lung. Din aceste motive, activitățile de exploatare ale băncii nu au suferit modificări majore.
                        
                     
                           —
                        
                        
                           Ipotezele macroeconomice se bazează pe o previziune elaborată de către divizia de cercetare a Arion Bank, care include următoarele variabile-cheie:
                           
                              Tabelul 3
                           
                           
                              Extras din previziunea economică a diviziei de cercetare a Arion Bank
                           
                           
                                       Modificare procentuală față de anul precedent
                                    
                                    
                                       2012
                                    
                                    
                                       2013
                                    
                                    
                                       2014
                                    
                                 
                                       Creșterea PIB-ului
                                    
                                    
                                       3,0
                                    
                                    
                                       3,9
                                    
                                    
                                       3,5
                                    
                                 
                                       Șomaj
                                    
                                    
                                       6,2
                                    
                                    
                                       5,3
                                    
                                    
                                       4,9
                                    
                                 
                                       Inflație
                                    
                                    
                                       5,5
                                    
                                    
                                       6,1
                                    
                                    
                                       5,9
                                    
                                 
                                       Reibor (46)
                                       
                                    
                                    
                                       4,9
                                    
                                    
                                       5,8
                                    
                                    
                                       5,6
                                    
                                 
                                       Libor
                                    
                                    
                                       0,5
                                    
                                    
                                       0,5
                                    
                                    
                                       0,5
                                    
                                 
                                       Euribor
                                    
                                    
                                       1,0
                                    
                                    
                                       1,0
                                    
                                    
                                       1,0
                                    
                                 
                                       Salarii
                                    
                                    
                                       9,2
                                    
                                    
                                       9,7
                                    
                                    
                                       8,4
                                    
                                 
                                       Indicele ratei de schimb ISK (TWI) (47)
                                       
                                    
                                    
                                       4,9
                                    
                                    
                                       5,0
                                    
                                    
                                       5,0
                                    
                                 
                     
                           —
                        
                        
                           De asemenea, banca emite ipoteze referitoare, de exemplu, la poziția sa pe piață, oportunitățile și amenințările, datele interne și evoluția pieței, inclusiv așa-numitele convingeri-cheie (48).
                        
                     
                           —
                        
                        
                           Se preconizează o creștere economică continuă, determinată în principal de consum (49).
                        
                     
                           —
                        
                        
                           Consumul va fi în continuare declanșat de măsurile speciale (retragerile de pensii și recalculările creditelor în monedă străină etc.). În plus, creșterea prețurilor la locuințe va contribui la bunăstarea gospodăriilor. O scădere a ratei șomajului va contribui, de asemenea, la creșterea consumului.
                        
                     
                           —
                        
                        
                           Pe parcursul crizei financiare din 2008, investițiile ca procent din PIB au scăzut sub valoarea minimă înregistrată în ultimii 50 de ani, însă se așteaptă să crească treptat în restul perioadei de restructurare.
                        
                     
                           —
                        
                        
                           În conformitate cu creșterea preconizată a activității de investiții, banca se așteaptă ca cererea de noi credite să fie mai mare și ca portofoliile sale de credite să crească pe parcursul perioadei de restructurare.
                        
                     
                           —
                        
                        
                           Importurile vor fi mai mari decât exporturile, însă vor atinge un nivel echilibrat la sfârșitul perioadei preconizate.
                        
                     
                           —
                        
                        
                           Inflația și ratele dobânzii joacă un rol esențial în planul de afaceri și de restructurare al băncii (50). Se presupune că inflația va rămâne ridicată pe tot parcursul perioadei previzionate.
                        
                     
                           —
                        
                        
                           Se așteaptă o reducere medie de 5 % a coroanei islandeze (króna) pe parcursul perioadei previzionate.
                        
                     
                           —
                        
                        
                           Arion Bank își exprimă îndoielile cu privire la strategia legată de eliminarea controalelor asupra capitalului și presupune că acestea vor rămâne valabile pe parcursul perioadei previzionate (51).
                        
                     
         (i)   Stabilirea direcției strategice pe termen lung, reducerea operațiunilor și limitarea expunerii la riscuri
   
               (107)
            
            
               În urma transformării rapide dintr-o bancă nord-europeană care desfășura operațiuni în treisprezece țări într-o bancă care operează exclusiv în Islanda, Arion Bank s-a confruntat cu nenumărate provocări, la nivel atât intern, cât și extern, care trebuiau abordate și depășite. Reevaluarea activelor transferate de la Kaupthing către Arion Bank reprezenta una dintre provocările în cauză. În plus, infrastructura băncii trebuia diminuată, iar banca era nevoită să se adapteze la noua realitate economică în care numeroase corporații, persoane fizice și gospodării se confruntau cu o capacitate extrem de redusă în ceea ce privește plata datoriilor.
            
         
               (108)
            
            
               Prin urmare, o mare parte din provocările cu care se confrunta noua bancă făceau trimitere în mod direct la circumstanțele înființării acesteia. Transferul activelor și pasivelor interne de la Kaupthing către Arion Bank a ocazionat anumite expuneri nefavorabile la riscuri pentru bancă. Cu toate acestea, în cadrul eforturilor vaste depuse în vederea alinierii operațiunilor băncii la o nouă realitate economică, s-a realizat un succes considerabil în ceea ce privește stabilizarea expunerii băncii la riscuri la un nivel controlabil. Accentul a fost plasat în special pe:
               
                           —
                        
                        
                           recuperarea datoriei reprezentate de creditele problematice (52);
                        
                     
                           —
                        
                        
                           reducerea dezechilibrului monedei străine (53);
                        
                     
                           —
                        
                        
                           reducerea concentrării creditelor către clienții mari și afiliați (54);
                        
                     
                           —
                        
                        
                           creșterea nivelului capitalului (55);
                        
                     
                           —
                        
                        
                           sporirea depozitelor la termen și securizarea surselor alternative de finanțare (56);
                        
                     
                           —
                        
                        
                           reducerea riscului de inflație din cauza dezechilibrului indicelui prețurilor de consum (IPC) (57).
                        
                     
         
               (109)
            
            
               Pe parcursul anului 2010, a fost stabilită direcția strategică pe termen lung a băncii. Potrivit Arion Bank, portofoliul său de clienți se apropie deja de obiectivul acesteia de a deveni o bancă relațională („relationship bank”), considerându-se că acest model bancar poate fi atins în totalitate.
            
         
               (110)
            
            
               Structura organizațională a băncii a fost simplificată din momentul înființării sale (58), fiind introduse standarde de guvernanță corporativă, asigurându-se transparența și o responsabilitate sporită. Rolul și funcțiile diviziilor care oferă asistență, în special ale diviziei de gestionare a riscurilor, au fost îmbunătățite. Divizia este independentă și centralizată, răspunzând direct în fața directorului-general. Directorul-general și consiliul de directori au obligația de a defini și descrie apetitul pentru risc al operațiunilor desfășurate de către bancă. Apetitul pentru risc se traduce prin limitele de expunere și obiectivele monitorizate de către divizia de gestionare a riscurilor, care raportează periodic directorului-general și consiliului de directori constatările sale.
            
         
               (111)
            
            
               FME a hotărât ca Arion Bank să preia toate obligațiunile sub formă de depozite ale Reykjavík Savings Bank (SPRON). În aprilie 2009, banca a preluat controlul asupra băncii regionale Mýrasýsla Savings Bank (SPM), inclusiv asupra tuturor activelor și anumitor pasive, cum ar fi depozitele (59). Acțiunile respective au adus băncii 22 000 de clienți noi fără a fi necesar să își extindă rețeaua existentă de filiale.
            
         
               (112)
            
            
               La 22 decembrie 2011, Arion Bank a preluat controlul asupra Fondului investitorilor instituționali în ipoteci al fostei Kaupthing — KMIIF (redenumit în prezent Fondul investitorilor instituționali în ipoteci al Arion Bank — AMIIF) (60).
            
         
               (113)
            
            
               În 2012, custodele creanțelor, Verdis, o filială deținută în întregime de bancă, a fuzionat cu banca. […].
            
         (ii)   Obținerea și menținerea unei poziții puternice de capital și a unei profitabilități satisfăcătoare
   
               (114)
            
            
               Astfel cum se poate vedea în tabelul 4, Arion Bank a obținut profit încă de la înființare, cu o rentabilitate a capitalului propriu (ROE) care variază între 10,5 % și 16,7 %.
               
                  Tabelul 4
               
               
                  Viziune financiară asupra perioadei 2009-2011 și previziuni pentru perioada 2012-2014
               
               
                  (Datele corespund întreprinderii-mamă. Efectele filialelor sunt prezentate pe baza altor venituri. Valorile sunt exprimate în milioane ISK)
               
               
                            
                        
                        
                           2009
                        
                        
                           2010
                        
                        
                           2011
                        
                        
                           2012
                        
                        
                           2013
                        
                        
                           2014
                        
                     
                           Venitul net din dobânzi
                        
                        
                           14 258
                        
                        
                           24 440
                        
                        
                           25 480
                        
                        
                           […]
                        
                        
                           […]
                        
                        
                           […]
                        
                     
                           Modificarea valorii împrumuturilor
                        
                        
                           9 642
                        
                        
                           29 722
                        
                        
                           20 037
                        
                        
                           […]
                        
                        
                           […]
                        
                        
                           […]
                        
                     
                           Venitul Comisiei
                        
                        
                           3 914
                        
                        
                           3 379
                        
                        
                           4 454
                        
                        
                           […]
                        
                        
                           […]
                        
                        
                           […]
                        
                     
                           Venitul financiar net
                        
                        
                           13 460
                        
                        
                           – 5 681
                        
                        
                           1 223
                        
                        
                           […]
                        
                        
                           […]
                        
                        
                           […]
                        
                     
                           Alte venituri
                        
                        
                           1 713
                        
                        
                           1 047
                        
                        
                           4 364
                        
                        
                           […]
                        
                        
                           […]
                        
                        
                           […]
                        
                     
                           Venitul total
                        
                        
                           42 988
                        
                        
                           52 908
                        
                        
                           55 559
                        
                        
                           […]
                        
                        
                           […]
                        
                        
                           […]
                        
                     
                           Cheltuieli de exploatare
                        
                        
                           – 13 133
                        
                        
                           – 14 226
                        
                        
                           – 15 791
                        
                        
                           […]
                        
                        
                           […]
                        
                        
                           […]
                        
                     
                           Depreciere
                        
                        
                           – 14 470
                        
                        
                           – 23 067
                        
                        
                           – 26 582
                        
                        
                           […]
                        
                        
                           […]
                        
                        
                           […]
                        
                     
                           Venituri nete înainte de impozitare
                        
                        
                           15 384
                        
                        
                           15 614
                        
                        
                           13 186
                        
                        
                           […]
                        
                        
                           […]
                        
                        
                           […]
                        
                     
                           Impozite și taxe impuse băncilor
                        
                        
                           – 2 414
                        
                        
                           – 2 897
                        
                        
                           – 2 692
                        
                        
                           […]
                        
                        
                           […]
                        
                        
                           […]
                        
                     
                           Câștiguri nete
                        
                        
                           12 971
                        
                        
                           12 717
                        
                        
                           10 494
                        
                        
                           […]
                        
                        
                           […]
                        
                        
                           […]
                        
                     
                           Rentabilitatea capitalului propriu (ROE)
                        
                        
                           16,7 %
                        
                        
                           13,4 %
                        
                        
                           10,5 %
                        
                        
                           [10-20] %
                        
                        
                           [5-15] %
                        
                        
                           [5-15] %
                        
                     
                           Marja dobânzii nete
                        
                        
                           …
                        
                        
                           …
                        
                        
                           3,6 %
                        
                        
                           […] %
                        
                        
                           […] %
                        
                        
                           […] %
                        
                     
                           Raportul costuri-venituri
                        
                        
                           …
                        
                        
                           …
                        
                        
                           44,8 %
                        
                        
                           […] %
                        
                        
                           […] %
                        
                        
                           […] %
                        
                     
         
               (115)
            
            
               Pe parcursul perioadei 2009-2011, elementele extraordinare au avut un impact major asupra contului de profit și pierderi, în special în ceea ce privește modificarea valorii creditelor. Autoritățile islandeze au furnizat informații privind totalul creditelor și al reducerilor obținute din partea vechii băncii (61). Valoarea nominală totală a creditelor transferate a fost de 1 230 de miliarde ISK, iar valoarea contabilă a creditelor, de 459 de miliarde ISK. Prin urmare, reducerea totală a fost de aproximativ 771 de miliarde ISK. În cazul în care condițiile permiteau acest lucru, creditele au fost reevaluate, conducând la o modificare a valorii creditelor, astfel cum se indică în tabelul 4 (62). Cu toate acestea, pentru restul perioadei de restructurare, se preconizează că modificarea valorii creditelor este nesubstanțială. Prin urmare, profitabilitatea băncii nu va mai depinde de elemente extraordinare.
            
         
               (116)
            
            
               Cerințele în materie de capital stabilite de către FME drept condiție pentru acordarea unei autorizații de funcționare în favoarea Arion Bank au fost de 12 % pentru capitalul de rangul 1 și de 16 % pentru capitalul total (rata CAD). Politica băncii privind capitalul constă în menținerea unei baze de capital puternice pentru sprijinirea dezvoltării afacerilor și îndeplinirea cerințelor de reglementare a capitalului, inclusiv pe parcursul unor perioade problematice. Planificarea capitalului pe termen lung de către bancă se bazează în prezent pe o valoare de referință minimă de […] % pentru capitalul de rangul 1 și o rată CAD totală de […] %. Poziția băncii în ceea ce privește capitalul a fost consolidată treptat pe parcursul perioadei 2009-2011, depășind atât cerințele FME în materie de capital, cât și obiectivele interne ale băncii. La sfârșitul anului 2011, rata CAD a băncii a fost de 20,5 %, cu o rată a capitalului de rangul 1 de 15,7 %.
               
                  Tabelul 5
               
               
                  Ratele de capital la sfârșitul perioadei 2009-2011 și previziunile pentru perioada 20122014
               
               
                  (Datele corespund întreprinderii-mamă. Efectele filialelor sunt prezentate prin intermediul altor venituri. Sumele sunt exprimate în milioane ISK)
               
               
                            
                        
                        
                           2009
                        
                        
                           2010
                        
                        
                           2011
                        
                        
                           2012
                        
                        
                           2013
                        
                        
                           2014
                        
                     
                           Capital de rangul 1
                        
                        
                           88 302
                        
                        
                           98 715
                        
                        
                           106 459
                        
                        
                           […]
                        
                        
                           […]
                        
                        
                           […]
                        
                     
                           Capital de rangul 2
                        
                        
                           29 543
                        
                        
                           26 257
                        
                        
                           32 105
                        
                        
                           […]
                        
                        
                           […]
                        
                        
                           […]
                        
                     
                           Capital total
                        
                        
                           117 845
                        
                        
                           124 972
                        
                        
                           138 564
                        
                        
                           […]
                        
                        
                           […]
                        
                        
                           […]
                        
                     
                           Active ponderate în funcție de risc
                        
                        
                           685 702
                        
                        
                           678 563
                        
                        
                           675 998
                        
                        
                           […]
                        
                        
                           […]
                        
                        
                           […]
                        
                     
                           Rata capitalului de rangul 1
                        
                        
                           12,9 %
                        
                        
                           14,5 %
                        
                        
                           15,7 %
                        
                        
                           [15-20] %
                        
                        
                           [15-20] %
                        
                        
                           [15-20] %
                        
                     
                           Rata CAD
                        
                        
                           17,2 %
                        
                        
                           18,4 %
                        
                        
                           20,5 %
                        
                        
                           [20-25] %
                        
                        
                           [20-25] %
                        
                        
                           [20-25] %
                        
                     
         
               (117)
            
            
               În conformitate cu raportul privind procesul de evaluare a adecvării capitalului intern la riscuri (ICAAP) din aprilie 2012, banca a apreciat că este necesar un capital de […] miliarde ISK pentru acoperirea expunerii sale la riscuri. Banca deține o bază de capital de […] miliarde ISK, prin urmare, o rezervă de capital de […] miliarde ISK. În baza sumei ponderate în funcție de risc, aceasta înseamnă o rată de capital de […] %.
            
         
               (118)
            
            
               Arion Bank a hotărât să nu plătească dividende până în 2013. Politica va fi modificată numai în colaborare cu FME și numai dacă Arion Bank și FME decid în comun că economia islandeză a înregistrat o revenire sustenabilă semnificativă.
            
         (iii)   Menținerea unei poziții puternice în materie de lichidități și îmbunătățirea structurii de finanțare
   
               (119)
            
            
               În ceea ce privește lichiditățile, FME solicită ca banca să dețină rezerve securizate de lichiditate de cel puțin 20 % din depozite și rezerve de numerar de 5 % din depozitele la cerere. În plus, Banca Centrală a Islandei stabilește normele privind lichiditățile instituțiilor de creditare (63) conform cărora sunt clasificate activele și pasivele lichide ale instituțiilor respective în funcție de tip și de scadență, precum și în funcție de risc. Instituțiile de creditare trebuie să dețină mai multe active lichide decât pasive pe parcursul unei luni, după o lună și până la trei luni. De asemenea, normele implică aplicarea unui test de simulare a situației de criză prin care se aplică o reducere diferitor elemente de capital propriu, presupunându-se, pe de o parte, că toate obligațiunile trebuie plătite la scadență și, pe de altă parte, că o parte din alte obligațiuni, cum ar fi depozitele, trebuie plătite într-un timp scurt sau pe loc.
            
         
               (120)
            
            
               Ratele de acoperire a lichidităților băncii pe parcursul perioadei 2011-2012 sunt ilustrate în graficul de mai jos. Reiese că banca și-a păstrat poziția puternică în materie de lichidități, depășind cerințele FME atât în ceea ce privește cerința referitoare la rata numerarului, cât și cerința mai amplă privind lichiditățile securizate. În conformitate cu planurile băncii pentru perioada 2012-2014, aceasta va păstra o rată a numerarului de […] — […] % și o rată de acoperire a lichidităților de […] — […] %. De asemenea, banca a respectat normele CBI privind lichiditățile, având în vedere că ratele sale de acoperire a lichidităților (de peste o lună, însă nu mai mult de trei luni) la sfârșitul anului 2009-2011 s-au situat între 1,5-2,1.
               
                  Graficul 1
               
               
                  Ratele de acoperire a lichidităților Arion Bank în perioada 2011-2012
               
               [
                     Grafic privind ratele de acoperire a lichidităților Arion Bank în temeiul normelor FME
                  
               
               Valorile nu sunt divulgate pentru păstrarea secretului profesional]
            
         
               (121)
            
            
               Deși cerințele privind lichiditățile din acordul Basel III nu sunt încă obligatorii, Arion Bank a început monitorizarea voluntară a ratei de acoperire a lichidităților (LCR) (64), în conformitate cu normele respective, la sfârșitul anului 2011 LCR având valoarea de […] %.
            
         
               (122)
            
            
               Arion Bank este în mare parte finanțată prin intermediul depozitelor, fiind însă întreprinse acțiuni de diversificare a finanțării prin emiterea de obligațiuni acoperite. În noiembrie 2011, Arion Bank a primit o autorizație din partea FME pentru emiterea de obligațiuni acoperite statutare. În februarie 2012, a fost finalizat un program de obligațiuni acoperite în valoare de 1 miliard EUR. Fondurile urmează să fie utilizate pentru finanțarea creditelor ipotecare ale Arion Bank. Se reamintește faptul că la sfârșitul anului 2011, Arion Bank a cumpărat fondul ipotecar al KMIIF, preluând valoarea restantă de 127 miliarde ISK în obligațiuni acoperite, continuând să fie emitentul obligațiunilor acoperite. Banca consideră că emiterea obligațiunilor acoperite pe piețele interne va îndeplini necesitățile de refinanțare ale băncii și finanțarea de noi credite în perioada 2012-2016.
            
         (iv)   Restructurarea portofoliilor de credite către gospodării și întreprinderi
   
               (123)
            
            
               Una dintre cele mai importante sarcini cu care se confruntă sectorul financiar islandez a fost restructurarea datoriei gospodăriilor și a întreprinderilor. Aceasta este o problemă complexă și sensibilă care implică o serie de considerente de natură financiară, economică și etică.
            
         
               (124)
            
            
               Potrivit informațiilor prezentate de Arion Bank, restructurarea portofoliilor de credite a constituit o prioritate, banca considerând că s-a aflat în prima linie în ceea ce privește soluționarea problemelor privind datoria gospodăriilor și a întreprinderilor, înregistrând o evoluție pozitivă în acest sens. În 2009 a fost stabilită în cadrul băncii o unitate de redresare corporativă, fiind înființate întreprinderi de administrare a activelor pentru gestionarea activelor confiscate. Banca a introdus o serie de soluții personalizate menite să ajute gospodăriile și persoanele fizice care solicită credite să își plătească datoriile.
            
         
               (125)
            
            
               Clienții corporativi care nu și-au putut îndeplini obligațiile au intrat în procesul de recuperare a datoriilor de către bancă. Obiectivul constă în transformarea întreprinderilor insolvabile în întreprinderi solvabile cu un bilanț contabil bun, permițându-le astfel acestora să își continue activitatea și să contribuie la dezvoltarea economiei. La sfârșitul anului 2011, 986 de întreprinderi au aderat la programele de recuperare ale băncii destinate întreprinderilor, ajungându-se la un acord în 871 de cazuri. În viziunea băncii, se așteaptă ca restructurarea datoriei întreprinderilor să fie finalizată până la sfârșitul anului 2012.
            
         
               (126)
            
            
               În ceea ce privește restructurarea datoriei gospodăriilor, peste 14 000 de clienți persoane fizice au beneficiat de pachetele băncii de soluționare a datoriilor, inclusiv de programul special de reducere a datoriilor. La sfârșitul anului 2010, banca a instituit, de asemenea, un serviciu dedicat consultanței în materie de datorii pentru clienții persoane fizice. În viziunea băncii, serviciul este important datorită numărului ridicat de cazuri dificile de recuperare a datoriilor care trebuiau soluționate. Banca vizează să finalizeze restructurarea datoriilor gospodăriilor în 2012.
            
         
               (127)
            
            
               Obiectivul programelor de recuperare a datoriei constă în îmbunătățirea calității activelor. Procentul de credite neperformante a scăzut de la 37 % la sfârșitul anului 2010 la 13 % la sfârșitul anului 2011. La sfârșitul lui 2011, 56 % din creditele din portofoliul de credite au fost clasificate drept performante, 18 % drept „punctuale”, 13 % drept subperformante și 13 % drept neperformante.
            
         (v)   Măsuri de limitare a dezechilibrelor schimbului valutar
   
               (128)
            
            
               Creditele în monedă străină (FX) din portofoliul de credite sunt împărțite în credite FX/FX și credite FX/ISK. Creditele FX/FX sunt credite prin care clienții generează venituri în monedă străină, în timp ce creditele FX/ISK sunt credite în monedă străină prin care clienții generează venituri în ISK. Dezechilibrele băncii privind schimbul valutar se datorează în principal părții FX/ISK. În 2010 și 2011, banca a înregistrat o evoluție în ceea ce privește scăderea dezechilibrului FX. Dezechilibrul în cauză va continua să scadă pe parcursul anului 2012 prin redenominarea creditelor în monedă străină în ISK pentru persoanele fizice, precum și prin intermediul măsurilor adoptate pentru a încuraja întreprinderile cu venituri limitate în monedă străină să își redenomineze creditele în ISK. Există în continuare o incertitudine juridică cu privire la creditele în monedă străină, însă banca vizează să reducă dezechilibrul FX/ISK pentru ca spre sfârșitul anului 2012 acesta să se încadreze între limitele impuse de cerințele CBI.
            
         (vi)   Raționalizarea rețelei de sucursale și atingerea eficienței din punct de vedere al costurilor
   
               (129)
            
            
               În opinia Arion Bank, piața islandeză deține prea multe bănci în comparație cu economiile similare. Băncile vor fi nevoite să reducă costurile pentru a rămâne competitive. Arion Bank s-a concentrat pe controlarea nivelurilor sale de cost, considerând că s-a aflat în prima linie în ceea ce privește raționalizarea atât de necesară în cadrul sectorului financiar.
            
         
               (130)
            
            
               Arion Bank și-a simplificat activitatea prin reducerea numărului de angajați și prin raționalizarea rețelei de sucursale. În martie 2011, raționalizarea rețelei de sucursale a fost finalizată în momentul în care trei sucursale din Reykjavík au format una singură. Au fost închise în total 15 sucursale, rețeaua de 24 de sucursale rămase fiind, în opinia băncii, eficientă din punct de vedere al costurilor, păstrând în același timp un nivel ridicat de atenție la nevoile consumatorilor. În legătură cu modificările de mai sus, banca și-a redus forța de muncă cu aproximativ 10 % pe parcursul anului 2011. Nivelurile costurilor au fost controlate cu strictețe, raportul costuri-venituri scăzând deja la 45 % la nivelul întreprinderii-mamă în 2011 și urmând a fi îmbunătățit suplimentar în perioada 2012-2014 până la […] %.
            
         3.5.2.   Capacitatea de atingere a viabilității conform unui scenariu de bază și unui scenariu de simulare a situației de criză
   
   
               (131)
            
            
               În planul de restructurare, prin trimitere la raportul ICAAP, pentru Arion Bank a fost prezentat un scenariu de simulare a situației de criză care examinează capacitatea băncii de a atinge viabilitatea pe termen lung conform unor scenarii și expuneri la riscuri diferite.
            
         3.5.2.1.   Scenariul de bază
   
   
               (132)
            
            
               Planul de restructurare, descris mai sus, inclusiv ipotezele pe care se bazează acesta, reprezintă cazul de bază.
            
         3.5.2.2.   Scenariul de simulare a situației de criză
   
   
               (133)
            
            
               Planul de restructurare include un scenariu de simulare a situației de criză în care cazul de bază este conceput conform ipotezelor privind „recesiunea gravă și prelungită” (PDR), în temeiul orientărilor FME. Obiectivul testului de simulare a situației de criză este de a examina modul în care urmează să evolueze câștigurile, pierderile din credite, cerințele de capital, capitalul disponibil/rezervele de capital și pozițiile băncii în materie de lichidități în condițiile unei crize economice. Diferența constă în faptul că ipotezele scenariului PDR pentru 2009 sunt și ipotezele pentru anul 2012 și așa mai departe. Ipotezele respective sunt sintetizate în tabelul 6 de mai jos.
               
                  Tabelul 6
               
               
                  Principalele ipoteze din scenariul privind „recesiunea gravă și prelungită” (65)
                  
               
               
                           (%)
                        
                     
                            
                        
                        
                           2012
                        
                        
                           2013
                        
                        
                           2014
                        
                     
                           Creșterea PIB-ului
                        
                        
                           – 16,0
                        
                        
                           – 3,9
                        
                        
                           – 2,8
                        
                     
                           Rata șomajului
                        
                        
                           10,6
                        
                        
                           16,6
                        
                        
                           16,9
                        
                     
                           Inflație
                        
                        
                           9,7
                        
                        
                           0,1
                        
                        
                           0,3
                        
                     
                           REIBOR
                        
                        
                           10,0
                        
                        
                           7,0
                        
                        
                           8,0
                        
                     
         
               (134)
            
            
               Scenariul de simulare a situației de criză este conceput în contextul unor modificări improbabile, însă plauzibile ale mediului economic în care banca își desfășoară activitatea. Profitabilitatea băncii este în mod cert afectată negativ de condițiile grave ale unui scenariu privind „recesiunea gravă și prelungită”, întrucât rentabilitatea capitalului propriu va fi redusă în mod semnificativ (66). În orice caz, banca va înregistra profituri reduse, iar după ce portofoliul de credite și activele ponderate în funcție de risc ale băncii vor scădea simultan, poziția sa de capital nu va fi afectată în mod negativ (67). Poziția băncii în materie de lichidități ar rămâne, de asemenea, cu mult peste cerințele minime.
            
         
               (135)
            
            
               Raportul ICAAP se bazează pe cifrele financiare din 31 decembrie 2011. Principalul rezultat constă în faptul că, în conformitate cu evaluarea băncii, este necesar un capital de […] miliarde ISK pentru a acoperi expunerea băncii la riscuri, în temeiul pilonilor I și II. 16 % din activele ponderate în funcție de risc (RWA) reprezintă […] miliarde ISK. Banca deține un capital de bază de […] miliarde ISK, prin urmare, o rezervă de capital de […] miliarde ISK. Evaluarea capitalului ia în considerare factorii de criză, inclusiv impactul acestora asupra portofoliului de credite al băncii. În conformitate cu raportul ICAAP, divizia băncii responsabilă de gestionarea riscurilor se concentrează pe identificarea, evaluarea și măsurarea tuturor riscurilor materiale cu care se confruntă banca, riscurile fiind grupate în patru categorii: riscuri de credit (inclusiv riscuri de concentrare), riscuri de piață, riscuri operaționale și alte riscuri (inclusiv riscuri de lichiditate, riscuri de afaceri, riscuri politice și juridice). Tabelul 7 ilustrează diferiții factori de risc luați în calcul în evaluarea capitalului.
               
                  Tabelul 7
               
               
                  Rezultatele ICAAP privind evaluarea capitalului, în miliarde ISK
               
               
                            
                        
                        
                           ICAAP
                           31.12.2011
                        
                     
                           
                              Cerința de capital (pilonul I)
                           
                        
                        
                           […]
                        
                     
                           Concentrare sub o singură denumire
                        
                        
                           […]
                        
                     
                           Concentrare sectorială
                        
                        
                           […]
                        
                     
                           Riscul privind rata dobânzii în portofoliul bancar
                        
                        
                           […]
                        
                     
                           Riscul de schimb valutar de clasa C,D,E
                        
                        
                           […]
                        
                     
                           Autorități fiscale
                        
                        
                           […]
                        
                     
                           Riscul de evaluare — capitaluri proprii nemenționate
                        
                        
                           […]
                        
                     
                           Riscul de evaluare — portofoliul de credite
                        
                        
                           […]
                        
                     
                           
                              Evaluarea capitalului în temeiul pilonului II
                           
                        
                        
                           […]
                        
                     
                           
                              Evaluarea nivelului de adecvare a capitalului total (pilonii I+II)
                           
                        
                        
                           […]
                        
                     
                           16 % din RWA
                        
                        
                           […]
                        
                     
                           Baza de capital totală
                        
                        
                           […]
                        
                     
                           Rezervă de capital
                        
                        
                           […]
                        
                     
         
               (136)
            
            
               Conform raportului ICAAP, deși s-a înregistrat un real progres în ceea ce privește ajustarea dezechilibrului semnificativ dintre creditele denominate în monedă străină ale clienților și depozitele denominate în moneda islandeză, sunt necesare lucrări de eliminare a dezechilibrului restant în 2012. La sfârșitul anului 2011, dezechilibrele depășeau în continuare limita legală, fiind necesară o derogare din partea CBI. Strategia băncii de reducere a dezechilibrului său actual constă, pe de o parte, în redenominarea sistematică în ISK a creditelor în monedă străină ale clienților care dețin venituri în ISK și, pe de altă parte, în acoperirea dezechilibrelor schimbului valutar prin intermediul acordurilor cu CBI și al swap-urilor valutare cu clienții islandezi.
            
         
               (137)
            
            
               Riscul de lichiditate este unul dintre cei mai importanți factori de risc ai băncii. Acesta rezultă din faptul că data de scadență a creditelor depășește data de scadență a depozitelor. Strategia băncii constă în monitorizarea îndeaproape a poziției în materie de lichidități și în prelungirea datei de scadență a pasivelor printr-o analiză atentă a vâscozității depozitelor (68), precum și prin diversificarea finanțării. În conformitate cu cerințele interne ale băncii, rata lichidităților securizate nu ar trebui să scadă sub […] % din depozite, iar rata minimă a numerarului ar trebui să fie egală cu […] % sau să depășească ușor cerințele FME, care sunt de 20 % pentru rata lichidităților securizate și de 5 % pentru rata numerarului. Astfel cum se poate vedea în graficul 1 de mai sus, banca a depășit cu mult nivelurile de referință interne și ale FME. Prin intermediul analizei bazei sale de depozite, în cadrul căreia depozitele sunt clasificate în șapte grupuri în funcție de nivelul de vâscozitate, banca și-a supus lichiditățile la un test de simulare a situației de criză. În ipoteza în care controalele asupra capitalului vor fi eliminate imediat, rata lichidităților securizate a băncii ar fi de […], iar rata numerarului de […]. Cu toate acestea, banca a elaborat planuri de contingență pentru a aborda posibila criză financiară, realizând, printre altele, […].
            
         3.5.3.   Strategia de ieșire/rambursarea statului
   
   
               (138)
            
            
               Conform celor descrise mai sus, contribuția constând în capitalul de rangul 2 are o scadență de 10 ani începând cu 30 decembrie 2009. În ceea ce privește remunerația, există o clauză de „step-up” după 5 ani (și anume, 2014) de 400 de puncte de bază până la 500 de puncte de bază peste rata EURIBOR. Potrivit autorităților islandeze, clauza de „step-up” ar trebui să acționeze drept un stimulent pentru ca banca să poată plăti capitalul respectiv începând cu momentul respectiv.
            
         
               (139)
            
            
               În ceea ce privește procentul de 13 % reținut de către stat din capitalul social al Arion Bank, acțiunile guvernului în cadrul întreprinderilor financiare sunt gestionate prin intermediul Autorității pentru investiții financiare de stat (ISFI) (69). În conformitate cu bugetul de stat pentru 2012, guvernul a fost autorizat să vândă acțiunile deținute în prezent în cadrul băncilor de economii, fără a fi adoptată o decizie cu privire la vânzarea acțiunilor statului în cadrul celor mai importante trei bănci comerciale. Cu toate acestea, a fost înființat un grup de lucru de către miniștrii responsabili cu explorarea modalităților de cedare a acțiunilor în cadrul băncilor comerciale. Guvernul a indicat că, deși nu are intenția de a-și reduce numărul de acțiuni în cadrul Landsbankinn sub două treimi din capitalul social al băncii, acțiunile din cadrul Arion Bank și Íslandsbanki pot fi scoase în curând la vânzare sau vândute cu tot cu băncile respective în cazul în care majoritatea proprietarilor se decid să le vândă ca urmare a soluționării unor condiții preliminare.
            
         
               (140)
            
            
               Facilitatea specială de lichiditate este disponibilă doar până la 31 decembrie 2014, dată care coincide cu scadența obligațiunii SPRON.
            
         4.   MOTIVELE INIȚIERII PROCEDURII OFICIALE DE INVESTIGARE
   
               (141)
            
            
               În decizia de deschidere a procedurii de investigare, Autoritatea a concluzionat, cu titlu preliminar, că măsurile statului islandez de capitalizare a Arion Bank, precum și facilitatea de lichiditate implică un ajutor de stat în conformitate cu articolul 61 din Acordul privind SEE. De asemenea, Autoritatea nu poate exclude faptul că prin garantarea depozitelor s-a acordat un ajutor de stat. Autoritatea va formula o concluzie finală cu privire la măsurile respective, care continuă să prezinte relevanță pentru evaluarea de față, în prezenta decizie.
            
         
               (142)
            
            
               În ceea ce privește compatibilitatea măsurilor evaluate în decizia de deschidere a procedurii de investigare, Autoritatea a considerat că o concluzie finală putea fi formulată doar în baza unui plan de restructurare, care nu fusese prezentat până la momentul inițierii de către Autoritate a procedurii oficiale de investigare, la 15 decembrie 2010. Aceasta s-a datorat, în special, absenței unui plan de restructurare la mai bine de un an de la înființarea Arion Bank, Autoritatea exprimându-și îndoielile cu privire la compatibilitatea ajutorului respectiv.
            
         4.1.   Observații din partea părților interesate
   
   
               (143)
            
            
               Autoritatea a primit o declarație în numele creditorilor vechii băncii în care aceștia subliniază faptul că trebuie considerați drept părți interesate, solicitând posibilitatea de a prezenta observații suplimentare într-o etapă ulterioară.
            
         4.2.   Observații din partea autorităților islandeze
   
   
               (144)
            
            
               Autoritățile islandeze recunosc faptul că măsurile adoptate în momentul înființării New Kaupthing Bank, în prezent Arion Bank, constituie ajutor de stat. În opinia autorităților islandeze, măsurile sunt însă compatibile cu funcționarea Acordului privind SEE în temeiul articolului 61 alineatul (3) litera (b) din acord, întrucât acestea sunt necesare, proporționale și adecvate pentru remedierea perturbărilor grave din economia islandeză. Potrivit autorităților islandeze, măsurile adoptate sunt în totalitate conforme cu principiile prevăzute în Orientările Autorității privind ajutoarele de stat. Acestea consideră că ajutorul de stat este necesar și limitat la valoarea minimă necesară.
            
         
               (145)
            
            
               Mai mult, autoritățile islandeze subliniază faptul că foștii acționari ai Kaupthing Bank și-au pierdut toate acțiunile fără a primi despăgubiri din partea statului, că ajutorul de stat este bine conceput pentru a minimiza efectul negativ colateral asupra concurenților și că toate condițiile împrumutului (capitalul de rangul 2) sunt comparabile cu ratele pieței.
            
         
               (146)
            
            
               Autoritățile islandeze nu consideră garantarea depozitelor ca fiind ajutor de stat.
            
         4.3.   Angajamentele autorităților islandeze
   
   
               (147)
            
            
               Autoritățile islandeze au prezentat o serie de angajamente, majoritatea referitoare la denaturarea concurenței cauzată de ajutorul de stat care face obiectul evaluării. Angajamentele respective sunt prezentate în anexă.
            
         II.   EVALUARE
   
   1.   PREZENȚA AJUTORULUI DE STAT
   
               (148)
            
            
               Articolul 61 alineatul (1) din Acordul privind SEE prevede următoarele:
               „Cu excepția cazului în care se prevede altfel în prezentul acord, orice ajutor acordat de statele membre ale CE, de statele AELS sau prin intermediul resurselor de stat, indiferent de formă, care denaturează sau amenință să denatureze concurența prin favorizarea anumitor întreprinderi sau a producției de anumite bunuri, în măsura în care afectează schimburile dintre părțile contractante, este incompatibil cu aplicarea prezentului acord.”
            
         
               (149)
            
            
               Autoritatea va evalua următoarele măsuri (70):
               
                           —
                        
                        
                           capitalul inițial de funcționare furnizat de către statul islandez noii bănci;
                        
                     
                           —
                        
                        
                           capitalizarea de stat integrală (temporară) a noii bănci;
                        
                     
                           —
                        
                        
                           reținerea de către stat a 13 % din capitalul social rămas după transferul a 87 % din capitalul social al noii bănci către creditorii Kaupthing; precum și
                        
                     
                           —
                        
                        
                           furnizarea de către stat a capitalului de rangul 2 în favoarea noii bănci prin intermediul datoriei subordonate.
                        
                     Măsurile în cauză sunt menționate mai jos drept „măsuri de capitalizare”. În plus, Autoritatea va evalua:
               
                           —
                        
                        
                           acordul privind facilitatea specială de lichiditate;
                        
                     
                           —
                        
                        
                           acordul de swap al SPRON;
                        
                     
                           —
                        
                        
                           declarația guvernului islandez privind garantarea în întregime a depozitelor naționale pentru toate băncile islandeze.
                        
                     
         1.1.   Prezența resurselor de stat
   
   
               (150)
            
            
               Astfel cum Autoritatea a concluzionat deja, cu titlu preliminar, în decizia de deschidere a procedurii de investigare, este evident faptul că măsurile de capitalizare sunt finanțate prin intermediul resurselor de stat furnizate de către Trezoreria Islandei. De asemenea, resursele de stat sunt prezente în mod evident în facilitatea de lichiditate disponibilă pentru Arion Bank. În ceea ce privește acordul swap al SPRON, statul și-a asumat riscul ca activele SPRON/Drómi să fie insuficiente pentru a acoperi pasivele transferate (depozitele) ale SPRON. În principiu, acesta garanta deficitul, care implica un (potențial) transfer al resurselor de stat.
            
         
               (151)
            
            
               În ceea ce privește garantarea depozitelor, Autoritatea subliniază de la început faptul că evaluarea sa se limitează la garantarea suplimentară a depozitelor descrise mai sus, care se bazează în principiu pe declarațiile guvernului islandez potrivit cărora depozitele din băncile comerciale și de economii de la nivel național și din sucursalele acestora localizate pe teritoriul Islandei vor fi acoperite în întregime.
            
         
               (152)
            
            
               Prezenta evaluare nu aduce atingere opiniei Autorității cu privire la compatibilitatea Legii nr. 98/1999, a acțiunilor guvernului islandez și a TIF pe parcursul crizei financiare cu legislația SEE, în special cu Directiva 94/19/CE. În ceea ce privește punerea în aplicare a Directivei 97/9/CE și a Directivei 94/19/CE, Autoritatea consideră că, în măsura în care astfel de acțiuni constituie ajutor de stat, utilizarea resurselor de stat pentru respectarea obligațiilor prevăzute de legislația SEE nu ar prezenta în general motive de preocupare în temeiul articolului 61 din Acordul privind SEE. Prin urmare, prezenta decizie nu vizează măsurile în cauză.
            
         
               (153)
            
            
               Autoritatea a afirmat în decizia sa de deschidere a procedurii de investigare că urmează să stabilească ulterior dacă declarațiile statului islandez, descrise mai sus, sunt suficient de exacte, ferme, necondiționate și obligatorii din punct de vedere juridic pentru a putea implica un angajament al resurselor de stat (71). Pentru a analiza dacă respectivele criterii au fost îndeplinite, Autoritatea remarcă faptul că declarațiile implicau un angajament irevocabil din partea resurselor publice, după cum o indică eforturile statului islandez de a-și proteja depunătorii: acesta nu doar a schimbat prioritatea titularilor de depozite la masa credală (care nu ar implica utilizarea resurselor de stat), ci a clarificat, de asemenea, faptul că nu va permite ca depunătorii să sufere pierderi. Garanția globală a guvernului privind toate depozitele din băncile comerciale și de economii de la nivel național diferă de orice sistem de garantare a depozitelor în temeiul actelor SEE datorită faptului că protecția are o valoare nelimitată, băncile care beneficiază de măsura respectivă neaducând contribuții financiare.
            
         
               (154)
            
            
               Interpretarea acordată de guvernul islandez declarației sale este ilustrată de intervențiile statului în sectorul financiar care au avut loc începând cu octombrie 2008 și care au fost motivate de intenția de a onora declarația respectivă. Intervențiile menționate au inclus măsuri de acoperire a depozitelor întreprinderilor financiare, cum ar fi înființarea a trei bănci comerciale, transferul depozitelor SPRON către Arion Bank, transferul depozitelor Straumur către Íslandsbanki, preluarea de către CBI a depozitelor aparținând la 5 bănci de economii din Sparisjódabanki Íslands, transferul depozitelor Byr Savings Bank către Byr hf, transferul depozitelor Keflavík Savings Bank către SpKef și responsabilitatea statului privind depozitele SpKef în urma fuziunii forțate cu Landsbankinn.
            
         
               (155)
            
            
               De fapt, autoritățile islandeze au susținut în mai multe cazuri de ajutor de stat pe care Autoritatea le investighează în prezent, unele dintre acestea fiind menționate mai sus, că măsura aleasă a reprezentat opțiunea cea mai puțin împovărătoare din punct de vedere financiar pentru ca statul islandez să-și respecte angajamentul de a-și proteja complet depunătorii.
            
         
               (156)
            
            
               Având în vedere cele de mai sus, Autoritatea consideră că a fost pusă în aplicare o măsură obligatorie din punct de vedere juridic, exactă, necondiționată și fermă. Prin urmare, Autoritatea concluzionează că declarațiile statului islandez potrivit cărora depozitele sunt garantate în întregime implică un angajament al resurselor de stat în sensul articolului 61 din Acordul privind SEE.
            
         1.2.   Favorizarea anumitor întreprinderi sau a producției de anumite bunuri
   
   1.2.1.   Avantaj economic
   
   
               (157)
            
            
               În primul rând, măsurile de ajutor trebuie să confere noii bănci avantajul de a fi scutită de taxele care sunt suportate în mod obișnuit din bugetul său. În conformitate cu concluzia preliminară exprimată în decizia de deschidere a procedurii de investigare, Autoritatea rămâne la părerea că fiecare dintre măsurile de capitalizare conferă un avantaj noii bănci, întrucât capitalul furnizat nu ar fi fost disponibil în lipsa intervenției statului.
            
         
               (158)
            
            
               Pentru a stabili dacă investiția într-o întreprindere, de exemplu prin intermediul unei injecții de capital, implică un avantaj economic, Autoritatea aplică principiul investitorului privat în economia de piață, evaluând dacă un investitor privat cu o dimensiune similară cu cea a organismului public și care desfășoară activități în condiții de piață normale ar fi făcut o astfel de investiție (72). În ceea ce privește măsurile de capitalizare în beneficiul băncilor aflate în dificultate încă de la începutul crizei financiare, abordarea adoptată de către Comisia Europeană (în numeroase ocazii de la începutul crizei financiare) (73) și de către Autoritate (74) a constat, în general, aceea potrivit căreia recapitalizările de stat ale băncilor constituie ajutor de stat acordat în contextul turbulențelor și al nesiguranței care au caracterizat piețele financiare din toamna anului 2008. Considerația generală se aplică în special piețelor financiare islandeze în anii 2008 și 2009, când întregul sistem s-a prăbușit. În consecință, Autoritatea consideră că măsurile de capitalizare oferă Arion Bank un avantaj economic, fără a aduce atingere unui eventual transfer a 87 % din capitalul noii bănci către creditori (în general din sectorul privat). Implicarea sectorului privat în capitalizarea Arion Bank a fost reprezentată în întregime de creditorii vechii bănci care urmăreau exclusiv să-și minimizeze pierderile (75).
            
         
               (159)
            
            
               Considerații similare se aplică în măsura în care este implicată facilitatea specială de lichiditate, care a fost negociată ca parte dintr-un pachet de măsuri de asistență de stat care vizează să restaureze operațiunile unei bănci prăbușite într-o bancă nou-înființată, cu scopul de a încuraja participarea creditorilor băncii prăbușite la capitalul noii bănci. Este evident faptul că statul a intervenit deoarece nu era clar dacă pot fi obținute suficiente lichidități de către Arion Bank pe piață. Prin urmare, în loc să acționeze ca un investitor privat, statul a înlocuit rolul participanților privați de pe piață care au evitat să acorde credite întreprinderilor financiare. În consecință, Autoritatea confirmă concluzia preliminară formulată în decizia de deschidere a procedurii de investigare și consideră că facilitatea specială de lichiditate conferă Arion Bank un avantaj economic.
            
         
               (160)
            
            
               În ceea ce privește transferul depozitelor SPRON și plata efectuată prin intermediul obligațiunii emise de către Drómi — acordul de swap al SPRON, Autoritatea menționează în mod pozitiv că tranzacția generală vizează să furnizeze Arion Bank compensații echivalente doar cu valoarea pasivelor transferate. Cu toate acestea, întrucât întregul risc al obligațiunii Drómi are o valoare mai scăzută decât depozitele transferate, obligația de a compensa posibila diferență revine statului. Prin urmare, reiese că Arion Bank, pe lângă faptul că primește venituri prin achitarea dobânzii obligațiunii, poate să dobândească fond comercial și cote de piață suplimentare fără a fi supusă riscurilor. Autoritatea concluzionează că acesta constituie un avantaj economic (76).
            
         
               (161)
            
            
               În cele din urmă, Autoritatea trebuie să evalueze dacă garantarea suplimentară a depozitelor oferă un avantaj economic Arion Bank și băncilor islandeze în general. În această privință, Autoritatea menționează că, în momentul în care autoritățile islandeze au declarat pentru prima oară că depozitele vor fi garantate, nu era clar în totalitate modul în care urma să funcționeze garanția respectivă în practică, în special efectul pe care l-ar avea o astfel de intervenție asupra băncii care nu își mai putea onora obligațiile financiare față de depunătorii săi. În același timp, reiese că o astfel de bancă putea să se prăbușească, statul islandez asigurându-se însă — de exemplu, prin transferarea depozitelor către o altă bancă și compensarea diferenței de active — că depozitele pot fi plătite în întregime și că depunătorii nu vor pierde niciodată accesul la întreaga valoare a depozitelor lor.
            
         
               (162)
            
            
               Autoritatea consideră că modul exact în care statul ar urma să acționeze pentru a respecta garantarea nelimitată a depozitelor naționale este de importanță secundară. Ceea ce contează este că statul și-a asumat obligația de a interveni pentru o perioadă nelimitată în cazul în care banca nu ar reuși să plătească depozitele respective.
            
         
               (163)
            
            
               În opinia Autorității, garanția nelimitată a favorizat Arion Bank: în primul rând, deoarece aceasta furnizează un avantaj competitiv valoros — o garanție de stat nelimitată, prin urmare, o plasă de siguranță semnificativă — în ceea ce privește opțiunile alternative de investiții și furnizorii. Acest fapt este ilustrat, de exemplu, de un raport recent al ministrului afacerilor economice, care precizează că: „Întreprinderile financiare islandeze funcționează în prezent într-un mediu protejat de controalele asupra capitalului și de o garanție globală privind depozitele. În aceste condiții, depozitele bancare sunt practic singura opțiune sigură pentru deponenții islandezi” (77).
            
         
               (164)
            
            
               În al doilea rând, apare drept evident faptul că, în absența garanției respective, Arion Bank ar fi fost expusă cu o mai mare ușurință riscului de retragere masivă a depozitelor, la fel ca predecesoarea sa (78). Prin urmare, banca ar fi fost nevoită, cel mai probabil, să plătească rate mai mari ale dobânzii (pentru a compensa riscul) cu scopul de a atrage sau pur și simplu de a păstra aceeași valoare a depozitelor în cazul în care statul islandez nu ar fi garantat suplimentar depozitele pe termen nelimitat. În consecință, Autoritatea concluzionează că garantarea depozitelor implică un avantaj economic în favoarea băncii.
            
         1.2.2.   Selectivitate
   
   
               (165)
            
            
               În al doilea rând, măsura de ajutor trebuie să fie selectivă, și anume să favorizeze „anumite întreprinderi sau producția de anumite bunuri”. Măsurile de capitalizare, facilitatea de lichiditate și acordul de swap al SPRON sunt selective deoarece acestea favorizează exclusiv Arion Bank.
            
         
               (166)
            
            
               Mai mult, întrucât sprijinul statului poate fi selectiv inclusiv în situațiile în care sunt favorizate unul sau mai multe sectoare ale economiei în detrimentul altora, Autoritatea consideră, de asemenea, că garanția de stat privind depozitele care favorizează sectorul bancar islandez ca întreg este selectivă. Această concluzie rezultă, de asemenea, din considerentele de mai sus referitoare la băncile favorizate în detrimentul altor întreprinderi care oferă posibilități de economisire și de investiții în numerar.
            
         1.3.   Denaturarea concurenței și efectul asupra schimburilor dintre părțile contractante
   
   
               (167)
            
            
               Măsurile consolidează poziția Arion Bank în raport cu concurenții (sau potențialii concurenți) din Islanda și alte state care fac parte din SEE. Astfel cum s-a arătat mai sus, Arion Bank este o întreprindere activă pe piețele financiare care sunt deschise concurenței internaționale în cadrul SEE. În timp ce piețele financiare islandeze sunt în prezent relativ izolate, în special din cauza controalelor asupra capitalului, comerțul transfrontalier și potențialul pentru acesta există în continuare, putând să crească imediat după eliminarea controalelor asupra capitalului. Prin urmare, trebuie considerat că toate măsurile evaluate denaturează concurența și afectează schimburile dintre părțile contractante la Acordul privind SEE (79).
            
         1.4.   Concluzie
   
   
               (168)
            
            
               În consecință, Autoritatea concluzionează că măsurile de capitalizare a noii bănci adoptate de către statul islandez, precum și facilitatea de lichiditate, garantarea depozitelor și acordul de swap al SPRON implică un ajutor de stat în sensul articolului 61 alineatul (1) din Acordul privind SEE.
            
         2.   CERINȚELE PROCEDURALE
   
               (169)
            
            
               În conformitate cu articolul 1 alineatul (3) din partea I a Protocolului 3, „Autoritatea AELS de supraveghere este informată în timp util pentru a-și prezenta observațiile cu privire la proiectele care urmăresc să instituie sau să modifice ajutoarele […]. Înainte de pronunțarea unei decizii finale, statul membru în cauză nu poate pune în aplicare măsurile preconizate”.
            
         
               (170)
            
            
               Autoritățile islandeze nu au notificat Autorității măsurile de ajutor vizate de decizia de deschidere a procedurii de investigare înainte de punerea în aplicare a acestora. Prin urmare, Autoritatea concluzionează că autoritățile islandeze nu și-au respectat obligațiile în conformitate cu articolul 1 alineatul (3) din partea I a Protocolului 3. Acordarea măsurilor respective a fost, prin urmare, ilegală. În ceea ce privește achiziția băncii de economii SPM de către Arion Bank, despre care Autoritatea a stabilit că nu implică un ajutor de stat, se menționează totuși că, în conformitate cu punctul 41 din Orientările Autorității privind ajutorul de restructurare și pentru a evita utilizarea anticoncurențială a ajutorului de stat, achizițiile de către o bancă a afacerilor concurente pot avea loc în circumstanțe excepționale și în urma notificării prealabile a Autorității.
            
         3.   COMPATIBILITATEA AJUTORULUI
   
               (171)
            
            
               Ca remarcă preliminară, Autoritatea menționează că, în timp ce Arion Bank este o nouă entitate juridică înființată în 2008, aceasta este — în ceea ce privește operațiunile naționale — în mod evident succesorul economic al Kaupthing Bank în sensul că există o continuitate economică între cele două entități. Întrucât operațiunile economice respective desfășurate de către Arion Bank începând cu toamna lui 2008 nu ar fi putut fi continuate în absența ajutorului de stat, Autoritatea consideră banca ca fiind o întreprindere aflată în dificultate.
            
         
               (172)
            
            
               Mai mult, măsurile evaluate sunt, în același timp, măsuri de salvare și de restructurare. Conform celor menționate în decizia de deschidere a procedurii de investigare, Autoritatea ar fi aprobat temporar măsurile ca fiind ajutor de salvare compatibil dacă acestea ar fi fost notificate înainte de a fi puse în aplicare și înainte de formularea unei concluzii finale cu privire la acestea pe baza planului de restructurare. Cu toate acestea, în absența unei notificări prealabile, Autoritatea a inițiat procedura oficială de investigare și a solicitat prezentarea unui plan de restructurare. Conform celor indicate mai sus, compatibilitatea finală a măsurilor în cauză depinde de respectarea de către planul de restructurare a criteriilor din Orientările Autorității cu privire la ajutoarele de stat aplicabile întreprinderilor aflate în dificultate.
            
         3.1.   Temeiul juridic pentru evaluarea compatibilității: articolul 61 alineatul (3) din Acordul privind SEE și Orientările Autorității privind ajutorul de restructurare
   
   
               (173)
            
            
               În timp ce ajutorul de stat acordat întreprinderilor aflate în dificultate este evaluat de regulă în temeiul articolului 61 alineatul (3) litera (c) din Acordul privind SEE, Autoritatea poate, în temeiul articolului 61 alineatul (3) litera (b) din acord, să aprobe ajutorul de stat „pentru a remedia perturbări grave ale economiei unui stat membru al CE sau al unui stat AELS”. Conform celor prevăzute la punctul 8 din Orientările bancare (80), Autoritatea confirmă faptul că, în conformitate cu jurisprudența și practica decizională a Comisiei Europene, articolul 61 alineatul (3) litera (b) din Acordul privind SEE necesită o interpretare restrictivă a ceea ce poate fi considerată o perturbare gravă a economiei unui stat AELS.
            
         
               (174)
            
            
               Autoritățile islandeze au explicat, astfel cum se descrie în detaliu mai sus, că sistemul financiar islandez a intrat într-o stare de criză sistemică în octombrie 2008, care a condus la prăbușirea principalelor sale bănci, precum și a celor mai importante bănci de economii în doar câteva zile. Cota combinată a pieței aferentă instituțiilor financiare care s-au prăbușit depășea 90 % în majoritatea segmentelor pieței financiare islandeze. Dificultățile erau cuplate cu o pierdere a încrederii în moneda națională. Economia reală a Islandei a fost lovită în mod grav de criza financiară. Deși au trecut mai mult de trei ani de la izbucnirea crizei, sistemul financiar islandez rămâne în continuare vulnerabil. Chiar dacă situația s-a detensionat în mod semnificativ începând cu 2008, este evident faptul că, la momentul adoptării măsurilor în cauză, acestea vizau să remedieze o perturbare gravă a economiei islandeze.
            
         
               (175)
            
            
               În consecință, se consideră că articolul 61 alineatul (3) litera (b) din Acordul privind SEE este aplicabil în cazul de față.
            
         
      Aplicarea Orientărilor privind ajutorul de restructurare
   
   
               (176)
            
            
               Orientările Autorității privind ajutoarele de stat referitoare la restabilirea viabilității și evaluarea măsurilor de restructurare în sectorul financiar pe parcursul crizei actuale în temeiul normelor privind ajutoarele de stat (81) („Orientările privind ajutorul de restructurare”) stabilesc normele privind ajutoarele de stat aplicabile restructurării instituțiilor financiare pe parcursul crizei actuale. În conformitate cu Orientările privind ajutorul de restructurare, pentru a fi compatibilă cu articolul 61 alineatul (3) litera (b) din Acordul privind SEE, restructurarea unei instituții financiare în contextul crizei financiare actuale trebuie:
               
                           (i)
                        
                        
                           să conducă la restabilirea viabilității băncii;
                        
                     
                           (ii)
                        
                        
                           să includă suficiente contribuții proprii din partea beneficiarului (repartizarea sarcinilor);
                        
                     
                           (iii)
                        
                        
                           să conțină suficiente măsuri de limitare a denaturării concurenței.
                        
                     
         
               (177)
            
            
               Prin urmare, Autoritatea va evalua mai jos, pe baza planului de restructurare prezentat pentru Arion Bank, dacă criteriile respective au fost îndeplinite și dacă măsurile de ajutor descrise mai sus constituie ajutor de restructurare compatibil.
            
         3.2.   Restabilirea viabilității
   
   
               (178)
            
            
               Restabilirea viabilității pe termen lung a beneficiarului ajutorului de restructurare este principalul obiectiv al unui astfel de ajutor, iar evaluarea care trebuie să confirme dacă ajutorul de restructurare va realiza acest lucru reprezintă un aspect important în stabilirea compatibilității.
            
         
               (179)
            
            
               Conform celor menționate mai sus, turbulențele din economia islandeză de la începutul toamnei lui 2008, prezența măsurilor extraordinare cum ar fi controalele asupra capitalului, un mediu de reglementare în schimbare și o perspectivă macroeconomică care, în pofida recentei stabilizări parțiale, rămâne nesigură având în vedere angajamentele economice continue din zona euro, transformă într-o provocare exploatarea profitabilității unei bănci și asigurarea viabilității pe termen lung a acesteia. Autoritatea subliniază de la început faptul că acest considerent trebuie avut în vedere în evaluarea de mai jos.
            
         
               (180)
            
            
               Secțiunea 2 din Orientările privind ajutorul de restructurare prevede că statele din SEE ar trebui să prezinte un plan de restructurare cuprinzător și detaliat care să furnizeze informații complete cu privire la modelul de afaceri și care să restabilească viabilitatea pe termen lung a băncii. Punctul 10 din Orientările privind ajutorul de restructurare solicită ca planul de restructurare să identifice cauzele dificultăților cu care se confruntă banca și propriile slăbiciuni ale băncii, subliniind modul în care măsurile de restructurare propuse remediază problemele subadiacente ale băncii.
            
         
               (181)
            
            
               Astfel cum s-a descris mai sus, cauzele dificultăților cu care se confruntă Arion Bank sunt precizate atât în planul de restructurare, cât și în raportul CSI referitor la circumstanțele în care a fost înființată banca și la problemele predecesoarei sale. Printre principalele cauze identificate în cel de-al doilea caz la nivelul băncii predecesoare se numărau extinderea excesivă și nedurabilă, orientarea proprietarilor băncii, concentrarea riscurilor, capitalul propriu scăzut și dimensiunea băncilor în comparație cu economia islandeză. Kaupthing Bank a făcut obiectul unor expuneri mari, asumându-și riscuri majore prin împrumutarea proprietarilor săi. De asemenea, aceasta s-a bazat în cea mai mare parte pe finanțarea interbancară pe termen scurt.
            
         
      Măsurile de reglementare a viabilității
   
   
               (182)
            
            
               În timp ce planul de restructurare cu privire la Arion Bank abordează numeroase slăbiciuni ale băncii, identificate mai sus, Autoritatea consideră că prăbușirea Kaupthing și a industriei financiare islandeze a fost cauzată de o serie de factori specifici Islandei referitori la dimensiunea redusă a acesteia și la deficiențele în materie de reglementare și de supraveghere evidențiate de către Comisia specială de investigație. Viabilitatea pe termen lung a Arion Bank, precum cea a oricărei alte bănci islandeze, nu depinde, prin urmare, numai de măsurile adoptate la nivelul băncii, ci și de remedierea deficiențelor respective în materie de supraveghere și de reglementare.
            
         
               (183)
            
            
               În acest sens, Autoritatea menționează într-o notă pozitivă modificările aduse cadrului de reglementare și de supraveghere de către autoritățile islandeze, astfel cum sunt prezentate în anexă.
            
         
               (184)
            
            
               În primul rând, competențele FME au fost sporite, fiind adăugate, printre altele, noi responsabilități privind expunerile mari unice și riscurile aferente care abordează, în viziunea Autorității, unul dintre factorii care au condus la prăbușirea sectorului financiar.
            
         
               (185)
            
            
               În al doilea rând, cerințele temporare ridicate privind ratele CAD și o serie de dispoziții referitoare la garantare, în special interzicerea extinderii creditului în schimbul propriilor acțiuni, vizează să asigure faptul că băncile islandeze nu se vor mai afla într-o poziție financiară slabă. Autoritatea consideră că măsurile respective vor contribui la rezistența băncilor islandeze.
            
         
               (186)
            
            
               În al treilea rând, au fost puse în aplicare o serie de măsuri referitoare la eligibilitatea directorilor și a membrilor consiliului, precum și la remunerația acestora. Mai mult, creditele acordate părților aferente (cum ar fi proprietarii) au făcut obiectul unor norme mai stricte, FME putând în prezent să interzică unei bănci să desfășoare anumite activități specifice în cazul în care are motive să facă acest lucru. De asemenea, au fost modificate normele contabile externe și interne, de exemplu, durata pentru care un contabil extern poate lucra pentru aceeași bancă a fost scurtată. Autoritatea menționează într-o notă pozitivă că măsurile respective vizează să prevină repetarea unor evenimente în ceea ce-i privește pe proprietari și pe directorii-generali, sporind monitorizarea riscurilor externe și reducând amenințările la adresa viabilității băncii.
            
         
               (187)
            
            
               În al patrulea rând, potrivit autorităților islandeze, posibilitatea deja menționată ca FME să limiteze activitățile desfășurate de către o anumită bancă este, de asemenea, determinată de depozitele la scară largă preluate de către băncile comerciale islandeze înainte de criză, fapt care pare cel puțin să fi accelerat prăbușirea băncilor în cauză. Mai mult, noile norme privind lichiditățile și balanța de schimb valutar (82) par, în opinia Autorității, să implice anumite restricții în ceea ce privește posibilitatea băncii de a atrage cantități disproporționate considerabile de depozite în monedă străină în cazul în care acestea ar crește gradul de fragilitate și de vulnerabilitate a activităților comerciale ale băncii la schimbul valutar și la riscurile de lichiditate. Autoritatea salută răspunsul autorităților islandeze la deficiența în materie de reglementare.
            
         
      Planul de restructurare a Arion Bank
   
   
               (188)
            
            
               În ceea ce privește planul de restructurare și măsurile adoptate la nivelul băncii, Arion Bank a revenit, în principiu, la un model bancar mai tradițional, concentrându-se pe așa-numitele servicii bancare relaționale („relationship banking”) pentru piața islandeză. Banca va fi finanțată în cea mai mare parte prin intermediul depozitelor clienților și al capitalului propriu, cu o creștere treptată a creditelor acordate în principal prin intermediul obligațiunilor acoperite.
            
         
               (189)
            
            
               Mai mult, conform celor indicate mai sus, Arion Bank a avut — în comparație cu Kaupthing — din momentul înființării sale, un grad de îndatorare mult mai redus și, având în vedere că cea mai mare parte a datoriei interbancare a rămas în proprietatea Kaupthing, aceasta va fi nevoită, conform planului de restructurare, să se bazeze doar într-o măsură limitată pe refinanțarea de pe piețele internaționale în ceea ce privește datoria nesecurizată. Din același motiv, problema privind reducerea gradului de îndatorare din bilanțul băncii a fost în principiu soluționată deja în octombrie 2008. Cu toate acestea, Autoritatea este de acord cu evaluarea Arion Bank și a autorităților islandeze privind necesitatea adoptării diferitelor măsuri evidențiate în planul de restructurare referitor la alinierea operațiunilor băncii la o nouă realitate economică și la limitarea expunerii la riscuri. Deficiențele abordate de măsurile respective (cum ar fi concentrarea unor expuneri mari aferente, dezechilibrele grave ale monedei străine, etc.) sunt în mare parte moștenite de la vechea bancă. În ceea ce privește viabilitatea Arion Bank în viitor, este extrem de important ca deficiențele respective să fie abordate în mod corespunzător în planul de restructurare.
            
         
               (190)
            
            
               Dependența de piețele interbancare pentru refinanțare s-a dovedit a fi una dintre principalele cauze ale prăbușirii Kaupthing. Finanțarea Arion Bank s-a bazat în mare parte până în prezent pe depozite și pe capitalul propriu, însă planul de restructurare prevede o ușoară reducere a importanței depozitelor de la 68 % la 61 % din totalul pasivelor, pe baza, printre altele, a analizei băncii privind baza sa de depozite. Arion Bank intenționează să compenseze acest lucru prin emiterea de obligațiuni acoperite pe piața națională. Se reamintește faptul că Arion Bank a fost autorizată să emită obligațiuni acoperite, finalizând ulterior un program de obligațiuni acoperite în valoare de 1 miliard EUR. În februarie 2012, Arion Bank și-a finalizat prima ofertă de obligațiuni acoperite, emițând obligațiuni în valoare de 2,5 miliarde ISK, iar în mai 2012 banca a finalizat prima ofertă de obligațiuni acoperite cu rată fixă neindexată în valoare de 1,2 miliarde ISK. (83) În ceea ce privește restul perioadei de restructurare, banca intenționează să emită obligațiuni în diferite formate, inclusiv obligațiuni acoperite și obligațiuni preferențiale nesecurizate.
            
         
               (191)
            
            
               Autoritatea consideră că, pe baza faptelor comunicate de către autoritățile islandeze, situația de finanțare a băncii pare a fi una solidă până la sfârșitul perioadei de restructurare. Având în vedere incertitudinile legate de garantarea depozitelor și de controalele asupra capitalului, precum și evoluțiile viitoare ambigue ale piețelor de datorii (suverane), Autoritatea nu poate concluziona dacă strategia de finanțare a Arion Bank se va materializa conform previziunilor pe termen lung. Cu toate acestea, având în vedere dependența puternică de depozite și de obligațiunile acoperite pe parcursul perioadei de restructurare, precum și numărul mare de astfel de debite din bilanț, Autoritatea recunoaște că anumite variații ușoare ale strategiei de finanțare care ar putea fi necesare ulterior nu vor amenința viabilitatea băncii.
            
         
               (192)
            
            
               În ceea ce privește activele din bilanț, activele internaționale rămân în proprietatea Kaupthing. Drept rezultat, bilanțul a scăzut cu 88 %. Principala slăbiciune a modelului de afaceri al Kaupthing — dependența de activele internaționale cu un grad ridicat de risc în lipsa unei evaluări corespunzătoare — a fost remediată. Autoritatea salută faptul că, în conformitate cu planul de restructurare, banca nu se va angaja în afaceri similare în viitor ci se va concentra mai degrabă pe afacerile sale tradiționale de bază.
            
         
               (193)
            
            
               O provocare considerabilă pentru bancă în ceea ce privește portofoliul său de active rămâne restructurarea creditelor care au fost transferate de la Kaupthing. În această privință, Autoritatea menționează într-o notă pozitivă că procesul de restructurare în cauză a fost și rămâne o prioritate esențială pentru bancă, astfel cum o ilustrează numeroasele propuneri generice și adaptate pe care banca le-a făcut clienților săi supraîndatorați. Deși mai rămân anumite lucruri de făcut pentru a finaliza procesul de restructurare, informațiile primite din partea băncii par să confirme o evoluție semnificativă, în special începând cu 2011, astfel cum o demonstrează faptul că din cele 986 de întreprinderi care au aderat la programele de redresare din cadrul băncii s-a ajuns la o concluzie în 871 dintre cazuri la sfârșitul anului 2011, în timp ce în primul trimestru din 2011 s-a ajuns la concluzii doar în 416 de cazuri. De asemenea, a fost înregistrată o evoluție considerabilă în ceea ce privește restructurarea datoriei gospodăriilor, banca vizând să finalizeze proiectele de redresare a datoriei pentru întreprinderi și persoane fizice până la sfârșitul lui 2012.
            
         
               (194)
            
            
               Autoritatea consideră cele de mai sus drept un indicator al solidității metodelor de restructurare ale Arion Bank. Mai mult, pe baza datelor prezentate de către Arion Bank, este posibil ca banca să își îndeplinească obiectivul de finalizare a portofoliilor sale de credite către întreprinderi și gospodării până la sfârșitul anului 2012. În general, blocarea evoluțiilor neprevăzute din mediul macroeconomic din Islanda sau din străinătate ar însemna că cel mai târziu până la sfârșitul perioadei de restructurare Arion Bank va avea, în opinia Autorității, un bilanț relativ bun și portofolii de credite funcționale.
            
         
               (195)
            
            
               Conform celor menționate mai sus, capitalizarea scăzută a Kaupthing a reprezentat unul dintre factorii care au condus la prăbușirea acesteia. Planul de restructurare cu privire la Arion Bank preconizează că banca se va menține cu mult peste rata CAD minimă de 16 % solicitată de către FME pe parcursul perioadei de restructurare. Rata respectivă depășește cu mult viitoarea limită minimă de 10,5 % prevăzută în acordul Basel III. Inclusiv în cazul unui scenariu de simulare a situației de criză, prezentat de către Arion Bank, rata CAD va continua să se situeze cu mult deasupra valorii de referință ridicate, și anume [> 20] %. În ceea ce privește evaluarea capitalului din raportul ICAAP pentru anul curent, prezentat de Arion Bank împreună cu planul de restructurare, Autoritatea consideră prudent și liniștitor faptul că în urma luării în considerare a diferiților factori de risc, banca deține o rezervă de capital de […] miliarde ISK care, în mediul de operare descris mai sus, oferă Arion Bank capacitatea semnificativă de a aborda dificultăți neprevăzute.
            
         
               (196)
            
            
               În ceea ce privește poziția băncii în materie de lichidități, Autoritatea menționează că situația actuală pare a fi, în conformitate cu planul de restructurare, suficient de robustă și că nu există indicii conform cărora situația s-ar putea deteriora semnificativ pe parcursul perioadei de restructurare. Mai mult, Autoritatea consideră că testul de simulare a situației de criză privind rata de lichiditate a băncii în contextul raportului ICAAP sugerează faptul că, în timp ce banca este expusă la riscuri în materie de lichidități care s-ar putea materializa în cazul unei eliminări bruște a controalelor asupra capitalului, situația sa în materie de lichidități este monitorizată îndeaproape, fiind elaborate în prezent măsuri de limitare a riscurilor și planuri de contingență pentru a pregăti banca pentru evenimentele neașteptate și dificile. Acest aspect este, de asemenea, extrem de semnificativ având în vedere că statul a fost nevoit în 2010 să furnizeze băncii o facilitate specială de lichiditate cu scopul de a respecta cerințele FME în materie de lichidități și de a garanta faptul că facilitatea respectivă va înceta la sfârșitul anului 2014.
            
         
               (197)
            
            
               De asemenea, Autoritatea salută modificările aduse structurii organizaționale și gestionării riscurilor din cadrul Arion Bank, descrise mai sus, care abordează o slăbiciune a băncii Kaupthing și care vor contribui la o evaluare a riscurilor mai obiectivă și mai profesională cu privire la funcționarea băncii.
            
         
               (198)
            
            
               În ceea ce privește profitabilitatea, Orientările privind ajutorul de restructurare prevăd, de asemenea, că planul de restructurare ar trebui să demonstreze modul în care banca urmează să își restabilească, cât mai curând posibil, viabilitatea pe termen lung în lipsa unui ajutor de stat. În special, banca ar trebui să poată genera o rentabilitate corespunzătoare a capitalului propriu, acoperind în același timp toate costurile funcționării sale curente și respectând cerințele relevante în materie de reglementare. În special, punctul 13 din Orientările privind ajutorul de restructurare indică faptul că viabilitatea pe termen lung este atinsă în momentul în care o bancă poate să își acopere toate costurile, inclusiv deprecierea și modificările financiare, și să furnizeze o rentabilitate corespunzătoare a capitalului propriu, luând în considerare profilul de risc al băncii.
            
         
               (199)
            
            
               În această etapă, Autoritatea reamintește ceea ce s-a menționat deja, și anume că mediul economic în care funcționează Arion Bank ar reprezenta o provocare pentru orice bancă. Fără a pierde din vedere acest lucru, Autoritatea este satisfăcută de profitabilitatea preconizată de planul de restructurare care, în pofida ratei ridicate de capital, va fi adecvată pe parcursul celei mai mari părți din perioada de restructurare și dincolo de aceasta. Rentabilitatea capitalului propriu, care a fost extrem de ridicată în perioada 2009-2010, va varia între [> 10] % și [< 15] %. Se preconizează că elementele extraordinare din contul de profit și pierderi, în special câștigurile considerabile în materie de evaluare din portofoliile de credite transferate de Kaupthing și reducerile cauzate de hotărârea recentă a Curții Supreme cu privire la creditele FX, care au avut un impact major asupra rezultatelor financiare ale băncii în ultimii trei ani, vor scădea în intensitate. În conformitate cu planul de restructurare, astfel de evenimente extraordinare vor avea doar un impact minor în perioada 2012-2013, nefiind prevăzută apariția acestora după 2013.
            
         
               (200)
            
            
               În conformitate cu planul de restructurare, un stimulent important al viitoarei profitabilități sunt veniturile mai mari din taxe și comisioane, de aproximativ […] pe parcursul perioadei de planificare. Activitățile generatoare de comisioane, cum ar fi tranzacțiile de pe piețele bursiere și comerțul cu valută, au stagnat practic în urma colapsului financiar și ca rezultat al controalelor asupra capitalului. Cu toate acestea, după ce restructurarea sectorului corporativ se va apropia de sfârșit, iar controalele asupra capitalului vor fi eliminate, se poate aștepta o creștere semnificativă a activității de pe piața bursieră și a comerțului cu valută. Prin urmare, Autoritatea nu pune la îndoială plauzibilitatea cifrelor respective.
            
         
               (201)
            
            
               Banca a luat o serie de inițiative, descrise mai sus, pentru a atinge eficiența din punct de vedere al costurilor, printre altele, raționalizarea rețelei sale de sucursale, 15 dintre acestea fiind închise. În conformitate cu angajamentele băncii, […]. În 2011 a avut loc o reducere de aproximativ 10 % a personalului. Autoritatea salută eforturile respective, întrucât acestea implică faptul că banca a reușit deja să-și mențină costurile și raportul costuri-venituri la un procent de 45 % în 2011. În conformitate cu planul de restructurare, banca intenționează să se asigure că raportul respectiv va fi redus suplimentar la […] % pentru restul perioadei de restructurare.
            
         
               (202)
            
            
               Pe lângă cele menționate anterior, este evident faptul că planul de restructurare se bazează pe numeroase alte ipoteze. Autoritatea a vizat să le identifice pe cele mai pertinente și care pot avea cea mai mare influență asupra viitoarei viabilități a Arion Bank. În ceea ce privește ipotezele macroeconomice, acestea par a fi în general conforme cu previziunile Institutului de statistică islandez și ale CBI, deși banca preconizează o ușoară creștere economică și o inflație mai ridicată. În ansamblu, ipotezele pe care se bazează planul de restructurare par a fi suficient de prudente pentru a se putea concluziona, în coroborare cu observațiile de mai sus ale Autorității, că măsurile de restructurare întreprinse de către bancă sunt suficiente pentru a asigura viabilitatea pe termen lung și pentru a împiedica apariția evenimentelor negative neprevăzute la scară largă, precum și a consecințelor acestora.
            
         
               (203)
            
            
               Având în vedere elementele de mai sus, Autoritatea consideră că planul de restructurare include suficiente elemente care contribuie la restaurarea viabilității pe termen lung a băncii pentru ca Autoritatea să poată concluziona că dispozițiile din secțiunea 2 a Orientărilor privind ajutorul de restructurare au fost respectate.
            
         3.3.   Contribuții proprii/repartizarea sarcinilor
   
   
               (204)
            
            
               Punctul 22 din Orientările privind ajutorul de restructurare prevede că: „În vederea restrângerii denaturării concurenței și pentru a preîntâmpina riscurile morale, ajutorul trebuie să fie limitat la minimul necesar și beneficiarul ajutorului trebuie să asigure o contribuție proprie corespunzătoare la costurile de restructurare. Banca și deținătorii capitalului ei trebuie să contribuie cu propriile resurse la restructurarea acesteia în cel mai mare grad posibil. Acest lucru este necesar pentru a se asigura că băncile salvate își asumă în mod corespunzător responsabilitatea pentru consecințele comportamentului lor anterior, precum și pentru a crea stimulente adecvate pentru comportamentul lor viitor”.
            
         
               (205)
            
            
               Autoritatea reamintește în acest sens un aspect esențial în cazul de față. În momentul în care Arion Bank a fost înființată pe baza operațiunilor interne ale Kaupthing, investițiile acționarilor în Kaupthing Bank au fost anulate în întregime, contribuind, prin urmare, în cea mai mare măsură posibilă la restructurarea Arion Bank. Mai mult, creditorii Kaupthing au fost nevoiți să suporte pierderi considerabile (84) sau cel puțin riscurile investițiilor, în funcție de profitabilitatea Arion Bank. Prin urmare, în ceea ce privește proprietarii și creditorii Kaupthing, criteriul privind repartizarea sarcinilor este satisfăcut pe deplin, iar problema privind riscurile morale este abordată.
            
         
               (206)
            
            
               Pe lângă cele de mai sus, Autoritatea trebuie să evalueze dacă ajutorul de stat primit de către Arion Bank s-a limitat la minimul necesar.
            
         
               (207)
            
            
               În ceea ce privește măsurile de capitalizare, capitalizarea inițială a Arion Bank până la încheierea acordului cu creditorii Kaupthing a redus participația statului la 13 %, fiind suficientă pentru a îndeplini cerințele în materie de capital ale FME. În 2009, după încheierea acordului privind achiziționarea de către Kaupthing a Arion Bank și după acordarea capitalului de rangul 2 în favoarea celei de-a doua bănci, rata CAD a atins o valoare de aproximativ 18 %, cu 2 procente mai puțin decât rata minimă prevăzută de FME. În acest context, Autoritatea menționează că rata de capital depinde în principal de evaluarea corespunzătoare a activelor care au fost transferate de la Kaupthing către Arion Bank. Mai mult, nu trebuie să se piardă din vedere faptul că la momentul respectiv perspectiva economică asupra Islandei era marcată de nesiguranță. În lumina celor menționate anterior, Autoritatea consideră că valoarea capitalului furnizat de către statul islandez în favoarea Arion Bank s-a limitat la minimul necesar, întrucât nu s-a ridicat la mai mult decât la valoarea minimă prevăzută de cerința de reglementare plus o rezervă rezonabilă.
            
         
               (208)
            
            
               Concluzia respectivă nu este anulată de faptul că rata CAD a Arion Bank a crescut ulterior până la 19 % în 2010 și până la 21 % în 2011. Creșterea ratei CAD s-a datorat într-o anumită măsură creșterii valorii contabile a activelor care au fost transferate de la Kaupthing către Arion Bank. Nu se putea prezice cu certitudine că acest lucru urma să se întâmple și, având în vedere evoluția pozitivă ulterioară a ratei CAD, Autoritatea consideră că nu există motive să considere că Arion Bank a fost supracapitalizată de către stat încă de la început (85).
            
         
               (209)
            
            
               Punctul 26 din Orientările privind ajutorul de restructurare prevede că băncile care primesc ajutor de restructurare „trebuie să fie în măsură să remunereze capitalul, inclusiv sub forma dividendelor, cât și a cupoanelor la credite subordonate în curs, din profiturile generate de activitățile lor”.
            
         
               (210)
            
            
               În acest context, trebuie reamintit faptul că, în momentul încheierii acordurilor cu privire la preluarea de către Kaupskil a 87 % din participațiile Arion Bank, s-a convenit ca guvernul să primească o parte echitabilă din câștigurile reportate ale băncii pe parcursul perioadei premergătoare intrării în vigoare a noului acord privind dreptul de proprietate. Valoarea convenită se ridica la 6,5 miliarde ISK (86), corespunzând unei rentabilități anuale pentru stat în valoare de aproximativ 9 % din capitalul care fusese deja rambursat în toamna anului 2009. Reiese în mod clar că valoarea respectivă nu și-a atins obiectivul de 2,3 miliarde ISK din dobânda acumulată privind obligațiunea guvernamentală, fiind, de asemenea, cu mult mai redusă decât rata de referință a BCE de 15,3 % pentru perioada actuală, după cum se prevede în Orientările privind recapitalizarea ale Autorității (87). Cu toate acestea, în ceea ce privește participația de 13 % reținută de către stat din capitalul social al Arion Bank, perspectiva unei rentabilități satisfăcătoare pare a fi promițătoare având în vedere performanța globală a Arion Bank de la momentul înființării sale.
            
         
               (211)
            
            
               Cu toate acestea, trebuie subliniat, de asemenea, faptul că remunerația capitalului de rangul 2 se abate de la Orientările Autorității privind recapitalizarea. Conform datelor prezentate în mod corect de către autoritățile islandeze, remunerația solicitată în conformitate cu Orientările privind recapitalizarea constă în costul de finanțare de 8 % al guvernului, extinderea CDS-urilor Kaupthing înainte de criză și taxa de majorare de 2 %. Având în vedere extinderea CDS-urilor ridicate ale Kaupthing înainte de criză, remunerația plătită de către Arion Bank, EURIBOR plus o valoare suplimentară de 4 %, pare să nu respecte valoarea de referință în cauză.
            
         
               (212)
            
            
               În conformitate cu punctul 25 din Orientările privind ajutorul de restructurare, derogarea de la repartizarea corespunzătoare ex ante a sarcinilor (și anume remunerația adecvată) poate, printre altele, să fie justificată de o restructurare mai amplă, inclusiv de măsurile de limitare a denaturării concurenței. Astfel cum se va arăta mai jos, Autoritatea consideră că restructurarea Arion Bank este suficient de amplă pentru a îndeplini condiția respectivă.
            
         
               (213)
            
            
               În timp ce acordul de swap al SPRON, descris mai sus, implică elemente de ajutor de stat, Autoritatea consideră că acesta este conceput astfel încât să limiteze, dacă nu chiar să excludă, un avantaj financiar direct pentru Arion Bank. Acordul constituie în principiu o compensație negociată pentru Arion Bank în schimbul preluării pasivelor sub formă de depozite ale SPRON, fiind posibil ca Arion Bank să obțină active corespunzătoare pentru pasivele transferate. Autoritatea nu consideră că ajutorul respectiv este important pentru evaluarea sa privind repartizarea sarcinilor.
            
         
               (214)
            
            
               În cele din urmă, în ceea ce privește garantarea depozitelor, Autoritatea a indicat deja în decizia de deschidere a procedurii de investigare că — în lumina circumstanțelor extraordinare existente la momentul respectiv — aceasta poate constitui o modalitate proporțională de salvgardare a stabilității financiare a Islandei. Cu toate acestea, este evident faptul că un astfel de ajutor nu poate fi aprobat pe termen nelimitat.
            
         
               (215)
            
            
               Prin urmare, pentru ca ajutorul de stat în cauză să fie considerat limitat la minimul necesar, Autoritatea consideră că acesta trebuie să înceteze cât mai curând posibil. Autoritatea salută intenția autorităților islandeze de a introduce un sistem diferit de garantare a depozitelor, care urmează să fie aplicat înainte de eliminarea controalelor asupra capitalului, și anume nu mai târziu de sfârșitul anului 2013.
            
         
               (216)
            
            
               În plus, Autoritatea consideră că o bancă viabilă ar trebui să poată fi capabilă să concureze pe piață fără protecția unei astfel de garanții globale a depozitelor, prin urmare, aceasta va autoriza garantarea depozitelor numai până la sfârșitul anului 2014 (88). După data respectivă, protecția depozitelor ar trebui să fie reglementată numai de legislația SEE aplicabilă cu privire la garantarea depozitelor.
            
         
               (217)
            
            
               Pe baza celor de mai sus, Autoritatea concluzionează că planul de restructurare a Arion Bank garantează faptul că ajutorul se limitează la minimul necesar și că beneficiarul, acționarii și debitorii băncii predecesoare s-au implicat activ în procesul de repartizare a sarcinilor. Prin urmare, ajutorul de restructurare respectă secțiunea 3 din Orientările privind ajutorul de restructurare.
            
         3.4.   Limitarea denaturării concurenței
   
   
               (218)
            
            
               Orientările privind ajutorul de restructurare prevăd în secțiunea 4 punctele 29-32:
               „Stabilitatea financiară rămâne obiectivul predominant al ajutoarelor acordate sectorului financiar în contextul unei crize sistemice, însă menținerea stabilității sistemice pe termen scurt nu trebuie să aducă prejudicii pe termen mai lung condițiilor de concurență echitabile și piețelor competitive. În acest context, măsurile destinate limitării denaturării concurenței cauzată de ajutoarele de stat dețin un rol important. […] Trebuie adaptate măsuri destinate limitării denaturării concurenței pentru a elimina cazurile de denaturare identificate la nivelul piețelor în care banca beneficiară își desfășoară activitatea, după ce și-a restabilit viabilitatea în urma procesului de restructurare, respectând în același timp politica și principiile comune. Autoritatea consideră drept punct de plecare pentru evaluarea sa necesitatea de a dispune de astfel de măsuri, dimensiunea, amploarea și sfera activităților pe care banca în cauză le exercită în momentul punerii în aplicare a unui plan credibil de restructurare, astfel cum se prevede în secțiunea 2 din prezentul capitol. […] Natura și forma acestor măsuri depind de două criterii: în primul rând, de valoarea ajutorului și de condițiile și circumstanțele în care a fost acordat și, în al doilea rând, de caracteristicile pieței sau piețelor pe care banca beneficiară își desfășoară activitatea.
               În ceea ce privește primul criteriu, măsurile de limitare a denaturării vor varia semnificativ în funcție de valoarea ajutorului, precum și de gradul de repartizare a obligațiilor și de nivelul prețurilor. În mod general, în cazul în care nivelul de repartizare a obligațiilor și cel al contribuției proprii sunt mai ridicate, consecințele negative rezultate din riscul moral sunt mai puține.
               În ceea ce privește al doilea criteriu, Comisia va analiza efectele potențiale ale ajutorului asupra piețelor pe care banca beneficiară își desfășoară activitatea în urma restructurării. Mai întâi se vor examina dimensiunea și importanța relativă a băncii pe piața sau piețele ei, odată ce aceasta își recapătă viabilitatea. Măsurile vor fi adaptate la caracteristicile pieței pentru a asigura menținerea concurenței eficiente. […] Măsurile de limitare a denaturării concurenței nu trebuie să compromită perspectivele de restabilire a viabilității băncii.”
            
         
               (219)
            
            
               Rezultă din cele de mai sus că dimensiunea ajutorului, în special în termeni relativi, și caracteristicile pieței sunt decisive pentru evaluarea Autorității privind nivelul de adecvare a măsurilor menite să limiteze denaturarea concurenței. În același timp, este evident că astfel de măsuri nu trebuie să pună în pericol viabilitatea beneficiarului ajutorului de restructurare, iar preocupările în materie de concurență trebuie abordate în vederea atingerii obiectivului primordial de stabilitate financiară pe parcursul crizei actuale.
            
         
               (220)
            
            
               În contextul cadrului juridic de mai sus, Autoritatea va prezenta în cele ce urmează observațiile pe care le-a considerat necesare pentru evaluarea măsurilor de limitare a denaturării concurenței.
            
         
               (221)
            
            
               În primul rând, Autoritatea consideră că, având în vedere situația specială existentă pe piețele financiare islandeze și condițiile economice, descrise în capitolele anterioare, este necesară o evaluare atentă a condițiilor de piață și a mediului concurențial. Măsurile menite să limiteze denaturarea concurenței ar trebui să reflecte circumstanțele actuale dificile, asigurându-se în același timp că denaturarea concurenței se limitează la minimul necesar atât pe termen scurt, cât și pe termen lung.
            
         
               (222)
            
            
               În al doilea rând, conform celor menționate mai sus în secțiunea prin repartizarea sarcinilor, a fost abordată cea mai mare contribuție posibilă din partea vechilor proprietari ai băncii Kaupthing, și, într-o oarecare măsură, din partea creditorilor Kaupthing. În consecință, necesitatea adoptării unor măsuri suplimentare în materie de concurență a fost limitată.
            
         
               (223)
            
            
               În al treilea rând, în ceea ce privește caracteristicile pieței relevante și conform celor descrise mai sus, prăbușirea sistemului financiar din Islanda, urmată de intervențiile autorităților islandeze, inclusiv de înființarea Arion Bank în baza operațiunilor interne ale Kaupthing, a condus la o concentrare mai mare a serviciilor financiare pe piața islandeză, cota de piață crescând semnificativ pentru cele trei bănci importante — Landsbankinn, Íslandsbanki și Arion Bank. În afară de aceste bănci, pe piață au rămas numai câțiva actori mici, perspectiva intrării imediate pe piață fiind extrem de limitată, nu doar din cauza obstacolelor deja existente și a dimensiunii reduse a pieței, ci în special din cauza controalelor existente asupra capitalului. Arion Bank se bucură de o poziție semnificativă pe această piață a concentrărilor economice, cu o cotă de piață de 30 % sau mai mult pe cele mai relevante și mai importante segmente ale economiei.
            
         
               (224)
            
            
               În al patrulea rând, criza a condus la o serie de probleme specifice, cum ar fi gradul deosebit de ridicat al participării directe și indirecte a băncilor mari în economia reală. O preocupare suplimentară în materie de concurență este prezența monopolului de facto pentru serviciile informatice bancare (RB), deținute în mare parte de principalele trei bănci.
            
         
               (225)
            
            
               În al cincilea rând, dimensiunea relativă a ajutorului primit de către Arion Bank este semnificativă. În acest scop, Autoritatea menționează că la început întregul capital al băncii a fost furnizat de către stat. În plus, banca a beneficiat de o varietate de măsuri de ajutor — facilitatea specială de lichiditate, acordul de swap al SPRON și garanția globală. În același timp, Arion Bank rămâne o bancă de mici dimensiuni, cel puțin la standarde internaționale.
            
         
               (226)
            
            
               În acest context, Autoritatea menționează că au fost sau urmează să fie adoptate o serie de măsuri care limitează denaturarea concurenței ca urmare a ajutorului de stat acordat în favoarea Arion Bank.
            
         (i)   Măsurile și evoluțiile în materie de reglementare adoptate sau promise de către autoritățile islandeze
   
               (227)
            
            
               Guvernul islandez a făcut două angajamente specifice (a se vedea anexa) care pot contribui, în opinia Autorității, la crearea unui mediu de reglementare care favorizează concurența pe piețele financiare:
            
         
               (228)
            
            
               În primul rând, prin numirea unui grup de lucru care va revizui Legea nr. 36/1978 privind taxa de timbru și prin examinarea în special a faptului dacă taxele de timbru pentru obligațiunile emise de către persoanele fizice în momentul în care sunt transferate între creditori (de exemplu, atunci când persoanele fizice își transferă creditele de la o instituție de credite la alta) trebuie eliminate. Autoritatea consideră că legislația actuală, care obligă, printre altele, clienții să plătească taxa de timbru pentru valoarea obligațiunii respective (89) în momentul schimbării creditorilor, poate reprezenta un obstacol în calea concurenței, întrucât poate lega clienții de contractele existente pentru creditele pe termen lung. În consecință, Autoritatea salută angajamentul luat în vederea revizuirii legislației în cauză.
            
         
               (229)
            
            
               În al doilea rând, Autoritatea ia în considerare faptul că, în conformitate cu o rezoluție adoptată de către parlamentul islandez la 21 martie 2012, guvernul va numi un comitet responsabil cu evaluarea protecției consumatorilor pe piața financiară. Aceasta va include un mandat specific pentru evaluarea facilității de transfer și a reducerii costurilor de transfer, precum și o strânsă colaborare a comitetului cu Autoritatea islandeză în materie de concurență (ICA) în această privință. Comitetul își va prezenta raportul cel mai târziu până la 15 ianuarie 2013. Autoritatea consideră că o evaluare mai apropiată ar putea stimula concurența pe termen lung. Între timp, angajamentul specific al Arion Bank, descris mai jos, ar trebui să contribuie la facilitarea transferului, urmând să sporească, prin urmare, concurența.
            
         
               (230)
            
            
               În ceea ce privește preocupările în materie de concurență identificate de Autoritate în cazul RB, Autoritatea salută acordul la care au ajuns ICA și proprietarii RB, inclusiv cele trei bănci principale, cu privire la acest subiect. Aceasta asigură accesul la infrastructura informatică esențială pe o bază nediscriminatorie și la un cost rezonabil pentru concurenții de mici dimensiuni și pentru noii operatori pe piață. Autoritatea consideră că preocupările sale au fost abordate în mod satisfăcător de acordul în cauză și că nu este necesar ca aceasta să abordeze în continuare aspectul respectiv în prezenta decizie.
            
         
               (231)
            
            
               În cele din urmă, Autoritatea ia în calcul modificările adoptate în materie de reglementare începând cu 2008, astfel cum sunt prezentate în anexă. În ceea ce privește preocupările în materie de concurență, introducerea articolului 22 în Legea nr. 161/2002 privind întreprinderile financiare are o importanță deosebită în cazul de față. Aceasta include dispoziții care limitează participarea întreprinderilor financiare la activitățile care nu intră în domeniul de aplicare a autorizațiilor lor de funcționare. În conformitate cu noua normă, astfel de activități pot fi urmărite temporar și în scopul încheierii tranzacțiilor sau al reorganizării activităților clienților. O notificare motivată în acest sens trebuie comunicată către FME, fiind impuse termene-limită pentru ca întreprinderile financiare să finalizeze reorganizarea clienților acestora și să dispună de activele corespunzătoare.
            
         
               (232)
            
            
               Autoritatea consideră această modificare ca fiind un răspuns normativ adecvat la problema participării disproporționat de mari a instituțiilor financiare în economia reală. Dispoziția pare cel puțin să împiedice ca această situație, care este un rezultat direct al swap-urilor datoriilor pentru capitaluri proprii (și al tranzacțiilor similare) care implică întreprinderile supraîndatorate la începutul crizei, să devină una permanentă. Întrucât abordează unul dintre cele mai presante aspecte în materie de concurență legate de ajutorul de stat acordat celor trei bănci, Autoritatea o ia în considerare în mod corespunzător în evaluarea acesteia.
            
         (ii)   Măsuri specifice pentru Arion Bank
   
               (233)
            
            
               Autoritatea subliniază faptul că prezența pe piață și dimensiunea Arion Bank reprezintă doar o parte din cea a Kaupthing, întrucât activele totale au fost reduse cu 88 %, după cum se menționează mai sus. Spre deosebire de Kaupthing, Arion Bank este activă doar pe piața islandeză. În timp ce cea mai mare parte a reducerii este evident rezultatul lichidării operațiunilor internaționale ale Kaupthing, Autoritatea consideră că procesul respectiv este în special important în ceea ce privește denaturarea concurenței, întrucât strategia riscantă din străinătate a Kaupthing este cea care a condus la prăbușirea băncii și care a cauzat denaturări pe piețele financiare din SEE în trecut (90).
            
         
               (234)
            
            
               Autoritatea ia în considerare angajamentele Arion Bank prevăzute în anexă, conform cărora Arion Bank nu va achiziționa instituții financiare până la 1 decembrie 2014, cu excepția cazului în care obține în prealabil aprobarea Autorității. Aceasta înseamnă că poate fi evitată, în cazul în care nu sunt necesare fuziuni ulterioare din considerente de stabilitate financiară, concentrarea suplimentară a pieței financiare islandeze prin intermediul achizițiilor efectuate de către Arion Bank. Angajamentul asigură, de asemenea, faptul că ajutorul acordat în favoarea Arion Bank este utilizat mai degrabă pentru restaurarea viabilității acesteia decât pentru a-și consolida și extinde suplimentar prezența pe piața din Islanda. Angajamentul Arion Bank de a […] este binevenit […] și sprijină politica de atingere a reducerilor necesare ale costurilor. Același lucru este valabil pentru angajamentul Arion Bank conform căruia banca nu va pune în aplicare, până la 1 decembrie 2014, clauzele contractuale din acordurile de ipotecare a locuințelor pentru persoane fizice (91) și nici nu va introduce noi clauze contractuale cu termeni speciali privind ratele dobânzii condiționate de întreținerea unui set minim de relații comerciale cu banca.
            
         
               (235)
            
            
               Conform celor menționate mai sus, piața financiară islandeză reprezintă în prezent un mediu de funcționare plin de provocări pentru orice bancă, fapt reflectat, de asemenea, de lipsa aproape completă a interesului din partea altor țări de a intra pe această piață la momentul actual. În consecință, Autoritatea salută angajamentele Arion Bank referitoare la facilitarea transferului între bănci și la furnizarea unor servicii de bază de procesare a plăților. Autoritatea consideră că măsurile respective, împreună cu acordul dintre cele trei bănci principale și ICA privind RB, menționat mai sus, asigură faptul că participanții mai mici de pe piață pot accesa cele mai importante servicii și infrastructura esențială la prețuri rezonabile fără ca principalii actori să le poată bloca accesul. În opinia Autorității, aceasta va reduce obstacolele în calea intrării viitorilor (potențiali) participanți pe piață, permițând actorilor minori existenți să-și extindă cotele de piață în cazul în care sunt capabili să ofere servicii mai bune decât concurenții lor. Mai mult, toate măsurile menite să faciliteze transferul vor contribui la o concurență mai acerbă între principalii actori de pe piață și vor preveni sau elimina situația de potențial monopol colectiv.
            
         
               (236)
            
            
               În cele din urmă, Arion Bank se angajează să vândă, cât mai curând posibil, acțiunile în cadrul întreprinderilor de exploatare, care au fost preluate din cauza restructurării în conformitate cu articolul 22 din Legea nr. 161/2002 privind întreprinderile financiare, să respecte procedura și termenele-limită astfel cum sunt prevăzute de dispoziția respectivă și interpretate de FME și să furnizeze informații actualizate pe site-ul său internet sau al unei filiale cu privire la filialele și acțiunile scoase la vânzare. Autoritatea salută angajamentul Arion Bank de a ceda cât mai curând posibil toate întreprinderile și acțiunile care nu au legătură cu afacerea sa de bază, nu în ultimul rând din motive de viabilitate. În timp ce Autoritatea consideră că este de la sine înțeles că banca trebuie să respecte obligațiile juridice naționale, cum ar fi articolul 22 din Legea privind întreprinderile financiare, aceasta ia în considerare angajamentul respectiv și atrage atenția autorităților islandeze și a beneficiarilor, în acest sens, cu privire la faptul că încălcarea legislației naționale poate implica, de asemenea, o utilizare necorespunzătoare a ajutorului. Mai mult, Autoritatea consideră că, prin includerea informațiilor privind cedările și vânzările prevăzute pe site-ul său internet, se introduce o mai mare transparență cu privire la situația actuală privind participarea în economia islandeză. Aceasta soluționează, cel puțin într-o oarecare măsură, această preocupare specifică în materie de concurență care caracterizează în prezent piețele islandeze.
            
         
               (237)
            
            
               Pe baza celor de mai sus, având în vedere situația specifică a Islandei și faptul că Autoritatea consideră că măsurile de mai sus abordează principalele aspecte în materie de concurență identificate de către Autoritate în colaborare cu ICA, luând în considerare obiectivul primordial privind stabilitatea financiară, Autoritatea concluzionează că angajamentele limitează denaturarea concurenței la un nivel satisfăcător. Prin urmare, ajutorul de restructurare respectă secțiunea 4 din Orientările privind ajutorul de restructurare.
            
         III.   CONCLUZIE
   
   
               238.
            
            
               Pe baza evaluării de mai sus și având în vedere planul de restructurare prezentat de către autoritățile islandeze cu privire la Arion Bank, îndoielile Autorității exprimate în decizia de deschidere a procedurii de investigare referitoare la natura și compatibilitatea măsurilor de ajutor acordate în favoarea Arion Bank sunt înlăturate. În consecință, Autoritatea consideră măsurile de ajutor drept ajutor de restructurare compatibil, în conformitate cu articolul 61 alineatul (3) litera (b) din Acordul privind SEE, cu condiția ca Islanda și Arion Bank să adere la angajamentele prevăzute în anexă,
            
         ADOPTĂ PREZENTA DECIZIE:
   Articolul 1
   Capitalul de funcționare inițial, capitalizarea de stat integrală (temporară), reținerea de către stat a unui capital social de 13 % și capitalul de rang 2 acordat în favoarea Arion Bank, precum și facilitatea specială de lichiditate, acordul de swap al SPRON și garantarea nelimitată a depozitelor constituie ajutor de stat în sensul articolului 61 alineatul (1) din Acordul privind SEE.
   Articolul 2
   Măsurile enumerate la articolul 1 constituie ajutor de stat ilegal de la data punerii acestora în aplicare până la data intrării în vigoare a prezentei decizii în lumina nerespectării de către autoritățile islandeze a cerinței de notificare a Autorității înainte de punerea în aplicare a ajutorului în conformitate cu articolul 1 alineatul (3) din partea I a Protocolului 3.
   Articolul 3
   Măsurile enumerate la articolul 1 sunt compatibile cu Acordul privind SEE în conformitate cu articolul 61 alineatul (3) litera (b) din acord, cu condiția respectării angajamentelor prevăzute în anexă. Autorizația privind garantarea nelimitată a depozitelor încetează la sfârșitul lui 2014.
   Articolul 4
   Prezenta decizie se adresează Republicii Islanda.
   Articolul 5
   Numai versiunea în limba engleză este autentică.
   
      Adoptată la Bruxelles, 11 iulie 2012.
      
         
            Pentru Autoritatea AELS de Supraveghere
         
         Oda Helen SLETNES
         
            Președintele
         
         Sverrir Haukur GUNNLAUGSSON
         
            Membru al Colegiului
         
      
   
   
      (1)  Prezentul document este disponibil exclusiv în scop informativ. În prezenta versiune publică, au fost omise anumite informații pentru a nu divulga date cu caracter confidențial. Omisiunile sunt marcate cu […] sau date încadrate de paranteze pătrate indicând o aproximare neconfidențială a cifrei relevante.
   
      (2)  Decizia nr. 492/10/COL a Autorității de deschidere a procedurii oficiale de investigare privind ajutorul de stat acordat pentru restaurarea anumitor operațiuni ale (vechii) Kaupthing Bank hf și pentru înființarea și capitalizarea New Kaupthing Bank hf (redenumită în prezent Arion Bank hf), JO C 41, 10.2.2011, p. 7 și Suplimentul SEE al Jurnalului Oficial nr. 7, 10.2.2011, p. 1.
   
      (3)  Informații suplimentare privind procedura care a condus la Decizia nr. 492/10/COL a Autorității sunt disponibile în secțiunea privind procedura din decizie.
   
      (4)  Corectată de către părțile interesate la 25 mai 2012.
   
      (5)  În ceea ce privește situația concurenței în sectorul bancar islandez și posibilele măsuri corective în materie de concurență, Autoritatea a cooperat cu Autoritatea islandeză în materie de concurență (ICA).
   
      (6)  Membrii CSI erau domnul Páll Hreinsson, judecător al Curții Supreme, domnul Tryggvi Gunnarsson, Ombudsmanul parlamentar al Islandei, și doamna Sigríður Benediktsdóttir, lector universitar doctor și director adjunct de departament în cadrul Universității Yale din SUA. Raportul este disponibil integral în limba islandeză la adresa: http://rna.althingi.is/, iar anumite părți din acesta, traduse în limba engleză, (inclusiv rezumatul și capitolul privind cauzele prăbușirii băncilor) sunt disponibile la adresa: http://sic.althingi.is/
   
      (7)  În limba islandeză, króna.
   
      (8)  Creditele acordate părților terțe au crescut cu 11,4 miliarde EUR, de la 9,3 miliarde EUR la 20,7 miliarde EUR în șase luni.
   
      (9)  Capitolul 21.2.1.2 din raport.
   
      (10)  Exista, Exista Trading, Bakkavör Group, Bakkavor Finance Ltd, Bakkabraedur Holding B.V., Lýsing, Síminn, Skipti și alte întreprinderi afiliate.
   
      (11)  Peste jumătate din astfel de credite acordate de la începutul anului 2007 și până în momentul prăbușirii băncii nu au fost garantate.
   
      (12)  Procesul-verbal al comitetului de acordare a creditelor din cadrul consiliului director al Kaupthing Bank prevede, printre altele, că banca a împrumutat adeseori bani domnului Tchenguiz cu scopul de a-l ajuta să își îndeplinească cerințele de marjă din partea altor bănci în timp ce întreprinderile sale se prăbușeau.
   
      (13)  Capitolul 21.2.1.4 din raport.
   
      (14)  De fapt, politica declarată a coaliției guvernamentale la momentul respectiv consta în încurajarea creșterii economice și în stimularea băncilor să își păstreze sediul central pe teritoriul Islandei.
   
      (15)  Capitolul 2 pagina 5 din raport.
   
      (16)  Pentru detalii suplimentare privind măsurile adoptate de către autoritățile islandeze, a se vedea raportul Ministerului de Finanțe prezentat Parlamentului în mai 2011 cu privire la restructurarea băncilor comerciale (Skýrsla fjármálaráðherra um endurreisn viðskiptabankanna), disponibil la adresa: http://www.althingi.is/altext/139/s/pdf/1213.pdf
   
      (17)  Legea nr. 125/2008 privind Autoritatea pentru rambursările de trezorerie ca urmare a unor situații neobișnuite pe piețele financiare.
   
      (18)  De asemenea, a se vedea raportul anual al FME din 2009 (iulie 2008 — iunie 2009), disponibil la adresa: http://en.fme.is/media/utgefid-efni/FME-Annual-Report-2009.pdf
   
      (19)  Urmau să aibă loc și alte preluări ale întreprinderilor financiare. În martie 2009, FME a preluat controlul asupra operațiunilor celor trei întreprinderi financiare Straumur-Burdaras, Reykjavik Savings Bank (SPRON) și Sparisjodabanki Íslands (Icebank), hotărând să cedeze activele și pasivele întreprinderilor respective. Deși ulterior a fost aprobat un acord de componență cu creditorii Straumur, SPRON și Sparisjodabanki au făcut obiectul unei proceduri de lichidare. De asemenea, alte întreprinderi financiare au fost afectate în mod semnificativ de prăbușirea celor mai importante trei bănci comerciale și de incertitudinile de pe piețele financiare, mai multe întreprinderi financiare fiind trecute sub administrare publică în 2010. Astfel, FME a numit un comitet de administrare provizoriu pentru VBS Investment Bank în martie 2010. În aprilie 2010, FME a preluat controlul asupra Keflavík Savings Bank și Byr Savings Bank, stabilind ca operațiunile acestora să fie preluate de alte întreprinderi financiare noi, SpKef Savings Bank și, respectiv, Byr hf. Întrucât condițiile financiare ale întreprinderilor financiare respective s-au dovedit a fi mai precare decât s-a anticipat inițial, SpKef a fuzionat ulterior cu Landsbankinn, în temeiul deciziei FME, iar Byr hf. cu Íslandsbanki, în urma unei licitații pentru acțiunile Byr. Autorităților islandeze li s-a solicitat ulterior, în 2009, să abordeze dificultățile financiare ale Saga Capital Investment Bank și, în 2011, ale Fondului de finanțare a locuințelor.
   
      (20)  Ca exemplu al amplorii deprecierii semnificative, cursul mediu lunar de schimb valutar în EUR pentru króna a crescut de la 90,71 ISK în decembrie 2007 la 184,64 ISK în noiembrie 2009.
   
      (21)  În perioada 2009–2011, procentul de investiții din PIB a fost de doar 13-14 %.
   
      (22)  Balanța comercială se referă la diferența dintre câștigurile obținute din exporturile și importurile de bunuri și servicii. Aceasta nu include balanța privind venitul primar provenit din străinătate, care a avut o valoare negativă în ultimii ani, în special începând cu 2008. Aceasta implică faptul că, în pofida surplusului balanței comerciale, contul curent general al Islandei a fost unul negativ în ultimii ani, deși a cunoscut o scădere semnificativă începând cu 2009.
   
      (23)  Referitor la acest subiect a se vedea, de exemplu, raportul ministrului afacerilor economice prezentat Althingi în martie 2012, Viitoarea structură a sistemului financiar islandez. Potrivit ministrului, raportul este un catalizator pentru o discuție informată cu privire la acest subiect important deoarece nu prezintă propuneri deja formulate, ci stabilește principalele aspecte și perspective referitoare la evoluțiile de la nivel internațional. Raportul este disponibil la adresa: http://eng.efnahagsraduneyti.is/media/Acrobat/Future-Structure.pdf.
   
      (24)  Revenirea garanțiilor privind depozitele la condițiile normale anterioare nu se referă numai la eliminarea sprijinului oferit de către stat, ci și la revizuirea dispozițiilor prevăzute de ordonanța de urgență, conform căreia depozitele care beneficiază, prin lege, de garanții sunt prioritare în procesul de lichidare a unei întreprinderi financiare. Aceasta include un avantaj considerabil pentru depunători, nu în ultimul rând în contextul în care prăbușirea bancară din 2008 rămâne o amintire încă vie pentru populație. Dispoziția respectivă poate, pe de altă parte, să reprezinte un impediment pentru bănci în ceea ce privește diversificarea acordurilor lor de finanțare.
   
      (25)  A se vedea capitolul 9 din raportul ministrului afacerilor economice, menționat la nota de subsol nr. 23. În momentul prezentării raportului respectiv, ministrul afacerilor economice a numit, de asemenea, un grup de experți bancari, cu participarea experților străini, care urma să elaboreze propunerile privind un cadru juridic și de reglementare cuprinzător pentru piața financiară islandeză în ansamblu. Conform aceluiași raport, autoritățile islandeze urmează să studieze și alte opțiuni viitoare, inclusiv posibila separare a activităților bancare comerciale și de investiții, adoptarea unei legislații privind stabilitatea financiară și posibila modificare a împărțirii responsabilității organismelor de reglementare a serviciilor financiare. De asemenea, rezultă în mod clar din declarațiile autorităților islandeze că o revizuire a cadrului de politică monetară rămâne o prioritate pe agenda politică indiferent dacă Islanda devine sau nu membru al Uniunii Europene, precum și alte mijloace posibile de îmbunătățire a managementului economic și de asigurare a faptului că organismele de reglementare „văd imaginea de ansamblu”, aplicând în mod efectiv cele mai adecvate instrumente macroprudențiale.
   
      (26)  A se vedea capitolul 6 din raportul ministrului afacerilor economice prezentat Althingi, Viitoarea structură a sistemulu financiar islandez, disponibil la adresa: http://eng.efnahagsraduneyti.is/publications/news/nr/3559
   
      (27)  Încă din toamna anului 2008, anumite întreprinderi financiare au dispărut de pe piață (în afara „vechilor” bănci comerciale importante, Glitnir, Kaupthing și Landsbanki): Sparisjóðabanki Íslands (fosta Icebank), Reykjavik Savings Bank (SPRON), Sparisjóður Mýrasýslu (Myrasysla Savings Bank, SPM), VBS Investment Bank și Askar Capital Investment Bank. De asemenea, operațiunile Straumur-Burdaras Investment Bank și Saga Capital Investment Bank s-au redus în mod semnificativ.
   
      (28)  La 11 aprilie 2011, a fost aprobat un contract de vânzare a operațiunilor (vechii) bănci MP în Islanda și Lituania în cadrul reuniunii acționarilor băncii, unde peste 40 de noi acționari au investit 5,5 miliarde ISK în noile acțiuni ale băncii. Alte operațiuni ale vechii bănci au rămas în posesia proprietarilor anteriori, fiind transferate către o nouă entitate juridică, EA fjárfestingarfélag hf. Pentru detalii suplimentare, a se vedea comunicatele de presă ale băncii MP din 11 aprilie 2011, disponibile la https://www.mp.is/um-mp-banka/utgefid-efni/frettir/nr/1511 și https://www.mp.is/um-mp-banka/utgefid-efni/frettir/nr/1510
   
      (29)  În conformitate cu înțelegerea respectivă, RB și proprietarii acestuia au convenit o serie de angajamente menite să prevină denaturarea concurenței rezultată în urma operațiunilor RB și a cooperării dintre proprietarii acestuia. Angajamentele prevăd, printre altele, ca RB să opereze în condiții comerciale generale independent de proprietarii săi, iar consiliul RB să fie compus, în cea mai mare parte, din specialiști independenți de proprietari, accesul la sistemele și serviciile furnizate de către RB să fie acordat în mod nediscriminatoriu și termenii serviciilor furnizate de către RB să fie identici, indiferent dacă clientul este sau nu acționar al RB. Proprietarii existenți ai RB s-au angajat să ofere în mod periodic spre vânzare o parte din participațiile lor în cadrul RB cu scopul de a ajuta întreprinderile nefinanciare să dețină participații în RB. Astfel de invitații se fac cel puțin o dată la doi ani, până când o treime din totalul participațiilor deținute în cadrul RB sunt vândute unor părți altele decât acționarii actuali sau oferite spre vânzare într-o licitație.
   
      (30)  ICA utilizează termenul „societăți de exploatare” pentru creanțele băncilor în cadrul afacerilor nefinanciare obișnuite pe care băncile le-au dobândit în legătură cu restructurarea portofoliilor de credite prin schimbul de creanțe contra participațiilor la capitalul social sau prin alte mijloace. În mod similar, Autoritatea utilizează termenul „societăți de exploatare” pentru întreprinderile din economia reală care nu aparțin de afacerea de bază a băncii pe piețele financiare.
   
      (31)  În acest context, Autoritatea înțelege deținerea indirectă ca făcând trimitere la posibila influență a băncilor și la controlul exercitat asupra întreprinderilor din cauza îndatorării excesive față de bancă.
   
      (32)  Principalele filiale sunt (activitatea de bază și participațiile băncii sunt indicate între paranteze): AFL-sparisjóður (bancă de economii; 94,45 %), Verdis hf. (custode al titlurilor de valoare; 100 %), KB ráðgjöf ehf. (vinde asigurări și produse de pensii; 100 %), Gen hf. (deține participații în fondurile unor întreprinderi internaționale; 100 %), Okkar Líftryggingar hf. (companie de asigurări de viață individuale; 100 %), Sparisjóður Ólafsfjarðar (bancă de economii; 99,99 %), Stefnir hf. (întreprindere de gestionare a UCITS; 100 %) și Valitor Holding hf. (întreprindere care furnizează servicii de plată; 52,94 %).
   
      (33)  În acest sens, banca face distincția între trei tipuri de active. În primul rând, întreprinderea care se ocupă de administrarea activelor băncii, Eignabjarg ehf., și care gestionează acțiuni în cadrul societăților de exploatare viabile preluate de către bancă. Aceasta include participații în cadrul următoarelor societăți (activitatea de bază și participațiile băncii sunt indicate între paranteze): Hagar hf. (societate comercială care operează în Islanda; 5,98 %), Penninn á Íslandi ehf. (societate specializată în vânzarea cu amănuntul de echipamente staționare și de birou; 100 %), Reitir fasteignafélag hf. (societate asociată cu Eignabjarg hf., specializată în credite imobiliare; 42,65 %) și Fram Foods ehf. (industria alimentară; 100 %). În al doilea rând, alte active scoase la vânzare, inclusiv participații în cadrul următoarelor societăți: Langalína 2 ehf. (societate holding; 100 %), Umtak fasteignafélag ehf. (credite imobiliare; 100 %), EAB 2 ehf. (industria alimentară; 100 %), Farice ehf. (operarea de cabluri de date submarine pentru țările vecine; 43,47 %), Sementsverksmiðjan ehf. (producție și import de ciment; 33 %), HB Grandi hf. (întreprindere de pescuit; 33 %) și GO fjárfestingar ehf. (producție de ciuperci; 30 %). În al treilea rând, activele deținute ca operațiuni temporare, fiind disponibile participații în cadrul următoarelor societăți: Landey (societate holding care se ocupă de proprietățile care nu generează profit; 100 %), Landfestar (societate de exploatare a creditelor imobiliare comerciale preluate de către Arion Bank de la clienții care se confruntau cu probleme de ordin financiar; 100 %), Rekstrarfélagið Braut ehf. (fermă de porci; 100 %), NS 1 ehf. (deține terenuri și închiriază loturi pentru casele de vacanță; 100 %), Módelhús ehf. (proprietăți și credite imobiliare; 100 %), EAB 1 ehf. (terenuri și proprietăți; 100 %), Andvaka ehf. (servicii de consultanță în afaceri și management; 50,11 %), Klakki ehf. (fosta Exista — societate holding; 44,9 %), Ölgerðin Egill Skallagrímsson ehf. (producția, distribuția și vânzarea de băuturi nealcoolice și de alte tipuri de băuturi; 20 %) și SMI ehf. (proprietate și credite imobiliare; 39,1 %).
   
      (34)  Încă de la început, au avut loc modificări semnificative ale indicatorilor financiari esențiali ai Arion Bank. Cu toate acestea, cele două bănci trebuie comparate pe baza datelor mai recente. Se reamintește faptul că Kaupthing era o bancă internațională care desfășura operațiuni în diverse țări, Arion Bank fiind însă înființată cu scopul de a prelua anumite operațiuni și active interne ale Kaupthing Bank.
   
      (35)  Modificările diferă între segmentele de afaceri, în anumite zone reducerea ridicându-se la 90 %. O reducere semnificativă a fost înregistrată la nivelul conducerii, în cadrul căreia era angajat 6 % din personalul Kaupthing din Islanda, în timp ce în cazul Arion Bank valoarea corespunzătoare este de 1 %.
   
      (36)  Cu toate acestea, acordurile au fost oficializate abia la 8 ianuarie 2010, când Kaupthing a preluat, în numele creditorilor săi și prin intermediul filialei sale Kaupskil ehf., controlul asupra Arion Bank, cu acordul FME și al Autorității islandeze în materie de concurență. Kaupskil deține 87 % din capitalul propriu comun, iar Autoritatea de investiții financiare de stat (ISFI) 13 %. Kaupskil dispune de o opțiune de cumpărare ulterioară a acțiunilor guvernului.
   
      (37)  Cifrele monetare sunt indicate, în prezenta secțiune, prima oară în moneda străină în care a fost furnizat capitalul, apoi prin intermediul unei trimiteri între paranteze la suma corespunzătoare în ISK sau EUR (după caz) care a fost oferită de către autoritățile islandeze.
   
      (38)  În temeiul acordului de capitalizare în proprietatea guvernului — care nu s-a materializat — guvernul urma să dețină în continuare controlul absolut asupra băncii în cazul în care comitetul de administrare al Kaupthing hotăra să nu preia controlul asupra Arion Bank. De asemenea, în acest caz, precum și în temeiul Acordului privind capitalizarea în comun, Kaupthing ar fi oferit Arion Bank o compensație, și anume un instrument de compensare evaluat la 38 de miliarde ISK. Kaupthing ar fi beneficiat, în egală măsură, de posibilitatea de a prelua participațiile guvernului valabile în perioada 2011-2015 la un preț care ar fi oferit guvernului nivelul corespunzător de rentabilitate a investițiilor sale.
   
      (39)  JO L 84, 26.3.1997, p. 22.
   
      (40)  JO L 135, 31.5.1994, p. 5.
   
      (41)  A se vedea secțiunea relevantă din proiectul de lege a bugetului pentru 2011, disponibil la adresa: http://hamar.stjr.is/Fjarlagavefur-Hluti-II/GreinargerdirogRaedur/Fjarlagafrumvarp/2011/Seinni_hluti/Kafli_8.htm.
   
      (42)  Traducere neoficială de către Autoritate a unei declarații raportate în Morgunblaðið (www.mbl.is) la 10 iunie 2012.
   
      (43)  Neînțelegerea dintre părți cu privire la rata dobânzii pentru obligațiune a fost înaintată inițial FME. FME a hotărât la 5 iunie 2009 că, în circumstanțele respective, rata REIBOR + 1,75 % era o rată adecvată. În decizia sa, FME a afirmat că își va revizui decizia la fiecare șase luni la solicitarea părților. Cu toate acestea, litigiul a fost înaintat ulterior instanței, nefiind soluționat la momentul redactării prezentului document. În conformitate cu raportul anual al Arion Bank pentru 2011, Drómi a solicitat, prin scrisoarea din 2 decembrie 2009, ca FME să își revizuiască decizia anterioară referitoare la rata dobânzii. La 4 februarie 2011, FME a hotărât că datoria ar fi trebuit să includă rata anuală a dobânzii care era rata inițială a dobânzii plus prima inițială a dobânzii în urma preluării până la 30 iunie 2010, însă fără o primă a dobânzii din perioada respectivă până la plătirea integrală a acesteia. Arion Bank a introdus acțiuni în justiție împotriva FME și Drómi în încercarea de a anula decizia FME din 4 februarie 2011. La 4 mai 2011, Drómi a introdus o acțiune în justiție împotriva FME și Arion Bank, solicitând în primul rând anularea tuturor deciziilor luate de către FME cu privire la ratele dobânzii și, în al doilea rând, o rată a dobânzii diferită de cea inițială.
   
      (44)  Ministerul de Finanțe a fost de acord să împrumute Arion Bank obligațiuni guvernamentale eligibile pentru obținerea de facilități de lichiditate prin intermediul tranzacțiilor repo cu CBI, în conformitate cu normele existente ale CBI. Valoarea de piață a obligațiunilor guvernamentale este de maximum 75 de miliarde ISK.
   
      (45)  Arion Bank nu are dreptul să vândă obligațiunile sau să le utilizeze în alte scopuri decât cele prevăzute în acord. În cazul în care Arion Bank utilizează obligațiunea SPRON drept contragaranție pentru securizarea împrumutului său de obligațiuni guvernamentale, Arion nu plătește impozite pentru retragerea a până la 25 de miliarde ISK, însă pentru restul facilității aceasta plătește o contravaloare de 1,75 % pentru permisiunea de a garanta obligațiunile guvernamentale. Cu toate acestea, Arion nu plătește o contravaloare dacă poate demonstra în mod clar că peste 25 de miliarde ISK din împrumut fac trimitere la retragerile depozitelor SPRON. În cazul în care Arion utilizează alte active decât obligațiunea SPRON drept contragaranție pentru securizarea împrumutului său, contravaloarea se ridică la 3 % din împrumutul acordat doar în legătură cu garanția respectivă. În astfel de cazuri, Arion plătește suplimentar o taxă specială de 0,5 % din valoarea împrumutului cu fiecare utilizare a obligațiunilor guvernamentale.
   
      (46)  REIBOR (rata de pe piața interbancară din Reykjavik) este rata de pe piața interbancară utilizată de băncile comerciale și de economii în Islanda, aplicată creditelor pe termen scurt.
   
      (47)  Indicele comercial ponderat de schimb valutar al krónei islandeze.
   
      (48)  Banca este convinsă, printre altele, că […].
   
      (49)  În pofida diferitelor probleme dificile nesoluționate, economia islandeză a manifestat, potrivit Arion Bank, semne clare de redresare în ultimul an, înregistrând pentru prima oară o creștere de la începutul crizei financiare, iar rata șomajului fiind în scădere.
   
      (50)  Banca remarcă faptul că în 2011 deprecierea ISK, prețurile ridicate ale mărfurilor globale din prima jumătate a anului și creșterile salariale au contribuit la o rată anuală a inflației de 5,3 % la sfârșitul anului. Inflația preconizată pentru următorii ani nu este promițătoare, fiind posibil ca aceasta să depășească obiectivul de 2,5 % al CBI. Ca răspuns la creșterea activităților economice și la deteriorarea inflației preconizate, CBI a crescut de două ori ratele dobânzii pe parcursul anului 2011 cu un total de 50 de puncte de bază și cu un total de 75 de puncte de bază în prima jumătate a anului 2012. Planul de afaceri presupune că evoluția respectivă va continua în perioada 2012-2014.
   
      (51)  În această privință, Arion Bank declară că, deși există semne de redresare a economiei islandeze, persistă o serie de probleme care trebuie rezolvate; una dintre probleme constă în eliminarea controalelor asupra capitalului, care au avansat încet deși CBI a anunțat în martie 2011 un program de liberalizare conform căruia o serie de măsuri vizau eliminarea controalelor respective pentru următorii patru ani. Cu toate acestea, parlamentul islandez a hotărât ulterior pe parcursul anului să extindă legislația privind moneda străină (prin urmare, controalele asupra capitalului) până în 2013. În consecință, CBI a oferit un spațiu de manevră limitat pentru parlament în cazul eliminării controalelor în următorii doi ani. De fapt, controalele asupra capitalului au fost consolidate în martie 2012, fiind modificată Legea privind cursul de schimb valutar. Strategia referitoare la eliminarea controalelor asupra capitalului nu este clară, prin urmare, se presupune că acestea vor rămâne în vigoare pe parcursul perioadei preconizate.
   
      (52)  Eforturile referitoare la restructurarea portofoliului de credite au avut drept rezultat o reducere a ratei de neperformanță de la 37 % la sfârșitul anului 2010 la 13 % la sfârșitul anului 2011. Progresul înregistrat cu privire la soluționarea problemei privind debitorii aflați în dificultate diminuează în mod considerabil nesiguranța legată de evaluarea valorii contabile a portofoliului de credite.
   
      (53)  Dezechilibrul monedei străine a scăzut de la 300 % din baza de capital a băncii la sfârșitul anului 2008 la 30 % din baza de capital la sfârșitul anului 2011.
   
      (54)  Banca deținea […] grupuri care depășeau 10 % din baza de capital la sfârșitul anului 2009. Grupurile respective însumau 175 % din baza de capital. La sfârșitul anului 2011, banca deținea […] grupuri care depășeau 10 % din baza de capital, totalizând 87 % din baza de capital.
   
      (55)  Baza totală de capital a crescut cu 20,7 miliarde ISK în perioada 2009-2011.
   
      (56)  Depozitele la termen au crescut de la 10 % la 23 % de la sfârșitul anului 2009 la sfârșitul anului 2011.
   
      (57)  Balanța IPC a fost adusă de la minus 17 % din capitalul de bază al băncii la sfârșitul anului 2009 la plus 9 % din capitalul de bază al băncii la sfârșitul anului 2011.
   
      (58)  După intervenția FME din octombrie 2008, au fost operate modificări structurale. Diviziile de audit intern și de conformitate au fost consolidate, serviciile bancare private fuzionând cu serviciile bancare de administrare a activelor, iar serviciile bancare de trezorerie, cu serviciile bancare destinate piețelor de capital. După stabilirea noii direcții strategice și după ce banca a dobândit o nouă conducere în toamna anului 2011, structura organizațională a suferit modificări semnificative ulterioare cu scopul de a se asigura faptul că aceasta reflectă și sprijină noua strategie a băncii, simplifică operațiunile și sporește sinergiile dintre divizii.
   
      (59)  SPM s-a confruntat cu probleme financiare timp de câteva luni, căutând împreună cu creditorii săi acorduri de concentrare în temeiul legislației privind falimentul deoarece rata sa de adecvare a capitalului (CAD) nu îndeplinea cerințele juridice. Cu toate acestea, eforturile respective au eșuat, iar la 3 aprilie 2009 SPM și New Kaupthing au încheiat un acord conform căruia New Kaupthing a cumpărat toate activele SPM, inclusiv sucursala din Borgarnes, Islanda, precum și filialele SPM, inclusiv două bănci de economii din Islanda de Nord, Afl Savings Bank și Ólafsfjörður Savings Bank (SPÓL). În același timp, New Kaupthing a preluat anumite pasive ale SPM, inclusiv depozite și credite, astfel cum se prevede în acord. În aceeași zi, FME a luat o decizie cu privire la cedarea activelor și a pasivelor SPM. Decizia FME nu indică existența unei intervenții guvernamentale sub forma injecției de capital, a angajamentelor sau a declarațiilor furnizate. De asemenea, banca și autoritățile islandeze au confirmat Autorității faptul că statul nu a formulat angajamente de natură financiară în acest context. A se vedea decizia FME din 3 aprilie 2009, disponibilă la adresa: http://www.fme.is/media/akvardanir/3.-april-2009.pdf.
   
      (60)  Contextul tranzacției în cauză constă în faptul că Kaupthing a emis patru serii de obligațiuni acoperite în perioada 2006-2008, garantate de către KMIIF, filiala Kaupthing. Prin intermediul KMIIF, Kaupthing deținea un portofoliu de ipoteci rezidențiale islandeze care depășeau 120 de miliarde ISK. Scopul obligațiunii acoperite a constat în finanțarea unei părți considerabile din portofoliul de credite ipotecare al Kaupthing. În conformitate cu acordul din 22 decembrie 2011, Arion Bank a preluat portofoliul de credite ipotecare în cauză. Înțelegerea a fost finanțată în mare parte prin achiziția de obligațiuni acoperite în valoare de 117,7 miliarde ISK, întrucât Arion Bank a preluat pasivele Kaupthing în cadrul programului privind obligațiunile acoperite. În opinia Arion Bank, achiziția AMIIF nu poate fi clasificată drept o achiziție „obișnuită” și nici drept o achiziție legată de lucrările de restructurare. Achiziția în cauză era legată de înființarea băncii prin care AMIIF nu era transferată către Arion Bank în momentul înființării. Înainte de transfer, Arion Bank a furnizat servicii debitorilor fără a prelua controlul asupra creditelor. În plus, debitorii creditelor ipotecare în cadrul fondului se considerau clienți ai Arion Bank. În urma transferului, creditele sunt deținute de către Arion Bank. Conform celor menționate anterior, acordul privind tranzacția respectivă a fost încheiat între Kaupthing și Arion Bank, fără ca statul islandez să fie implicat sau angajat în vreun fel.
   
      (61)  Creditele respective sunt grupate în credite ipotecare, alte credite către persoane fizice și credite acordate întreprinderilor. Reducerile difereau în funcție de tipul de împrumut, precum și în funcție de tipul denominării în monedă națională (króna) sau în valută.
   
      (62)  Cu toate acestea, creșterea valorii creditelor a fost mai mare în perioada 2009-2011 decât s-a indicat în tabelul 4, întrucât o parte din aceasta a fost alocată instrumentului de compensare, care a ajuns la un total de 38 de miliarde ISK. Instrumentul de compensare a fost închis în primul trimestru al anului 2011, întrucât diferența dintre activele și pasivele transferate de la Kaupthing către Arion Bank a fost plătită în întregime.
   
      (63)  A se vedea Normele CBI nr. 317 privind ratele lichidităților din 25 aprilie 2006, disponibile la adresa: http://www.sedlabanki.is/lisalib/getfile.aspx?itemid=4713
   
      (64)  LCR solicită băncilor să mențină un stoc de active lichide de înaltă calitate suficient pentru a acoperi ieșirile nete de numerar pentru o perioadă de 30 de zile în cazul unui scenariu de simulare a situației de criză. Prin urmare, LCR de referință este de 100 %.
   
      (65)  Scenariul se bazează, de asemenea, pe ipoteze negative viitoare. Se presupune că prețurile locuințelor vor scădea cu 10 % în 2012, 18 % în 2013 și 16 % în 2014. Se preconizează o ieșire a depozitului cu amănuntul de 30 % în 2012, 20 % din depozitele întreprinderilor și 80 % din depozitul instituțiilor de creditare. Se anticipează că venitul din comisioane se va reduce cu 50 % în cazul de bază pentru perioada 2012-2014. Rata de depreciere a creditelor se va reduce teoretic cu 1-3 %, creditele urmând să crească cu 0,5-1 %, iar depozitele tot cu 0,5-1 %. Cheltuielile de funcționare sunt considerate a fi cu 10 % mai ridicate decât în cazul de bază. Se presupune că rata de schimb valutar a krónei se va deprecia în urma creșterii indicelui comercial ponderat de schimb valutar (TWI) cu 4 % în 2013 și cu 11 % în 2014.
   
      (66)  ROE ar urma să scadă la [0-5] % în 2012, la [0-5] % în 2013 și la [5-10] % în 2014.
   
      (67)  Rata CAD a băncii se va situa între [20-25] % în 2012, [20-25] % în 2013 și [25-30] % în 2014.
   
      (68)  Termenul „vâscozitatea depozitelor” face trimitere la stabilitatea din trecut a depozitelor și la comportamentul proiectat de-a lungul timpului.
   
      (69)  ISFI este un organism de stat cu un consiliu director independent, înființat în temeiul Legii nr. 88/2009 și care prezintă rapoarte Ministerului de Finanțe. ISFI trebuie să își îndeplinească obligațiile în termen de maximum 5 ani de la înființare. ISFI gestionează participațiile statului în cadrul întreprinderilor financiare în conformitate cu legislația în vigoare, buna guvernanță, practicile comerciale și politica de proprietate a statului. Acesta vizează să restabilească și să reconstruiască o piață financiară internă dinamică, promovând, în același timp, concurența efectivă și garantând transparența în toate deciziile privind participarea statului în cadrul activităților financiare.
   
      (70)  Descrise în detaliu în capitolul 3 din prezenta decizie.
   
      (71)  A se vedea, în acest sens, hotărârea din 21 mai 2010 a Tribunalului în cauzele conexate T-425/04, T444/04, T-450/04 și T-456/04, Franța și alții/Comisia, Rec., p. II-02099, punctul 283 (în apel), precum și avizul avocatului general Mengozzi în cauza C-399/10, Bouygues, punctul 47 (în apel), care consideră condițiile respective ca fiind prea restrictive pentru constatarea unui ajutor de stat.
   
      (72)  A se vedea, de exemplu, cauza T-228/99 WestLB, Rec. 2003, p. II-435.
   
      (73)  A se vedea, de exemplu, Decizia Comisiei din 10 octombrie 2008 în cazul NN 51/2008 Schema de garantare pentru băncile din Danemarca, punctul 32, și Decizia Comisiei din 21 octombrie 2008 în cazul C 10/2008 IKB, punctul 74.
   
      (74)  A se vedea Decizia Autorității din 8 mai 2009 privind schema de recapitalizare temporară a băncilor în esență solide în vederea promovării stabilității financiare și creditelor către economia reală în Norvegia (205/09/COL), disponibilă la adresa: http://www.eftasurv.int/?1=1&showLinkID=16694&1=1
   
      (75)  A se vedea în acest context decizia similară adoptată de Comisia Europeană cu privire la investițiile făcute de către furnizorii unei întreprinderi aflate în dificultate în Decizia Comisiei C 4/10 (ex NN 64/09) — Ajutorul de stat acordat în favoarea întreprinderii Trèves (Franța).
   
      (76)  Prezenta concluzie nu este afectată de dezacordul și de litigiul în instanță dintre părțile la obligațiunea Drómi în ceea ce privește rata dobânzii pentru obligațiunea respectivă.
   
      (77)  Capitolul 9.6 din raportul ministrului afacerilor economice către Althingi (martie 2012), „Viitoarea structură a sistemului financiar islandez”, disponibil la următoarea adresă: http://eng.atvinnuvegaraduneyti.is/media/Acrobat/Future-Structure.pdf
   
      (78)  Autoritatea menționează în acest sens observațiile guvernatorului CBI, care afirmă în prefața raportului băncii privind stabilitatea financiară pentru cea de-a doua jumătate a anului 2010 că „capitalizarea instituțiilor financiare este protejată în prezent de controalele asupra capitalului și de declarația guvernului privind garantarea depozitelor”. A se vedea http://www.sedlabanki.is/lisalib/getfile.aspx?itemid=8260, p. 5. De asemenea, a se vedea Deciziile Comisiei NN48/2008 privind schema de garantare pentru băncile din Irlanda, punctele 46 și 47: http://ec.europa.eu/community_law/state_aids/comp-2008/nn048-08.pdf; și NN51/2008 privind schema de garantare pentru băncile din Danemarca: http://ec.europa.eu/community_law/state_aids/comp-2008/nn051-08.pdf
   
      (79)  A se vedea, în acest sens, cauza 730/79 Phillip Morris/Comisia, Rec., 1980, p. 2671.
   
      (80)  A se vedea partea VIII a Orientărilor Autorității privind ajutoarele de stat. Normele temporare privind criza financiară. Aplicarea normelor privind ajutoarele de stat în cazul măsurilor adoptate în legătură cu instituțiile financiare în contextul crizei financiare globale actuale, disponibilă la adresa: http://www.eftasurv.int/?1=1&showLinkID=16604&1=1.
   
      (81)  Restabilirea viabilității și evaluarea măsurilor de restructurare în sectorul financiar pe parcursul crizei actuale în temeiul normelor privind ajutoarele de stat, adoptate de către Autoritate la 25 noiembrie 2009 în capitolul VII: Norme temporare privind criza financiară, astfel cum au fost dezvoltate de Orientările privind criza financiară din 2012, disponibile pe site-ul internet al Autorității: http://www.eftasurv.int/media/state-aid-guidelines/Part-VIII---Return-to-viability-and-the-assessment-of-restructuring-measures-in-the-financial-sector.pdf.
   
      (82)  Noile norme privind balanța de schimb valutar adoptate de către CBI au intrat în vigoare la 1 ianuarie 2011. Obiectivul normelor constă în limitarea riscului de schimb valutar prin împiedicarea balanțelor de schimb valutar să depășească limitele definite. Una dintre cele mai importante modificări față de versiunile anterioare ale normelor constă în faptul că poziția deschisă permisibilă a schimbului valutar în monedă individuală a fost redusă de la 20 % la 15 % din capitalul propriu, iar balanța permisibilă totală de schimb valutar a fost redusă de la 30 % la 15 %. De asemenea, raportarea balanței de schimb valutar este mai detaliată decât în trecut deoarece activele și pasivele denominate în monedă străină sunt clasificate în funcție de tip: credite, obligațiuni, titluri de participare, acțiuni în fonduri comune, depozite, acorduri purtătoare de dobândă, datorii către Banca Centrală și așa mai departe. În cazul în care balanța de schimb valutar deviază de la limitele stabilite în cadrul normelor, întreprinderea financiară în cauză trebuie să adopte măsuri de eliminare a diferenței în maximum trei zile lucrătoare. În cazul în care măsurile adoptate de către o întreprindere financiară nu reușesc să realizeze acest lucru, CBI poate calcula sancțiuni periodice. De asemenea, CBI a adoptat și alte măsuri pentru a limita dezechilibrele schimbului valutar, de exemplu, prin încheierea unui acord de swap în monedă străină cu una dintre băncile comerciale, precum și în ceea ce privește achiziționarea de valută. Potrivit CBI, măsurile respective promovează o mai mare stabilitate financiară și stimulează rezervele în monedă străină neîmprumutate ale CBI.
   
      (83)  În contextul achiziționării de către bancă la sfârșitul anului 2011 a Fondului investitorilor instituționali în ipoteci al fostei Kaupthing, banca a preluat, de asemenea, responsabilitatea în ceea ce privește obligațiunile acoperite în valoare de 117,7 miliarde ISK.
   
      (84)  Întrucât Kaupthing se află în continuare în procedură de lichidare, pierderile exacte nu sunt încă cunoscute. În conformitate cu informațiile prezentate în cadrul reuniunii creditorilor Kaupthing la 31 mai 2012, totalul activelor Kaupthing de la sfârșitul anului 2011 era de 874 de miliarde ISK (5,2 miliarde EUR), creanțele acceptate în prezent în temeiul articolului 113 din Legea islandeză privind falimentul (creanțe neprioritare) ridicându-se la 2 873 de miliarde ISK (17 miliarde EUR). Pentru informații suplimentare, a se vedea http://www.kaupthing.com/lisalib/getfile.aspx?itemid=21204.
   
      (85)  În fapt, capitalizarea de stat a Arion Bank s-a bazat direct pe diferența dintre valoarea inițială a activelor și a pasivelor transferate și pe cerința în materie de capital a FME.
   
      (86)  Autoritățile islandeze au explicat faptul că o valoare fixă de 6,5 miliarde ISK a fost convenită drept remunerare destinată statului în acest context, având în vedere că informațiile financiare s-au modificat de-a lungul perioadei când au avut loc negocierile, profitabilitatea reală a băncii pentru perioada în cauză fiind dificil de determinat.
   
      (87)  Recapitalizarea instituțiilor financiare în perioada crizei actuale: limitarea la minimum necesar a ajutoarelor și garanții împotriva denaturărilor nejustificate ale concurenței („Orientările privind recapitalizarea”), JO L 17, 20.1.2011 și suplementul nr. 3 al SEE. Orientările sunt disponibile și pe site-ul web al Autorității, la adresa http://www.eftasurv.int/state-aid/legal-framework/state-aid-guidelines/.
   
      (88)  La sfârșitul anului 2014, perioadele de restructurare ale tuturor băncilor islandeze pentru care a fost inițiată o procedură oficială de investigare vor lua sfârșit.
   
      (89)  Taxa de timbru variază în funcție de tipul documentului juridic în cauză, fiind de regulă în valoare de 15 ISK pentru fiecare mie de ISK (și anume, aproximativ 1,5 %) din valoarea obligațiunilor purtătoare de dobândă securizate de o ipotecă sau de o altă garanție.
   
      (90)  Conform, de exemplu, Deciziei Comisiei în cazul SA.28264, Ajutorul de restructurare acordat în favoarea întreprinderii Hypo Real Estate, în care Comisia a acceptat separarea unei părți semnificative din afacerea din străinătate a Hypo Real Estate ca măsură de limitare a denaturării concurenței pentru PBB, succesorul băncii.
   
      (91)  Banca a confirmat faptul că nu are cunoștință de nicio clauză din alte tipuri de acorduri de împrumut care să permită băncii să crească rata dobânzii în cazul în care clientul nu întreține un set minim de relații comerciale cu banca. În cazul în care banca a emis astfel de clauze, aceasta nu le va pune în aplicare până în decembrie 2014.
   
      ANEXĂ
      ANGAJAMENTELE ȘI MODIFICĂRILE RELEVANTE ALE CADRULUI JURIDIC PRIVIND ACTIVITĂȚILE BANCARE
      1.   ANGAJAMENTELE AUTORITĂȚILOR ISLANDEZE
      Autoritățile islandeze și-au asumat două angajamente, expuse în cele ce urmează.
      
         Modificarea taxei de timbru pentru a împiedica acordarea ajutorului de stat și pentru a reduce costurile de transfer
      
      Ministrul de finanțe va numi un grup de lucru responsabil cu revizuirea Legii nr. 36/1978 privind taxa de timbru. Grupul de lucru urmează să prezinte un raport ministrului de finanțe până în octombrie 2012 împreună cu un proiect de lege. Sarcina grupului de lucru va consta, în principal, în examinarea deciziei de eliminare a taxelor de timbru pentru obligațiunile emise de către persoanele fizice în momentul transferării acestora între creditori (și anume, în momentul în care persoanele fizice își transferă creditele de la o instituție de împrumut la alta). De asemenea, grupul examinează suplimentar modul în care poate fi modificată dispoziția privind taxa de timbru cu scopul de a simplifica procedurile și de a promova concurența.
      
         Măsurile de facilitare a transferului și de reducere a costurilor de transfer
      
      În conformitate cu o rezoluție adoptată de parlamentul islandez la 21 martie 2012, guvernul va numi un comitet responsabil cu revizuirea protecției consumatorilor pe piața financiară și cu prezentarea unor propuneri cu privire la modul în care poate fi consolidată poziția persoanelor fizice și a gospodăriilor în raport cu instituțiile de împrumut. Numirea comitetului va include un mandat specific privind revizuirea facilității de transfer și reducerea costurilor de transfer, precum și o strânsă colaborare cu ICA pe marginea acestui subiect. Comitetul prezintă raportul cel mai târziu până la 15 ianuarie 2013.
      Mai mult, autoritățile islandeze au avizat următoarele angajamente din partea Arion Bank:
      
         Limitarea achizițiilor
      
      Arion Bank se angajează să nu achiziționeze instituții financiare până la 1 decembrie 2014. Fără a aduce atingere angajamentului menționat anterior, Arion Bank poate, după obținerea acordului Autorității, să achiziționeze astfel de întreprinderi, în special dacă acest lucru este necesar pentru a salvgarda stabilitatea financiară.
      
         […]
      
      Arion Bank se angajează să […].
      
         Cesiunea acțiunilor în cadrul societăților care fac obiectul restructurării
      
      Arion Bank se angajează să vândă, cât mai curând posibil, acțiunile în cadrul societăților de exploatare care au fost preluate din cauza măsurilor de restructurare, în conformitate cu articolul 22 din Legea nr. 161/2002 privind întreprinderile financiare. De asemenea, banca se angajează să respecte procedura și termenele-limită astfel cum sunt prevăzute în dispoziția juridică menționată anterior și interpretate de către FME. În sfârșit, banca va actualiza informațiile privind astfel de acțiuni scoase la vânzare pe site-ul său internet (sau pe site-ul internet al unei filiale relevante).
      
         Măsurile care avantajează concurenții noi și mici
      
      Arion Bank se angajează să pună în aplicare următoarele măsuri în avantajul concurenților noi și mici până la 1 decembrie 2014:
      
                  (a)
               
               
                  Arion Bank nu va pune în aplicare clauze contractuale și nu va introduce noi clauze contractuale referitoare la ratele dobânzii în cadrul acordurilor de ipotecare a locuințelor pentru persoanele fizice care prevăd condiții speciale privind ratele dobânzii condiționate de întreținerea unui set minim de relații comerciale cu banca.
               
            
                  (b)
               
               
                  Arion Bank va facilita accesul la informațiile referitoare la procesul de transferare a serviciilor bancare către o altă instituție financiară pe site-ul internet al băncii. De asemenea, pe site-ul internet vor fi publicate într-o formă ușor accesibilă documentele necesare pentru efectuarea transferului între instituțiile financiare. La sediul sucursalelor băncii vor fi puse la dispoziție aceleași informații și formulare de transfer.
               
            
                  (c)
               
               
                  Arion Bank va executa toate solicitările de transfer al serviciilor bancare într-o manieră rapidă.
               
            
                  (d)
               
               
                  Arion Bank nu va invoca implicarea statului drept sursă de avantaj concurențial în momentul intrării pe piață.
               
            
                  (e)
               
               
                  În cazul în care nu sunt disponibile oferte de servicii concurențiale, Arion Bank este dispusă să furnizeze următoarele servicii la un preț bazat pe costuri plus o marjă rezonabilă, hotărât de către bancă la un anumit moment în timp:
                  
                              (i)
                           
                           
                              servicii de prelucrare a plăților în ISK;
                           
                        
                              (ii)
                           
                           
                              servicii de prelucrare a plăților în FX.
                           
                        
            2.   ADAPTĂRILE RELEVANTE ȘI MODIFICĂRILE CADRULUI DE REGLEMENTARE ȘI DE SUPRAVEGHERE PENTRU PIEȚELE FINANCIARE ISLANDEZE ÎN URMA CRIZEI
      Autoritățile islandeze au prezentat următoarea viziune de ansamblu asupra modificărilor aduse legislației în vigoare în toamna anului 2008:
      
                  —
               
               
                  Au fost sporite autorizațiile de intervenție (de preluare a competențelor adunărilor acționarilor și a controlului asupra activelor, în conformitate cu ordonanța de urgență) ale FME (Autoritatea de supraveghere financiară din Islanda); au fost extinse competențele de supraveghere ale FME; au fost adoptate dispoziții suplimentare care permit FME să evalueze operațiunile sau comportamentul fiecărei părți supravegheate în parte. Acestea includ atât competențe în cadrul procesului decizional, referitoare, de exemplu, la închiderea anumitor întreprinderi sau la finalizarea activităților specifice fără revocarea autorizațiilor de funcționare, cât și o definiție mai detaliată a conceptelor a căror interpretare a fost contestată de FME și de entitățile supravegheate sau de organismele de apel.
               
            
                  —
               
               
                  Au fost clarificate și detaliate normele privind expunerile individuale de mari dimensiuni; au fost sporite atât rolul, cât și responsabilitatea privind gestionarea riscurilor, FME fiind autorizată să acorde gestionării riscurilor un loc mai important în ceea ce privește organizarea întreprinderilor financiare; au fost consolidate dispozițiile privind aplicarea testelor de simulare a situației de criză.
               
            
                  —
               
               
                  Au fost legalizate dispozițiile privind menținerea unui registru special cu principalii debitori cu scopul de a oferi o viziune de ansamblu mai cuprinzătoare asupra expunerilor individuale de mari dimensiuni față de două sau mai multe întreprinderi financiare. Registrul este important pentru conectarea expunerilor și evaluarea impactului sistemic al acestora în cazul în care apar probleme în legătură cu operațiunile debitorilor. Entitățile care nu fac obiectul supravegherii FME, dar care sunt enumerate în registrele întreprinderilor financiare trebuie să pună la dispoziția FME informații privind toate sarcinile care le revin. FME poate interzice furnizarea de servicii către astfel de părți în cazul în care acestea refuză să furnizeze informațiile solicitate.
               
            
                  —
               
               
                  Au fost reconsolidate dispozițiile privind practicile comerciale solide și existența Comitetului de soluționare a plângerilor referitoare la tranzacțiile efectuate cu întreprinderile financiare definite în legislație; trebuie divulgate informații detaliate cu privire la toți proprietarii importanți de întreprinderi financiare.
               
            
                  —
               
               
                  Au fost scurtate termenele-limită care permit întreprinderilor financiare să dispună de activele corespunzătoare.
               
            
                  —
               
               
                  Au fost consolidate și detaliate dispozițiile privind deținerea de participații în propriul capital de către întreprinderile financiare. Participațiile filialelor sunt considerate în prezent drept acțiuni proprii, astfel cum indică contractele extrabilanțiere privind propriile acțiuni.
               
            
                  —
               
               
                  Li s-a interzis întreprinderilor financiare să își extindă creditele în schimbul propriilor acțiuni sau al garantării cu certificatele de capital.
               
            
                  —
               
               
                  FME urmează în prezent să stabilească norme privind modul în care se calculează creditele securizate prin ipotecă referitor la acțiunile altor întreprinderi financiare în cadrul bazei de risc și a bazei de capital.
               
            
                  —
               
               
                  Au fost sporite rolul și responsabilitatea secțiunii de audit intern. Există norme detaliate privind echilibrul dintre dimensiunea și diversitatea activităților întreprinderii financiare vizate și domeniul de aplicare a secțiunii de audit intern.
               
            
                  —
               
               
                  Au fost introduse termene-limită de cinci ani pentru perioada pe parcursul căreia o firmă de audit poate desfășura un audit pentru aceeași întreprindere financiară; capacitatea întreprinderii financiare de a concedia un auditor „dificil” a fost redusă.
               
            
                  —
               
               
                  Au fost revizuite toate dispozițiile privind calcularea capitalului propriu și a diferitor alte aspecte tehnice.
               
            
                  —
               
               
                  Au fost revizuite normele privind exercitarea participațiilor calificate, și anume 10 % sau mai mult din drepturile de vot. FME este autorizată să inverseze sarcina probei pentru evaluarea părților cu scopul de a achiziționa sau adăuga participații calificate, de exemplu, în cazul nu este clar cine este/sunt beneficiarul/beneficiarii efectiv/efectivi al/ai unei societăți holding cu participații certificate.
               
            
                  —
               
               
                  Au fost elaborate solicitări suplimentare referitoare la eligibilitatea directorilor, fiind sporit gradul de responsabilitate privind supravegherea sau operațiunile, iar funcția de președinte executiv al consiliului interzisă; FME a primit un rol de supraveghere mai vast în consiliul de directori; informațiile cu caracter personal referitoare la remunerații trebuie divulgate acționarilor principali.
               
            
                  —
               
               
                  Au fost prevăzute norme privind tranzacțiile de credit ale întreprinderilor financiare cu directorii, directorii generali, principalii angajați și titularii de participații calificate în cadrul întreprinderii financiare în cauză. Norme similare se aplică părților aflate în strânsă legătură cu toți cei de mai sus. FME a adoptat norme privind garanțiile considerate a fi corespunzătoare unor astfel de tranzacții.
               
            
                  —
               
               
                  Au fost adoptate norme privind stabilirea unor scheme de stimulare și a unor bonusuri pentru conducere și angajați, precum și în momentul rezilierii contractelor.
               
            
                  —
               
               
                  Au fost consolidate dispozițiile privind reorganizarea și lichidarea întreprinderilor financiare.
               
            
                  —
               
               
                  A fost efectuată o revizuire generală a normelor speciale privind băncile de economii. Au fost clarificate statutul și drepturile de garantare ale titularilor de capital din cadrul băncilor de economii și restricțiile privind dividendele, fiind adoptate norme clare referitoare la tranzacțiile de garantare a capitalului, reducerea garanțiilor privind capitalului și norme privind autorizațiile băncilor de economii privind cooperarea oficială. S-a interzis băncilor de economii să-și schimbe forma juridică.
               
            Potrivit autorităților islandeze, normele islandeze depășesc, într-o oarecare măsură, cadrul paneuropean. Principalele abateri de la normele adoptate de către UE și care au fost integrate în Acordul privind SEE sunt următoarele:
      
                  —
               
               
                  FME este autorizată să restricționeze activitățile privind înființările individuale de întreprinderi financiare în cazul în care are motive întemeiate să facă acest lucru. De asemenea, FME este autorizată să stabilească cerințe speciale privind înființările individuale de întreprinderi financiare pentru a-și continua activitățile. De asemenea, FME poate să limiteze temporar activitățile pe care o întreprindere financiară le poate desfășura, integral sau parțial, indiferent dacă deține sau nu o autorizație de funcționare, în cazul în care Autoritatea are motive întemeiate să facă acest lucru. Acest lucru este determinat în mod natural nu în ultimul rând de activitățile sucursalelor și de conturile de depozite stabilite de către acestea pe teritoriul altor state europene până în 2008 (Icesave, Edge și Save-and-Save).
               
            
                  —
               
               
                  Au fost prevăzute mai multe dispoziții detaliate referitoare la rolul auditului intern în legislația islandeză în raport cu directivele UE.
               
            
                  —
               
               
                  Au fost prevăzute mai multe dispoziții detaliate referitoare la modul în care urmează să fie aplicate testele de simulare a situației de criză în raport cu directivele UE.
               
            
                  —
               
               
                  Întreprinderile financiare trebuie să păstreze un registru special (un registru de credite) cu toate părțile cărora le-au extins creditele și să prezinte FME o listă actualizată la sfârșitul fiecărei luni. De asemenea, va fi prezentată o listă similară cu părțile care se află în strânsă colaborare cu întreprinderile financiare, cu consiliile de directori ale acestora și cu administratorii și grupurile de clienți afiliați, în măsura în care părțile respective nu figurează pe lista menționată anterior. Lista respectivă va furniza o mai bună posibilitate de monitorizare a legăturilor dintre întreprinderile financiare, directorii și administrația acestora.
               
            
                  —
               
               
                  În cazul în care FME consideră că împrumutarea unei singure părți din registrul de credite, care nu face obiectul supravegherii oficiale a activităților financiare, poate avea un impact sistemic, aceasta poate solicita informații de la partea în cauză cu privire la obligațiile acesteia.
               
            
                  —
               
               
                  În cazul în care o parte care nu face obiectul supravegherii oficiale inclusă în registrul de credite refuză să divulge informații către FME, Autoritatea poate impune entităților supravegheate să se abțină de la furnizarea unor servicii suplimentare părții în cauză. Același lucru se aplică în cazul în care informațiile divulgate de partea în cauză nu sunt satisfăcătoare. Normele UE/SEE nu conțin dispoziții privind existența unui registru de credite și a unor autorizații extinse pentru supraveghetori în legătură cu părțile care nu fac obiectul supravegherii oficiale.
               
            
                  —
               
               
                  Există mai multe dispoziții detaliate și restrictive referitoare la împrumutarea părții afiliate și la garanții în raport cu normele UE/SEE.
               
            
                  —
               
               
                  FME trebuie să refuze titularului unei participații clasificate dreptul de a-și exercita participațiile în cazul în care există îndoieli cu privire la identitatea beneficiarului efectiv actual sau viitor.
               
            
                  —
               
               
                  Durata maximă de lucru pentru care pot fi angajați auditorii externi de către aceeași întreprindere este mai scurtă decât cea prevăzută de normele UE/SEE.
               
            
                  —
               
               
                  Există mai multe dispoziții detaliate referitoare la eligibilitatea directorilor întreprinderilor financiare în raport cu directivele UE.
               
            
                  —
               
               
                  Au fost adoptate dispoziții privind schemele de credite cu bonificații și încheierea contractelor.
               
            
                  —
               
               
                  Au fost prevăzute recent norme oficiale privind politicile de remunerație în cadrul directivelor UE, fără a fi adoptate însă norme privind încheierea contractelor în cadrul acestui forum.
               
            La 23 martie 2012, ministrul afacerilor economice a prezentat un raport privind viitoarea structură a sistemului financiar islandez. Ministrul a numit ulterior un grup de experți pentru elaborarea unui cadru legislativ pentru toate activitățile financiare din Islanda.